SunOnline: Hizbulla ge inzaaraaeku Israel sifain kuhli haalathakah genesfi\nހިޒްބުﷲ ގެ އިންޒާރާއެކު އިސްރާއީލު ސިފައިން ކުއްލި ހާލަތަށް ގެނެސްފި\nމުހައްމަދު ޖަވާދު ޔޫސުފު 28 Aug 2019, 21:27\nޓެލްއަވީވް (އޮގަސްޓް 28): އިސްރާއީލުން ލުބްނާނާދެކޮޅަށް ހިންގި އުދުވާނަށް ރައްދު ދޭނެކަމުގެ އިންޒާރު ހިޒްބުﷲ އިން ދިނުމާއެކު އެކަމާ ކުރިމަތިލުމުގެ ގޮތުން ސިފައިން ތައްޔާރީ ހާލަތަށް ގެނަސްފައިވާކަމަށް އިސްރާއީލުން ބުނެފިއެވެ.\nއިސްރާއީލު ސިފައިން ނެރުނު ބަޔާނެއްގައި ލުބްނާނާއި އިސްރާއީލުގެ ސަރަހައްދީ ރޮނގުގެ ކައިރީގައާއި އިސްރާއީލު ވެރިވެގެންފައިވާ ސޫރިޔާގެ ގޯލާންގެ ބިންތަކުގައިވާ އިސްރާއީލުގެ ސިފައިން ކުއްލި ހާލަތަށް ގެނަސްފައިވާ ކަމާއި އެނޫންތަންތަނުގައި ތިބި އިސްރާއީލު ސިފައިންގެތެރޭގައިވެސް ސަލާމަތީ ފިޔަވަޅުތައް އާދަޔާ ޚިލާފަށް ވަރުގަދަކޮށްފައިވާ ކަމަށް ބުނެފައިވެއެވެ.\nއިސްރާއީލުން މިދިޔަ އާދީއްތަ ދުވަހު ތިން ޑްރޯން ބޭނުންކޮށްގެން ލުބްނާނަށް އުދުވާނީ ހަމަލާތަކެއް ދީފައިވެއެވެ. އޭގެތެރެއިން އެއްޑްރޯން ވައިގެ ތެރޭގައި ގޮވައި ކުދިކުދިވެފައިވާއިރު ދެވަނަ ޑްރޯން ވަނީ ލުބްނާނުގެ ހިޒްބުﷲ ގެ އޮފީހެއްގެ ކައިރިއަށް ވެއްޓިފައެވެ. ތިންވަނަ ޑްރޯނުން ހަމަލާދިނީ ލުބްނާނުގައި މަރުކަޒުކޮށްފައިވާ ފަލަސްތީނު މުޖާހިދުންގެ ޖަމާއަތެއްކަމަށް ޕޮޕިއުލާ ފްރަންޓްގެ މަޒުކަޒަކަށެވެ.\nބައިރޫތުގެ ކައިރިއަށް ވެއްޓުނު ދެ ޑްރޯންއަކީ އަމިއްލައަށް ވެއްޓިގަނެގެން ހަމަލާދޭ ބާވަތުގެ ދެޑްރޯން ކަމަށް ހިޒްބުﷲ އިން ބުނެއެވެ. މި އުދުވާނާ ގުޅިގެން ހިޒްބުﷲ ޖަމާއަތުގެ ލީޑަރު އައްޝައިޚް ހަސަން ނަސްރުﷲ ވަނީ އިސްރާއީލުގެ ކޮންމެތަނަކަށްވެސް ރައްދު ހަމަލާދީ އަމިއްލަ ނަފްސު ދިފާއުކުރުމުގެ ހައްގު ލުބްނާނަށް އޮތްކަމަށް ވިދާޅުވެ އެކަމަށް ތައްޔާރުވެ ތިބުމަށް އިސްރާއީލަށް އިންޒާރު ދެއްވާފައެވެ.\nނަސްރުﷲ ވިދާޅުވީ އިސްރާއީލުގެ އަސްކަރީ ބޯޓުތަކުން ލުބުނާނުގެ ވައިގެ ސަރަހައްދަށް ބޭނުންއިރަކުވަދެ ގޮސް ބޮން އެޅި ޒަމާން މާޒީވެފައިވާ ކަމަށާ އިސްރާއީލުން ލުބްނާނަށް ދޭ ކޮންމެ އުދުވާނަކަށް ހިޒްބުﷲ އިން ރައްދު ދޭނެކަން ޚުދު އިސްރާއީލުގެ ހަރުކަށި ވެރިންނަށް އެނގޭނެ ކަމުގައެވެ. އިސްރާއީލުގެ އުދުވާނާ ގުޅިގެން ލުބްނާނުގެ ރައީސް މިޝައިލް އަވްން ވަނީ ލުބްނާން ސަރުކާރުގެ ކުއްލި ބައްދަލުވުމެއް ބާއްވާފައެވެ.\nއެބައްދަލުވުމުގައި އަވްން ވިދާޅުވީ އިސްރާއީލުގެ އުދުވާންގެ ކުރިމަތީގައި އަމިއްލަ ނަފްސު ދިފާއު ކުރުމުގެ ހައްގު ލުބްނާނަށް ލިބިފައިވާ ކަމަށާ އަމިއްލަ ނަފްސު ދިފާއުކުރުމަށް އަޅަންޖެހޭ ހުރިހާ ފިޔަވަޅުތަކެއް ލުބްނާނުން އަޅާނެ ކަމުގައެވެ. މިއާއެކު އދ. ގައި ހުންނަވާ ލުބްނާނުގެ ދާއިމީ މަންދޫބު ވަނީ އިސްރާއީލުން ދިން އުދުވާނުގެ މައްސަލައިގެ ޝަކުވާ އދ. އަށް ހުށަހަޅުއްފައެވެ.\nއިސްރާއިލުން އާދީއްތަދުވަހު ލުބްނާނަށް ދިން ހަމަލާއަކީ އިސްރާއީލާއި ހިޒްބުﷲއާ ދެމެދު 2005 ވަނަ އަހަރު ހިނގި ހަނގުރާމަ އަށްފަހު އިސްރާއީލުން ލުބްނާނާދެކޮޅަށް ހިންގި ފުރަތަމަ އުދުޥާނެވެ. 2005 ވަނަ އަހަރު އިސްރާއީލާއި ހުޒްބުﷲ އާ ދެމެދު ހިނގި ހަނގުރާމައިގާ ހިޒްބުﷲ ވަނީ އިސްރާއީލުގެ ވެރިރަށް ޓެލްއަވީވްގެ ކައިރީގައިވާ އެތަށް އަވަށަކަށާ އިސްރާއިލުގެ އެތަށް ސިޓީއަކަށް ވަރުގަދަ މިސައިލް ހަމަލާތަކެއް ދީފައެވެ.\nހިޒްބުﷲ މިސައިލް ހަމަލާތައް ހުއްޓުވުމުގައި އިސްރާއިލު ނުކުޅެދިފައިވާއިރު އިސްރާއީލުގެ އެތަށް ހާސްބަޔަކުވަނީ އެމީހުންގެ ވިލެޖްތަކާއި ރަށްތައް ދޫކޮށް ރެފިއުޖީންގެ ގޮތުގައި އިސްރާއީލުގެ ދުރު ހިސާބުތަކަށް ހިޖްރަކޮށްފައެވެ.\nއިސްރާއީލުން އެހަނގުރާމަ ފެށީ ހިޒްބުﷲ ވުޖޫދުން ފުހެލާނެކަމުގެ އިންޒާރާއެކުގައި ކަމަށްވިޔަސް ހަނގުރާމަ ހުއްޓާލަން އިސްރާއީލަށް މަޖްބޫރުވީ ހަނގުރާމަ ފެށިއިރަށްވުރެ ވަރުގަދަ ހާލަތުގައި ހިޒްބުﷲ ވަނިކޮށެވެ. އަދި ހިޒްބުﷲ ގެ މިސައިލްތައް އިސްރާއީލުގެ ކަންކޮޅުތަކަށް އަރަމުންދިޔައިރު އެއިން ސަލާމަތްވުމަށް ނުކުޅެދިފައިވާ ހާލަތުގައެވެ. ނަމަވެސް އިސްރާއީލަކީ އެމެރިކާގެ އެންމެ ޒަމާނީ ހަތިޔާރު އެންމެގިނައިން ހުރި އަދި މެދުއިރުމަތީގައިވާ އެންމެ ބާރުގަދަ ލަޝްކަރުކަމަށް ބުނާ ލަޝްކަރު އޮންނަ ގައުމެވެ.\nއެއަށްފަހު މިވީ 13 އަހަރު ތެރޭގައި ލުބްނާނަށް ކުޑަވެސް ގޯނާއެއްކުރަން، އިސްރާއީލަށް ކެރިފައެއްނުވެއެވެ.\nއިސްރާއީލުން އާދީއްތަ ދުވަހު ލުބްނާނަށް ދިން އުދުވާނަށް ރައްދޭނެކަމަށް ހިޒްބުﷲ ބުނުމުން އިސްރާއީލުގެ ހަރުކަށި ބޮޑުވަޒީރު ބެންޖަމިން ނަތަންޔަހޫ ވަނީ ކަންބޮޑުވެ ވަޑައިގެން ރުޅި މަޑުކުރެއްވުމަށާއި މައިތިރިވުމަށް ހިޒްބުﷲ ގެ ލީޑަރު ނަސްރުﷲ އަށް ގޮވާލައްވާފައެވެ.\nތަނަންޔަހޫ ލުބްނާނަށް ހަމަލާދިނީ އިސްރާއީލުގެ އިންތިޚާބަށް ތައްޔާރުވެފައިވާ މިދަނޑިވަޅުގައި އިސްރާއީލުގެ ބާރުދައްކާލައިގެން ރައްޔިތުންގެ ތާއިދު ހޯދުމުގެ އުންމީދުގައި ކަމަށްވިޔަސް ހިޒްބުﷲ އިސްރާއީލަށް ދޭން ތައްޔާރުވާ ހަމަލާއިން އިސްރާއީލަށް ކުޑަވެސް ގެއްލުމެއް ލިބިއްޖެނަމަ ރައްޔިތުންގެ ތާއީދު ގެއްލިދާނެކަމުގެ ބިރު ނަތަންޔަހޫ އިހްސާސް ކުރައްވަމުން ގެންދަވާކަމަށް ރިޕޯޓްތައް ބުނެއެވެ.


Jalu ge fiyavalhuthakaa gulhigen hamanujehun hingaifi,2gaidhee akah aniyaa vejje\nޖަލުގެ ފިޔަވަޅުތަކާ ގުޅިގެން ހަމަނުޖެހުން ހިންގައިފި، ދެ ގައިދީއަކަށް އަނިޔާވެއްޖެ\nމާފުށި ޖަލު ސާފުކޮށް ޑިސްއިންފެކްޓް ކުރުމުގެ ތެރެއިން. -- ފޮޓޯ: ކަރެކްޝަންސް\nކޮވިޑް19 އާ ގުޅިގެން މާފުށީ ޖަލުގައި ފިޔަވަޅުތައް އަޅާތީ އެ ޖަލުގައި ތިބި ގައިދީންތަކެއް ހަމަނުޖެހުންތަކެއް ހިންގައިފި އެވެ. މި ހަމަނުޖެހުންތަކުގައި ދެ ގައިދީއަކަށް އަނިޔާވެފައިވެ އެވެ.\nމާފުށީ ޖަލު ބަލަހައްޓާ ކަރެކްޝަނަލަ ސާވިސްއިން ވަނީ ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވުމުން އާއިލީ ބައްދަލުވުންތަކާއި އެކަހެރި ބައްދަލުވުންތައް މެދުކަނޑާލާފަ އެވެ. ނަމަވެސް ގައިދީންއަށް ފޯނު ކޯލް ވަނީ އިތުރުކޮށްފަ އެވެ.\nއޭގެއިތުރުން ރައްކާތެރި ކަމަށް އަޅާ ފިޔަވަޅެއްގެ ދަށުން ރާއްޖޭގެ މައި ޖަލު މާފުށީ ޖަލު މިއަދުން ޑިސްއިންފެކްޓް ކުރަން މިއަދު ފެށި އެވެ. އެ ހަރަކާތުގައި ޖަލުގެ ގޮޅިތަކާއި ފާހާނާތަކާއި ކޮރިޑޯތަކުގެ އިތުރުން ގައިދީންނާއި ބޭނުންކުރާ އާންމު ތަންތަންވެސް ސާފުކޮށް ޑިސްއިންފެކްޓްކުރާނެ އެވެ.\nކަރަކެޝަނަލް ސާވިސްގެ މީޑިއާ އޮފިޝަލް ޔުސްރީނު މިރޭ އަވަސްއަށް ވިދާޅުވި ގޮތުގައި ޑިސްއިންފެކްޓް ކުރުމުގެ މަސައްކަތް ޖަލު އޮފިސަރުން ކުރިއަށް ގެންދިޔައިރު ގައިދީންތަކެއް އެކަމަށް ހުރަސް އަޅަން މަސައްކަތް ކުރި އެވެ. އޭގެ ސަބަބުން ދެ ގައިދީއަކަށް އަނިޔާވި ކަމަށެވެ. ނަމަވެސް އެ ގައިދީންނަށް އެއްވެސް ސީރިއަސް އަނިޔާއެއް ލިބިފައި ނެތް ކަމަށާއި ލިބުނު ކުދި އަނިޔާތަކަށް މިހާރު ފަރުވާދެމުންދާ ކަމަށެވެ. އެ ދެ ގައިދީން ވަނީ މާލެ ޖަލަށް ބަދަލުކޮށްފަ އެވެ.\nޔުސްރީން ވިދާޅުވީ ރައްކާތެރިކަމުގެ ފިޔަވަޅުތައް ކަރެކްޝަނަލްއިން އަޅަނީ ވައިރަސްއިން ޖަލު ސަލާމަތް ކުރުމަށްޓަކައި ގައިދީންގެ ރައްކާތެރިކަމަށްޓަކައި ކަމަށެވެ. ޖަލު އޮފިސަރުން ވެސް ޑިއުޓީއަށް ނެރެނީ ސްކްރީންކޮށް އެއްވެސް އަލާމާތެއް ހުރިތޯ ބެލުމަށްފަހު ކަމަށެވެ.\nކޮވިޑް19އަށް ރާއްޖޭގައި ޕޮޒިޓިވްވި މީހުންގެ އަދަދު މިހާތަނަށް ވަނީ 10 އަކަށް އަރާފައި އެވެ. ކޮވިޑް19 އަށް ރާއްޖެއިން ޕޮޒިޓިވްވެފައިވަނީ މުޅިން ވެސް ބިދޭސީންނެވެ. ކޮވިޑް19 ފެތުރެމުންދާތީ، ރާއްޖޭގައި ފުރަތަމަ ފަހަރަށް ސިއްހީ ކުއްލި ނުރައްކަލުގެ ހާލަތު އިއުލާން ކުރީ މިދިޔަ ބުރާސްފަތި ދުވަހު އެވެ. އެއީ ރާއްޖޭގެ ހުރިހާ ސަރަހައްދަކަށް 30 ދުވަހުގެ މުއްދަތަކަށެވެ.\nމާފުށީ ޖަލު ކޮރޯނާ ވައިރަސް ކޮވިޑް-19\nދެ ޖަލުން ނެގި 72 ސާމްޕަލް ނެގެޓިވް


Jumhooriyyathuge fonimeerukan haasilavamun dheybaava eve - vNews.mv\nޖުމްހޫރިއްޔަތުގެ ފޮނިމީރުކަން ހާސިލްވަމުންދޭބާވައެވެ.\nއިމާދު ލަތީފު 11 November 2018, 12:14\nމިއަދަކީ ދިވެހިރާއްޖޭގެ ޖުމްހޫރިއްޔަތަށް ފަންސާސް އަހަރު ފުރުނު ދުވަހެވެ. މިދުވަހުގެ ހަރަކާތްތައް ވަރަށް ކުލަގަދަވާނެ ކަމަށް ހީކުރީމެވެ. އާރައީސަކު ހުވާކުރައްވާނެ ކަމަށް ހީކުރީމެވެ. ބޭރުގެ އިއްޒަތްތެރީންވެސް ބައިވެރިވެވަޑައިގެން ބޮޑު ޖަލްސާއެއް ބާއްވާނެ ކަމަށް ހީކުރީމެވެ. ޓީވީތަކާއި ރޭޑިއޯތަކުން ޚާއްސަ ޕްރޮގްރާމުތައް ހަދައިގެން ޖުމްހޫރީ ނިޒާމަކުން ދިވެހިރާއްޖެއާއި ދިވެހީންނަށް ލިބުނު އެއްޗަކާއި ނުލިބޭ އެެއްޗެއްގެ މައްޗަށް ވާހަކަ ދައްކާނެކަމަށްވެސް ހީކުރީމެވެ. އެކަމަކު އެއިން އެއްވެސްކަމެއް ނެތެވެ. ހަމަ އާދައިގެ ދުވަހެކެވެ. ގައުމުގެ ހަޔާތުގައި މުހިއްމު ދުވަހެއްކަމުގެ ކިރިޔާވެސް އިޝާރާތެއް ލިބެނީ ސިފައިންގެ މަގުމަތީ ހަރަކާތަކުންނެވެ.\nމިހާ ވަނދުގޮތަކަށް ޖުމްހޫރީ ފަންސާސް މިދިޔައީ ސަރުކާރުގައި ހިތްވަރާއި ޖޯޝު ނެތުމުންކަމަށް ވެދާނެއެވެ. ރައީސްކަމުގައި އެހުންނެވީ ހަގީގަތުގައި މިއަދު ވެރިކަމުން ފައިބަންޖެހޭ މީހެކެވެ. ރައްޔިތުން ބޮޑުތަނުން ނޫނެކޭ ބުނެފައިވާ މީހެކެވެ. އެހެންވީމާ ގައުމުގެ ހަޔާތުގައި މިގޮތަށް އަންނަ ދުވަސް ދުވަސް ވެރިމީހާއަށް މިހާރު މުހިއްމެއް ނުވާނެއެވެ.\nދައުރުގެ ތަންކޮޅެއް ކުރީކޮޅު މީސްމީހުންގެ އުފަންދުވަސް ފާހަގަކުރުންފަދަ އާދައިގެ ކަންކަމަށްވެސް މިސަރުކާރުން އޮތީ ހަވާ އަރުވައިފައެވެ. ބުރިޖު ހުޅުވުންފަދަ ކަންކަމަށްވެސް ސާޅީސް މިލިއަނުން ފަންސާސް މިލިއަނުން ޚަރަދުކޮށްގެން ހަވާ އޮތީ އަރުވައިފައެވެ. އެކަމަކު ޖުމްހޫރީ ފަންސާސް އައިއިރު ހަވާ ސަރުކާރުގެ ވައި އޮތީ ގޮސް ނިމިފައެވެ. މިފަދަ ގައުމީ ދުވަސް ދުވަސް ފާހަގަކުރުމަށް އިސްވާ ހޯމް މިނިސްޓްރީ އޮތީ އިންތިޚާބުގައި ލިބުނު ނަތީޖާގެ ސަބަބުން އަދިވެސް ބަލިއެނދުގައެވެ.\nހޯމް މިނިސްޓަރު ރަތަފަންދޫ އަޒްލީނާއި ޑެޕިއުޓީ މިނިސްޓަރު ފިޔޯރީ ސިއްދީގު ފަދަ މީހުންގެ ކިބައިގައި ގައުމީ ހިތްވަރެއް އަމްދުން ނެތީއެވެ. އެހެންވީމާ ޖުމްހޫރީ ފަންސާސް ވަނދުވާނެތާއެވެ. ކޮންމެއަކަސް މިއީ ވަރަށް ބޮޑަށް ލަދުވެތިވާންޖެހޭ ކަމެކެވެ. ބޮޑެތި މަގާމުތަކަށް އާދެވިފައި މިތިބީ ޖުމްހޫރީ ރަސްމަގުން ކުރި ދަތުރުގެ ސަބަބުންކަން ރޭކާލާނަމަ ހާދަހާވާ ރަގަޅެވެ.\nޖުމްހޫރީ ނިޒާމަށް މަގުފަހިވުން\nމީސްމީހުންގެ އިހުމާލާއި ކަންކަމަށް ގާބިލްނޫންކަމުގެ ވާހަކަ ބާއްވާފައި ދުވަހުގެ ވާހަކަ ދައްކަމާ ބަހީއެވެ. ދިވެހިން މިހާރު ތަޖުރިބާކުރަމުން މިދަނީ ދެވަނަ ޖުމްހޫރިއްޔާއެވެ. އެއީ ވެލާނާގޭ އިބްރާހިމް ނާސިރުގެ މޭސްތިރިކަމުގައި އެގާރަ ނޮވެމްބަރު 1968 ގައި ގާއިމުކުރި ޖުމްހޫރިއްޔަތެވެ. މިއަދު ފަންސާސް އަހަރު މިފުރުނީ އެޖުމްހޫރިއްޔަތަށެވެ. އޭގެ ކުރިންވެސް ކުޑަ ދުވަސްކޮޅަކަށް ޖުމްހޫރިއްޔަތުގައި ހުރިއްޔާ ހުރި ފޮނިކަމަކާއި ހިތިކަމެއް ދިވެހިން ތަޖުރިބާކުރިއެވެ. އެއީ އަތިރީގޭ މުހައްމަދު އަމީނުގެ މޭސްތިރިކަމުގައި އެކެއް ޖަނަވަރީ 1953 ގައި ގާއިމު ކުރެވުނު ޖުމްހޫރިއްޔަތެވެ. އެ ޖުމްހޫރިއްޔާ ދެމިއޮތީ އެއަހަރުގެ އެކާވީސް އޮގަސްޓާ ހަމައަށެވެ. ދެން އަނެއްކާވެސް ގާއިމު ކުރެވުނީ ރަސްކަމެކެވެ. ފުރަތަމަ ޖުމްހޫރިއްޔާއޭ ދިވެހިން ކިޔަނީ އަމީނުގެ ޖުމްހޫރީ ދައުރަށެވެ.\nޖުމްހޫރިއްޔަތޭ ކިޔައިގެން މިއަދު ހާސަރުތަކެއް ދަމާން އަޅުގަޑު މިފެށީ ދުވަސްދުވަހާއި ތާރީޚުތަކުގެ ލިސްޓެއް ލިޔާކަށް ނޫނެވެ. މަގްސަދަކީ ޖުމްހޫރީ ނިޒާމެއް ގެނައުމުގެ ބޭނުން ފުދުނުތޯ ބަހުސްކުރުމެވެ. ދިވެހިރާއްޖޭގައި އެތަކެއް ސަތޭކަ އަހަރަށް ދެމިގެންއައި ބޯދާ ރަސްކަމެއް އުވާލައި ޖުމްހޫރިއްޔަތެއް އިއުލާން ކުރާނީ މުހައްމަދު އަމީނު ވިޔަސް އަދި އެހެންމީހަކުވިޔަސް ސަބަބުތަކެއް ހުރެގެންނެވެ. މަގްސަދެއް އޮވެގެންނެވެ. އެމަގްސަދު ފުރިހަމަވީ ކިހާވަރަކަށްކަމާމެދު ވާހަކަ ދެއްކިދާނެއެވެ.\nމުހައްމަދު އަމީނު ގެންނެވި ޖުމްހޫރީ ނިޒާމު އެންމެ އަށެއްކަ މަހުން ފޭލްވެ އަނެއްކާވެސް ރަސްކަން އިއާދަވުމަށްފަހު ފަނަރަ އަހަރު އެގޮތުގައި ދިޔައެވެ. ދެން އެގާރަ ނޮވެމްބަރު 1968 ގައި ފެށުނީ އަނެއްކާވެސް ޖުމްހޫރިއްޔާއެކެވެ. މިފަހަރުވެސް އެކަންކުރާނީ ސަބަބުތަކެއް ހުރެގެންނެވެ. މިވަރުގެ ބަދަލެއް ވެލާނާގޭ އިބްރާހިމް ނާސިރު\nގެންނަވާނީ މަގްސަދެއް އޮވެގެންނެވެ. ނާސިރު ގެންނެވި ޖުމްހޫރިއްޔަތަށް މިއަދު ފަންސާސް އަހަރު ފުރުނުއިރު އެމަގްސަދު ހާސިލްވި މިންވަރާއިމެދު ވާހަކަ ދެއްކިދާނެއެވެ.\nމުހައްމަދު އަމީނާއި އިބްރާހިމް ނާސިރުގެ މަގްސަދުތަކާއި ސިޔާސީ ހިކުމަތު އަމަލީގެ ވާހަކަދައްކަން އަޅުގަޑަކީ ކާކުބާވައެވެ. އެބޭފުޅުންގެ އަރިހުގައި އެމަންޒަރު ދެކޭން ދުނިޔޭގައި އަޅުގަޑެއް ނެތީމެވެ. އެހެންނަމަވެސް އެބޭފުޅުން ކުރެއްވި ކަންކަމާއި ބާރުއެޅުއްވި ކަންކަން އެނގޭން އެބަހުއްޓެވެ. އެކަންކަމާމެދު އެކިބޭފުޅުން ލިޔުއްވި ލިޔުންތައްވެސް ފެންނާން އެބަހުއްޓެވެ. މިކަންކަމާއި ތަކެއްޗަށް ރިއާޔަތްކުރީމާ އެބޭފުޅުންގެ މަގްސަދު ދެނެގަންނާކަށް ދައްޗެއް ނޫނެވެ. ޖުމްހޫރިއްޔަތަކަށް އެބޭފުޅުން ޝައުގުވެރިވެވަޑައިގެންނެވި ސަބަބު ދެނެގަތުމަކީ ދަތިކަމެއް ނޫނެވެ. މިކަންކަމަށް ވިސްނާފައި އަޅުގަޑު ދޫކުރާ ރައުޔަކީ ތާރީޚު ދިރާސާ ކުރައްވާ ބައެއް ބޭފުޅުންގެ ފިކުރު ފަހަރުގައި ޚިލާފުވެދާނޭ ކަމެކެވެ. އެހެންވިޔަސް ފަރުވާލެއްނެތެވެ.\nއެކެއް ޖަނަވަރީ 1953 ގައި މުހައްމަދު އަމީނު ޖުމްހޫރިއްޔަތެއް އިއުލާން ކުރެއްވީ ދިވެހިރާއްޖޭގެ ރަސްކަމުގެ ސިންގާސަނާ ފަޅަށް ހުންނަތާ އަހަރުތަކެއް ފަހުންނެވެ. ދައުލަތުގެ އެންމެ އިސްވެރިޔަކަށް ހުންނެވި އަތިރީގޭ އަބްދުލްމަޖީދު ރަންނަބަނޑޭރި ކިލެގެފާނު އަވަހާރަވެ އަދި އެކިލެގެފާނުގެ ބާރުގަދަ ދަރިކަލުން ހަސަން ފަރީދުވެސް އަވަހާރަވެ ވެރިކަމުގެ ނިޒާމުގެ ތެރޭގައި މުހައްމަދު އަމީނުގެ ނިންމެވުމަކަށް ނޫނެކޭ ބުނަންކެރޭވަރުގެ ހަމައެކަކުވެސް ނެތި މައިދާން ސާފުވުމުންނެވެ.\nމުހައްމަދު އަމީނަކީ ބޭރު ކަރަކަރަޔާއި ވިލާތަށް ވަޑައިގެން އެތަންތަން ދެކެވަޑައިގެން ހުންނެވި ބޭފުޅެކެވެ. ޒަމާނީ ތަރައްގީގެ އަސަރު ދިވެހިރާއްޖެއަށް ގެންނެވުމަށް ބޭނުންފުޅުވި ބޭފުޅެކެވެ. އަންހެނުންނަށް ތައުލީމުގެ ފުރުސަތު ފަހިކޮށްދެއްވައި އަންހެނުން ބާރުވެރިކުރުމަށް ގަދައެޅުއްވި ބޭފުޅެކެވެ. ރާއްޖޭގެ ވެރިކަމުގެ މުޅި ނިޒާމަށް ޒަމާނީ އިސްލާހުތައް ތައާރަފްކުރައްވަން ބޭނުންފުޅުވި ބޭފުޅެކެވެ. ޒަމާނުއްސުރެ ދިވެހިން ގަބޫލުކުރަމުންއައި ވެރިކަމުގެ ބޯދާ ހަމަތައް ޒަމާނީ ދަވާދަކުން ގިރިޓީ ކުރައްވަން ބޭނުންފުޅުވި ބޭފުޅެކެވެ.\nދިވެހި ރަސްކަމަކީ ޒަމާނީ އެއްވެސް ސިފައެއްނެތް ބޯދާ ކަޓު ރަސްކަމެކެވެ. އެހެންވެ އަމީނުގެ ސިކުނޑީގައި ކުރެހިފައިވާ ތަސްވީރުގައި ކުލަޖެއްސުމަށް އެކަހަލަ ރަސްކަމެއް ބޭނުމެއް ނުވިއެވެ. ރަސްކަމަކީ އެތަސްވީރުގައި ކުލަޖެއްސުމަށް އޮތް ހުރަހެކެވެ. އަތޮޅުތަކަށް ނިސްބަތްވާ މީހުންނަށް ކޮންމެވެސް ކަހަލަ ބާރުތަކެއް ދީގެން ވެރިކަމުގެ ނިޒާމަށް ޕްރޮވިންސްތަކެއްގެ ސިފަ ގެނެސްގެން ކަންކަން ކުރެވެން އޮތީ ޖުމްހޫރިއްޔަތެއް ގެނެސްގެންނެވެ. އަމީނަކީ އާކަމެއް ނުކުރެވުނިއްޔާ ކޮން މޮޅުކަމެއްހޭ މިބަހަށް ތަބާވެވަޑައިގެންނަވި ބޭފުޅެކެވެ. ޖުމްހޫރިއްޔަތަކީ ދިވެހިރާއްޖެއާއި ދިވެހީންނަށް އާއެއްޗެކެވެ. އެގޮތުން އާކަމެއް ކުރައްވައިގެން ތާރީޚުގެ ތެރެއަށް ވަދެވަޑައިގަތުމަށް އަމީނު ބޭނުންފުޅުވީއެވެ. މިހުރިހާ ކަމެއް އެކަތިފަހަރުން ކުރެވެން އޮތީ ޖުމްހޫރިއްޔަތެއް ގެނެސްގެންނެވެ. އެހެންވެ އެބަދަލު ގެންނެވީއެވެ. އެއީ އަމީނު ނޫން އެހެން މީހަކަށް އެނިޒާމު ކަމުގޮސްގެން ވަކާލާތުކޮށްގެން ގެނައި ބަދަލެެއް ނޫނެވެ. އެކަން ވަރަށް ސާފެވެ.\nމުހައްމަދު އަމީނަކީ ކަންކަން ކުރެއްވުމުގައި ހާލަތާއި ވަގުތަށް ރިއާޔަތް ކުރެއްވި ބޭފުޅެއް ނޫނެވެ. ދުވަސްވަރަކީ ދެވަނަ ބޮޑުހަނގުރާމައިގެ ތަދުމަޑުކަމުން އަރައިނުގަނެވި ދިވެހިން ހާންތިކަންމަތީގައި ތިބި ދުވަސްވަރެވެ. މީންކަމަކަށް ނުބައްލަވައި ޖުމްހޫރީ ދަރުބާރު ބާއްވަވައި ކާނިވާ މާހައުލެެއް ގެންނަވައި ނާޗަރަންގީގެ ސިފަތައް ގެންނަވައިފިއެވެ. ރައްޔިތުން މަގޫފަތް ކައިގެން ހައިހޫނުކަމުގައި ތިއްބައި އަރިސް ބައެއް އަންހެން ބޭފުޅުންނަށް ހަދިޔާ ކުރެއްވުމަށް ކާޑު ބަސްތާ ބަސްތާ ބައެއް ރަށްރަށަށްވެސް ފޮނުއްވައިފިއެވެ. އަމީނުގެ ސިއްހީ ހާލުކޮޅުވެސް އެހިސާބަށްދިޔައިރު އޮތީ ނާޒުކް ފައްތަރެެއްގައެވެ. ގިނައިން ހުންނަވަން ޖެހިވަޑައިގަތީ ސިލޯނުގައެވެ. މިހެންވީމާ ދެކޮޅުވެރީންނަށް ފުރުސަތުލިބި އަމީނުގެ ވެރިކަން ވައްޓާލައިފިއެވެ.\nސަބަބަކަށް ދެއްކީ އިގްތިސާދީ ދަތިކަމެވެ. އަމީނުގެ ވެރިކަން ނިމުނު ހާދިސާތަކުގެ ވާހަކަ ލިޔާކަށް ނެތީމެވެ. ކޮންމެއަކަސް އެވެރިކަން ނިމުނުގޮތަށް އަމީނުގެ ޖުމްހޫރިއްޔާވެސް ނިމިއްޖެއެވެ. ދިވެހީންނަށް އެޖުމްހޫރިއްޔާ ވެގެންދިޔައީ މަގޫފަތް ކަހަލަ ވަރަށް ހިތި އެއްޗަކަށެވެ. ގިނަ މީހުންނަށް ޖުމްހޫރިއްޔަތު ނެގުނީ ހަވާނަފްސަށް ހެއްލުމާއި ކުޅިވަރުގެ ނިޒާމެއްގެ ގޮތުގައެވެ. ތަބައީގޮތުން އެއީ އެކަންވާނެވެސް ގޮތެވެ. އެހެންވީމާ އަވަސްއަވަހަށް ރަސްކަމަކަށް އަލުން ރުޖޫއަވެގަތީއެވެ.\nރަސްކަމަކަށް އަލުން ރުޖޫއަވިޔަސް ދެން ފެނުނީ ބަރުލަމާނީ ސިފަތަކެކެވެ. ސަރުކާރު ހިންގެވުމުގައި ބޮޑުވަޒީރުގެ ދައުރާއި މިނިވަންކަން ބޮޑުވެފައި ރަސްގެފާނުގެ ދައުރު ރަމްޒީ އެއްޗަކަށް ބަދަލުވެގެންދިޔަ މަންޒަރެވެ. އެކަމަކު ހުރިހާ ކަމެއް ހިންގުން އޮތީ ރަސްގެފާނުގެ ނަންފުޅުގައެވެ. މިގޮތަށް ދެ ބޮޑުވަޒީރަކު ފެނިގެންދިޔައެވެ. އެއީ އިބްރާހިމް ފާމުލަދޭރިކިލެގެފާނާއި އިބްރާހިމް ނާސިރެވެ. އައްޑޫ ގަން އިނގިރޭސީންނަށް ސަތޭކަ އަހަރަށް ދިނުމަށް ކިލެގެފާނު ނިންމެވި ނިންމެވުމަކާ ގުޅިގެން އުފެދުނު ހައިޖާނުގެ ތެރޭގައި އެކިލެގެފާނަށް ބޮޑުވަޒީރުކަން ގެއްލި ދެން މަގާމަށް އިސްވެވަޑައިގަތީ ނާސިރެވެ.\nނާސިރަކީ ވަރަށް ޒުވާން ވަރަށް ހަރުދަނާ ވަރަށް ވިސްނުންތޫނު ބޭފުޅެކެވެ. ނަތީޖާއެއްގެ ގޮތުން ނާސިރު ވެވަޑައިގަތީ ސުޕަރ ބޮޑުވަޒީރަކަށެވެ. ދައުލަތުގެ އެންމެހައި ކަންކަންވެސް އޮތީ ސީދާ ނާސިރުގެ މުށުތެރޭގައެވެ. ރަސްކަމުގައި އިންނެވީ މުހައްމަދު ފަރީދެވެ. ބޯދާ ޚިޔާލުގެ ވަރަށް މުސްކުޅިފުޅު ބޭފުޅެކެވެ. އަޚުލާގީގޮތުން ނަމޫނާ ބޭފުޅެއް ނޫނެވެ. އެވާހަކައަކީ މިއަދުގެ މައުޒޫއަކަށްނުވާތީ ކުރުކޮށްލީއެވެ.\nނާސިރަކީ ވަރަށް ހިކުމަތްތެެރި ޗާލާކު ބޭފުޅެކެވެ. އިޖުތިމާއީ ގޮތުންނާއި އިގްތިސާދީ ގޮތުން ވަރަށް ގިނަގުނަ ބަދަލުތައް ރާއްޖެއަށް ގެންނަވަން ނާސިރު ބޭނުންފުޅުވެއްޖެއެވެ. އެކިކަންކަމުގެ ފަންނީ މީހުން އުފައްދަވައި އިނގިރޭސި ތައުލީމު މުޅި ރާއްޖެއަށް އާއްމު ކުރައްވައިގެން ނޫނީ ޒަމާނީ އިގްތިސާދެއްގެ ބިންގާ ނޭޅޭނެކަން ނާސިރަށް ގަބޫލުފުޅު ކުރެއްވުނެވެ. ގިންތިއާއި ފަންތީގެ ތަފާތު ނައްތާލައްވައި އަތޮޅުތަކާއި މާލޭގެ ފަރަގު ކުޑަކުރުމަށްވެސް ނާސިރު ބޭނުންފުޅުވެއްޖެއެވެ. ހަމައެޔާއެކު މީހެއްގެ ނަންމަތީގައި ވެރިކަންކުރުމުގެ އެދުންކުޑަވެ ހުރިހާ ބާރުތަކެއް އަމިއްލަ ކުރައްވައިގެން އެކަކަށްވެސް ޖަވާބުދާރީ ނުވެ ވެރިކަން ކުރެއްވުމުގެ އެދުން ބޮޑުވެއްޖެއެވެ. މިކަން ކުރުމަށް އޮތީ އެންމެ މަގެކެވެ. އެއީ ރަސްކަން އުވާލައި ގަނޑުވަރުވެސް ތަޅާލައި މާބަގީޗާގެއަށް މުހައްމަދު ފަރީދު ފޮނުވާލައި ޖުމްހޫރިއްޔަތެއް ގާއިމު ކުރުމެވެ.\nފަންތިއާއި ގިންތީގެ ބޯދާ އުސޫލު އުވާލައި މާލެއާއި އަތޮޅުތެރޭގެ އިމްތިޔާޒުގެ ތަފާތު ނައްތާލުމަކީ ނާސިރުގެ ޖުމްހޫރީ ތަސައްވުރެވެ. އެއަށް އަމަލީ ސިފަގެނައުމުގެ ގޮތުންވިޔަސް އަދި އެނޫންގޮތަކުންވިޔަސް އަލުން ޖުމްހޫރިއްޔަތަކަށް ދިވެހިން ރުއްސުމަކީ އެހާފަސޭހަކަމެއް ނޫނެވެ. އަމީނު ގެންނެވި ޖުމްހޫރިއްޔާގެ ސަބަބުން ދިވެހިންގެ ކަރުބުޑުގައިލީ ހިތި ރަހަ ފަނަރަ އަހަރުވީއިރުވެސް ފިލައިގެނެއް ނުދެއެވެ. އެހެންވީމާ ނާސިރު ހެއްދެވީ ޒާތެއްގެ އުކުޅެކެވެ. ފެންނަ ނުފެންނަ ވޯޓެއް ނެގީއެވެ. ވެރިކަމަށް ގެންނަން ފެންނަ ބަދަލަކީ ކޮބައިތޯ ބެލުމަށް ދެއްކީ ދެވައްތަރެއްގެ ތަސްވީރެކެވެ. ދިވެހި ރުކަކާއި ތަރިއެކެވެ. ޖުމްހޫރިއްޔަތެކޭ ވިދާޅުނުވެ އަދި ޖުމްހޫރިއްޔަތަކަށް ލޮބީކުރުމެއްވެސް ނެތި ނާސިރު އެންގެވީ ދިވެހި ރުކާއި ތަރީގެ ތެރެއިން ރައްޔިތުން ބޭނުންވާ ރަމްޒެއް ނެގުމަށެވެ. ތަރިޔަކީ ރަސްކަމެވެ. ރުކަކީ ޖުމްހޫރިއްޔަތެވެ.\nތަރިޔަކީ އުޑުގައި ހުންނަ އެއްޗެއްކަމާއި ތަރި ނުބޭލޭނެކަން އެންމެނަށްވެސް އެނގެއެވެ. ދިވެހިރުކަކީ ދިވެހީންގެ ދިރިއުޅުމާއި ހުރިހާގޮތަކުންވެސް ގުޅިފައިވާ އެއްޗެއްކަމާއި އެޔާނުލައި ޖަޒީރާވަންތަ ދިރިއުޅުމެއް ނުލިބޭނެކަން އެންމެންވެސް ދަނެއެވެ. އެހެންވީމާ ތަރިބޭލުމަކީ ހަގީގަތެއް ނޫނޭ ހަގީގަތަކީ ދިވެހިރުކޭ ބުނެފައި ދިވެހިން ދިވެހިރުއް އިޚުތިޔާރުކޮށްފިއެވެ. ދިވެހިރުއް ނެގީމާ މިނެގުނު އެއްޗަކީ ޖުމްހޫރިއްޔަތެވެ.\nދިވެހިން ދެވަނަ ފަހަރަށް ޖުމްހޫރީ ނިޒާމަކަށް އެނބުރުނީ މިގޮތުންނެވެ. ކޮންމެހެން މި ދެނިޒާމުގެ މޮޅުކަމާއި ދެރަކަމާމެދު ބަހުސްކޮށް ދިރާސާކޮށްފައެއް ނޫނެވެ. ނާސިރުގެ ހިކުމަތްތެރިކަމުން ދިވެހިންނަށް އޮޅިގެންވިޔަސް ޖުމްހޫރީ ނިޒާމު އިޚުތިޔާރުކުރަން ޖެއްސީއެވެ. ދިވެހިން މިއަދު ފާހަގަކުރަމުންދާ ރަންޔޫބީލް ޖުމްހޫރިއްޔަތުގެ ބިންގާ އެޅުނީ މިގޮތުންނެވެ. އެ ބިންގަލުގެމަތީގައި ޖުމްހޫރިއްޔަތެއް އަލުން އިއުލާން ކުރައްވައި ރައީސުލްޖުމްހޫރިއްޔާގެ ގޮތުގައި އެގާރަ ނޮވެމްބަރު 1968 ގައި ނާސިރު ރިޔާސީ ދައުރެއް ފައްޓަވައިފިއެވެ.\nޖުމްހޫރިއްޔަތުގެ މޭވާ ހާސިލްކުރެވުނު މިންވަރު\nކޮންމެ މަގްސަދެއްގައި ކޮންމެފަދަ އުކުޅަކުން ގެނައި ޖުމްހޫރިއްޔަތަކަށް ވިޔަސް ނާސިރު އެގެންނެވި ޖުމްހޫރިއްޔާއަށް މިއަދު ފަންސާސް އަހަރު ފުރުނީއެވެ. މިމުއްދަތުގެ ތެރޭގައި ފަސް ބޭފުޅުން ރައީސްކަން ކުރައްވައިފިއެވެ. ހަވަނަ ބޭފުޅަކު ރައީސްކަމުގެ ހުވާކުރައްވަން ޖެހޭ ދުވަހަކީ މިއަދެވެ. އެހެންނަމަވެސް ދުސްތޫރީ ޚިލާފަކާއިހެދި އެބޭފުޅަކު ހުވާކުރެއްވުން ވަނީ ނޮވެމްބަރު ސަތާރައަށް ބަދަލުކުރެވިފައެވެ. ޒަމާނީ ވިސްނުމަކުން ވިސްނާއިރު ފާއިތިވެގެންދިޔަ ފަންސާސް އަހަރުގެ ތެރޭގައި މި ޖުމްހޫރިއްޔާގެ ސަބަބުން ދިވެހިންގެ ތެރޭގައި ހަމަހަމަކަން ގާއިމުކުރެވިފައިވޭބާވައެވެ. ޖުމްހޫރީމޭވާއަކީ ދިވެހިންނަށް ފޮނިއެއްޗަކަށް ހެދިފައިވޭބާވައެވެ. މިހިރީ މިއަދު ކުރާންޖެހޭ ސުވާލުތަކެވެ.\nމިސުވާލުތަކުގެ ޖަވާބުގައި އަޅުގަޑަށް ދަންނަވަންޖެހެނީ އާދޭހެވެ. ޖުމްހޫރީމޭވާގެ ފޮނިކަން ދިވެހީންނަށް ލިބިއްޖެއެވެ. ހަމަހަމަކަންވެސް ލިބިއްޖެއެވެ. ދިވެހިންގެ ތެރޭގައިއޮތް ޒަމާންވީ އެންމެ ބޮޑު ބޭއިންސާފަކީ ބޭފުޅިޒަމްއެވެ. ޖުމްހޫރިއްޔަތުގެ ސަބަބުން ބޭފުޅިޒަމް ނެތިގެން ހިގައްޖެއެވެ. ވަކިއާއިލާއަކަށް ނިސްބަތްވާތީ ކިލެގެކަމާއި ދަރަޖަވެރިކަން ލިބުން ހުއްޓިއްޖެއެވެ. ކޮންމެ ރަށެއްގެ ކޮންމެ މީހަކަސް އެމީހެއްގެ ހުނަރާއި އިލްމުގެ އަލީގައި ކުރިބޯށިތަކާ ހަމަޔަށް ވާސިލްވުމުގެ ދޮރު ހުޅުވިއްޖެއެވެ. މިބަދަލުތައް އަވަސްވެގެންދިއުމުގެ ސިއްރަކީ ޖުމްހޫރިއްޔަތެވެ. ރަސްކަން ދެމިއޮތްކަމުގައިވީނަމަ އަދިވެސް ދިވެހީންނަށް އުޅެންޖެހުންގާތީ ބޭފުޅިޒަމްގެ ކަސްތޮޅުން ބަނދެވިގެންނެވެ.\nފާއިތުވި ފަންސާސް އަހަރުގެ ތެރޭގައި ވެރިކަންކުރެއްވި ހަމަކޮންމެ ބޭފުޅަކުވެސް ދިވެހީންގެ މެދުގައި ހަމަހަމަކަން ގާއިމުކުރެއްވުމުގެ މަގުގައި ފަހަތަކަށް ފިޔަވަޅެއް ނާޅުއްވައެވެ. ވަޑައިގެންނެވީ ކުރިޔަށެވެ. ވަޒީރުންގެ މަޖިލީހުގައި އަތޮޅުތެރޭގެ މީހުން ހިމެނުމަކީ މިހާރު އައިބުކަމެއް ނޫނެވެ. އެކަމަކު ނައިފަރު ޖަލާލުއްދީނާއި ކެލާ ރުޝްދީއަށް ވަޒީރުކަން ދިނުން އައިބުކަމަކަށްވެގެން އެވާހަކަ ދެކެވުނު އިރެއްވެސް ދިޔައެވެ.\nނާއިބުރައީސުންނަށް ވެސް މިހާރު ގިނައިން ވަޑައިގަންނަވަނީ އަތޮޅުތެރޭގެ ބޭފުޅުންނެވެ. އަދި އެންމެފަހުން އަލަށް ހަމަސީދާ އަތޮޅުތެރޭގެ ބޭފުޅަކު ރައީސުލްޖުމްހޫރިއްޔާގެ މަގާމަށްވެސް އިންތިޚާބުވެއްޖެއެވެ. ދިވެހި ރައްޔިތުންގެ އަޑު އިއްވައި ޖުމްހޫރިއްޔަތުގެ އުސޫލުތަކަށް ވަކާލާތުކުރުމަށް ޖުމްހޫރީ ޕާޓީގެ ނަމުގައި ބޮޑު ސިޔާސީ ޕާޓީއެއްވެސް އެބައޮތެވެ. އަޅުގަޑު ޔަގީންކުރާގޮތުގައި މިއީ ހައްތާވެސް ޖުމްހޫރިއްޔަތުގެ މޭވާއެވެ. އެމޭވާ ހަމަފޮންޏެވެ. އެންމެނަށް ފުރުސަތު ހުޅުވިގެންވުމާއި ގާބިލްކަން ހުރިނެތް މިންވަރެއްގެ މައްޗަށް މަގާމުތައް ބެހިގެންދިޔުމާއި ޑިމޮކްރަސީގެ އުސޫލު ހިތި އެއްޗަކަށްވާންޖެހޭ ސަބަބެއްވެސް ނެތެވެ.\nމިހެން ދަންނަވާއިރުވެސް މިކަންކަމާ ދެކޮޅުބަޔަކު އުޅެފާނެކަން ހަނދާނުން ކެހިގެނެއް ނުދެއެވެ. ދާދިފަހަކުންވެސް މީހަކު ފޮތެއް ލިޔުނު ވާހަކަ އެހީމެވެ. ރާއްޖެތެރޭ ގަބުޅި މައްމީހުންނަށް ބޮޑެތި މަގާމުތައް ދޭތީ ކޮންމެވެސް ރައީސަކާ ހިތާނުވެ އެފޮތުގައި ލައްކަވަރެއް ކޮށްފައި ހުއްޓޭ ކިޔާތީ އެހީމެވެ. މިކަމުން އެނގެނީ އިޖުތިމާއީ އަދާލަތާއި ޑިމޮކްރަސީއަކީވެސް އެންމެނަށް އެއްގޮތަކަށް ފެންނަ އެއްޗެއް ނޫންކަމެވެ. އެއަކު މައްސަލައެއް ނެތެވެ. ޚިޔާލު ތަފާތުވާންވާނެއެވެ.\nރާއްޖެތެރޭގެ މައްމީހުންނަށް މަގާމު ލިބުމަކީ މައްސަލައެއް ބާވައެވެ. އާކަމެއް ބާވައެވެ. ނޫނެކެވެ. އެންމެ އެވޭލާ ދުވަސްވަރުގެ ރަސްކަމުގައިވެސް އެއީ އޮތްކަމެކެވެ. ހަނދޭގިރިކަމާއި ބަނޑޭރިކަމާއި މިހެންގޮސް އެދުވަސްވަރުގެ ދަރަޖަވެރިކަން އުފުލިގެންވާ މަގާމުތަކުގައި ރާއްޖެތެރޭ މީހުން އުޅުނުލެއް މަދެއް ނޫނެވެ. އަދިކިޔެއްތަ ރަސްކަމުގެ ތަޚުތަށްވެސް ރާއްޖެތެރޭ މީހުން އަރާފޭބުމަކީ އޮތްކަމެކެވެ.\nރާއްޖެތެރޭ މީހުން ކުޅަނދު ހަމަނުވާކަމަށްވެގެން މަގާމުތަކަށްލުން ހުއްޓިފައިވާނަމަ ނުވަތަ މަދުކުރެވިފައިވާނަމަ އެކަމެއް ތައާރަފްވީ ހުރަވީ ޚާންދާނުގެ ރަސްކަމުގެ ފަހުކޮޅު ޝަމްސުއްދީނު ރަދުންނާ ހަމައިން 1902 ގައެވެ. އެއީ ހާޖީ އިމާދުއްދީނުގެ ރަސްކަން ނިމުމަކަށް ގެނައި ބަގާވާތެވެ. ފުވައްމުލަކު ނާއިބު ތުއްތު ހައްގުބަސް ވިދާޅުވެގެން މާއެނބޫދޫއަށް އަރުވާލުމާއި ބަގާވާތުގައި ގާނޫނީ ސިއްކަ ޖަހައިނުދީގެން އައްޑޫ އަލިދީދީ އަވަހާރަކޮށްލި ދުވަސްވަރެވެ. ކޮންމެއަކަސް މައްމީހުން އިލްމު އުނގެނުން މަނާވެ އަތޮޅުތެރޭގެ މީހުން ކުޅަނދު ހަމަނުވާކަމަށްވި ހިސާބަކީ އެއީއެވެ.\nމިދެންނެވި އަސަރުތައް މުޅީން އުވި ނެތިގެންދިޔައީ އެ ޚާންދާނުގެ އެންމެފަހު ރަސްގެފާނު މުހައްމަދު ފަރީދުގެ ރަސްކަމާއެކު 1968 ގައެވެ. އެހިސާބަށްވެސް ކޮންމެވެސް އެއްސިފައެއްގައި އެއަސަރުތައް ދެމިގެން އައެވެ. މިއީ ހަގީގަތެކެވެ. އެހެންވީމާ އެކަހަލަ ރަސްކަމެއް ނިމި ޖުމްހޫރިއްޔަތެއް ގާއިމުވީކަމަށްޓަކައި އުފާކޮށް ފަޚުރުވެރިވުމީ އަޅުގަޑު ގަބޫލުކުރާގޮތުގައި ކޮންމެ ދިވެއްސަކުވެސް ކުރާންޖެހޭނޭ ކަމެކެވެ. ހަމަގައިމުވެސް ޖުމްހޫރިއްޔަތަށްޓަކައި އަޅުގަޑު ފަޚުރުވެރިވާ ސަބަބަކީ އެއީއެވެ. ނާލާއިގު ރަސްކަމެއް ނިމި ރައްޔިތުންގެ ގާނޫނީ ވެރިކަމެއް ގާއިމުވުމަކީ ހަގީގަތުގައިވެސް އުފާކުރަންޖެހޭ ކަމެކެވެ.\nމިލިޔުން ނިންމައިލާނީ ރާއްޖޭގައި އެންމެފަހުން ރަސްކަންކުރި ހުރަވީ ޚާންދާނުގެ އެންމެ މައިގަޑު ސިފަ ބަޔާންކޮށްދީފައެވެ. މިދިވެހިރާއްޖެއަކީ އެޚާންދާނުގެ ކުންފުންޏެކެވެ. ކުންފުނި ހިންގީ ހިއްސާދާރުންކަމަށްވާ ޑިރެކްޓަރުންގެ ބޯޑަކުންނެވެ. ބޯޑު މެންބަރުންނަކީ ކިލެގެ ބޭކަލުންނެވެ. މެނޭޖިން ޑިރެކްޓަރަކީ ރަސްކިލެގެއެވެ. އެއީ ރަސްގެފާނެވެ. ދިވެހިރާއްޖޭގެ މުއްސަނދިކަމާއި ނަފާ ބެހެމުންދިޔައީ ކިލެގެ ބޭކަލުންގެ ގޭގޭގެ ސުފުރާ މައްޗަށެވެ. ރާއްޖޭގެ އެންމެ ބޮޑު އަތޮޅުކަމަށްވާ ބޮޑު ތިލަދުންމަތި އޮތީ އަތިރީގޭ ސުފުރާ މައްޗަށް ޚާއްސަވެފައެވެ. ދިވެހި ރައްޔިތުންނަކީ ރަސްކިލެގެ ބޭނުން ކުރައްވާ ބަހުރުވައިންނަމަ މަގޭ އަޅުތަކުންނެވެ.


champoins league - PSG furathama fahaah final ah dhathuru koffi\nޗެމްޕިއަންސް ލީގު – ފުރަތަމަ ފަހަރަށް ...\nމާލީގެ ސިފައިން ނުކުމެ ރައީސް އާއި ...\nޗެމްޕިއަންސް ލީގު – ފުރަތަމަ ފަހަރަށް ޕީއެސްޖީ ފައިނަލަށް\nby vomadmin August 19, 2020\nޗެމްޕިއަންސް ލީގުގެ ފައިނަލަށް ފުރަތަމަ ފަހަރަށް ފްރާންސްގެ ޕީއެސްޖީ ދަތުރުކޮށްފިއެވެ.\nޕީއެސްޖީ ޗެމްޕިއަންސް ލީގުގެ ފައިނަލަށް ދަތުރުކޮށްފައިވަނީ ސެމީ ފައިނަލުގެ ފުރަތަމަ މެޗުގައި ރޭ ޖަރުމަނުގެ އާރުބީ ލެއިޕްޒީ3ލަނޑު0ލަނޑުން ބަލިކޮށްފައެވެ.\nރޭގެ މެޗުފަށައިގެން ފުރަތަމަ ހާފުގައި ދެ ޓީމުގެ ފަރާތުން ދާދި ހަމަހަމަ ކުޅުމެއް ފެނިގެން ދިޔަ ނަމަވެސް ޕީއެސްޖީއިން ވަނީ ފުރަތަމަ ހާފު ނިމުމުގެ ކުރީން ދެ ލަނޑު ކާމިޔާބު ކޮށްފައެވެ.\nފުރަތަމަ ލަނޑު މެޗުގެ 13 ވަނަ މިނެޓުގައި ޑިމާރިއާ ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައިވަނީ އެ ޓީމުގެ ޑިފެންޑަރ މާކިންޔޯސްއެވެ.\nދެވަނަ ލަނޑު ނޭމާ ތަނަވަސްކޮށްދިން ފުރުޞަތެއްގެއް ބޭނުންކޮށްގެން 42 ވަނަ މިނިޓްގައި ކާމިޔާބު ކޮށްދީފައިވަނީ ޑިމާރިއާއެވެ. ފުރަތަމަ ހާފު ނިމިގެން ގޮސްފައިވަނީ 2-0 ގެ ނަތީޖާއަކުން ޕީއެސްޖީ ކުރީގައި އޮވެގެންނެވެ.\nދެވަނަ ހާފުގެ ކުޅުންފަށައިގެން މެޗްގެ 56 ވަނަ މިނިޓްގައި އިތުރު ލަނޑެއް ކާމިޔާބުކޮށް ޕީއެސްޖީން ލީޑު ފުޅާކުރިއެވެ. . މިލަނޑު ޑިމާރިއާ ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައިވަނީ ބާރނަޓްއެވެ. މި ލަނޑާއެކު 3-0 ގެ ނަތީޖާއިން މޮޅުވެ އެ ޓީމުންވަނީ ފުރަތަމަ ފަހަރަށް ޗެމްޕިއަންސް ލީގުގެ ފައިނަލަސް ދަތުރު ކޮށްފައެވެ.\nފައިނަލްގައި ޕީއެސްޖީ ބައްދަލު ކުރަންޖެހޭނީ ސެމީފައިނަލްގެ ދެވަނަ މެޗުގައި މިރޭ ބަޔާން މިޔުނިކާއި ލިޔޯން ބައްދަލު ކުރާ މެޗުން މޮޅުވާ ބަޔަކާއެވެ. މި މެޗު ފެށުމަށް ހަމަޖެހިފައިވަނީ ރާއްޖެ ގަޑިން މިރޭ 12 ޖަހާއިރުއެވެ.\nމާލީގެ ސިފައިން ނުކުމެ ރައީސް އާއި ބޮޑުވަޒީރު ހައްޔަރުކޮށްފި\nކޮވިޑް-19: ވޭތުވެދިޔަ 24 ގަޑިއިރުގެ ތެރޭގައި 170 މީހަކު ޕޮޒިޓިވް ވެއްޖެ\nޓީމް ބަލިވިނަމަވެސް އެރިކްސަންގެ ހާލު ރަނގަޅުވުމުން ޑެންމާކް ހިތްހަމަޖެހިފައި\n“ޑެންމާކް ބަލިވީއެވެ. ނަމަވެސް ފުރާނައެއް ކާމިޔާބު ކުރެވިއްޖެއެވެ.” މިއީ ޑެންމާކްގެ ނޫސްތަކުގައި ފާހަގަކޮށްފައިވާ ސުރުޚީއެކެވެ މިއީ ރޭގެ މެޗްގެ ...\nvomadmin June 13, 2021\nކާޅު ހަދާނީ ހާލި، ކޮވެލި އަޅާނީ ބިސް – ރައީސް ޔާމީން\nކާޅު ހަދާނީ ހާލި ކަމަށާއި އެޔަށް ބިސް އަޅާނީ ކޮވެލި ކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް ...\nvomadmin August 16, 2018\nކުށް ސާބިތުވެ ޔާމިން ފަސް އަހަރަށް ޖަލަށް ލައި ފަސް މިލިއަން ޑޮލަރުން ޖޫރިމަނާކޮށްފި\nކުރީގެ ރައީސް އަބްދުﷲ ޔާމިންގެ އެމްއެމްޕީއާރްސީ މެދުވެރިކޮށް، ގއ. ވޮޑަމުލާ ދޫކޮށްގެން ދައުލަތަށް ލިބެން ޖެހޭ އެއް މިލިއަން ...\nvomadmin November 29, 2019\nމިއަދު ހުޅުދޫއާއި މީދުން ކޮވިޑަށް ޕޮޒިޓިވްވީ ދެމީހުން\nއިތުރު ދެމީހަކު ހުޅުދުން ކޮވިޑް 19 އަށް މިއަދު ޕޮޒިޓިވް ވެއްޖެވެ. މައުލޫމާތު ލިބިފައިވާ ގޮތުގައި މިދެމީހުންނަކީ ކުރީން ...\nvomadmin May 12, 2021


ގޭގައި އިނދެ އެފްބީ ބަލަބަލާ ނިއުމާއަށް މީހަކުދެކެ ލޯބިވެވިއްޖެ – Dhen.mv\nގޭގައި އިނދެ އެފްބީ ބަލަބަލާ ނިއުމާއަށް މީހަކުދެކެ ލޯބިވެވިއްޖެ\nދެން އެމްވީ March 30, 2020 - 4:45 pm\nގޭގައި އަބަދު އިނދެ ފޭސްބުކް ބަލާ ބަލާ މީހަކު ދެކެ ލޯބިވެވިއްޖެ ކަމަށް ރާއްޖޭގެ މަޝްހޫރު ފިލްމީ ތަރި ނިއުމާ މުހައްމަދު ބުނެފިއެވެ.\n"ގޭގައި މިހެން އިނދެ އެފްބީ ބަލާ ބަލާ މީހަކު ދެކެ ލޯބިވެވިއްޖެ ކަންނޭނގެ މަށަށް" ނިއުމާ އޭނާގެ އެފްބީ އެކައުންޓްގައި ސަމާސާ މޭރުމަކުން ޖެހި ސްޓޭޓަސްގައި ބުންޏެވެ.\nނިއުމާއަށް ލޯބިވެވުނީ ކާކުދެކެކަމެއް ހާމަކޮށްފައެއް ނުވެއެވެ.\nމިދުވަސްކޮޅު ދުނިޔޭގެ އެކި ހިސާބުތަކުގައި ވަރަށް ހަލުވިކަމާއިއެކު ފެތުރެމުން އަންނަ ކޯވިޑް 19 ވައިރަސް ރާއްޖޭގެ ފެތުރުން ކޮންޓްރޯލް ކުރުމަށްޓަކައި ސަރުކާރުން ވަނީ ވަރަށް މުހިންމު ކަމެއްގައި ނޫނީ ބޭރަށް ނުނިކުތުމަށް އާއްމުންނަށް އިލްތިމާސް ކޮށްފައެވެ.\nމާލެ ސަރަހައްދުގެ ހުރިހާ ކެފޭ ރެސްޓޯރެންޓް ތަކާއި ޕާކްތަކާއި އާއްމުން އެއްވެ އުޅޭ ތަންތަން ބަންދު ކުރުމާއި ގުޅިގެން ގިނަ މީހުން ވަގުތު ހޭދަކުރަނީ ގޭގައެވެ. ރާއްޖޭގެ ހުރިހާ ސުކޫލުތަކާއި ސަރުކާރު ވެސް ވަނީ ބަންދުކޮށްފައެވެ.\nއަބަދު ގޭގައި އޮވެގެން، ކޯވިޑް 19 އާއި ގުުޅިގެން ރާއްޖޭގެ ހާލަތު އާއްމުންނާއި ހިއްސާ ކުރަން ދުވާލަކު ދެ އިރު ގެނެސް ދޭ ނޫސްވެރިންގެ ބައްދަލުވުންތައް ބަލައިގެން ކޮވިޑް19 ޓާސްކް ފޯހުގެ ތަރުޖަމާނު މަބްރޫކް ދެކެ ލޯބިވެވިއްޖެ ކަމަށް ވެސް ބައެއް މީހުން ވަނީ ބުނެފައެވެ.


Dhiraagu TV ge on demand platform ah Kyle aai Lulu\nދިރާގު ޓީވީގެ އޮން ޑިމާންޑް ޕްލެޓްފޯމަށް "ކައިލް އާއި ލުލޫ"\nކުޑަކުދިންނަށް ހާއްސަ ދިވެހި 2ޑީ އެނިމޭޓެޑް ކާޓޫން ސީރީޒް "ކައިލް އާއި ލޫލޫ" ދިރާގު ޓީވީގެ އޮން ޑިމާންޑް ޕްލެޓްފޯމް މެދުވެރިކޮށް ބަލާލެވޭނެ ގޮތް ހަމަޖައްސައިފި އެވެ.\nމި ޝޯއަކީ ދެ އަހަރާއި ހަތް އަހަރުގެ ކުޑަކުދިން ގަޔާވާ ފިލާވަޅުތަކާއި ގޭމްތަކުގެ ތެރެއިން "ހާށަވިޔަނި" ނުވަތަ އަކުރު އުނގެނެން މަގުފަހިކުރުމުގެ މަގުސަދުގައި ތައްޔާރު ކޮށްފައިވާ ޝޯއެކެވެ.\nކައިލް އާއި ލޫލޫ އުފައްދާފައިވަނީ "ގޮރިއްލާސެލްސް" އިންނެވެ.\nއެ ކުންފުންޏާ ހަވާލާދީ ދިރާގުން ބުނީ އަމާޒަކީ ކުޑަކުދިންނަށް ޚާއްސަ ތައުލީމީ އަދި މުނިފޫހިފިލުވުމުގެ އެނިމޭޓެޑް ޝޯތައް ތައްޔާރު ކުރުން ކަމަށާއި ކައިލް އާއި ލޫލޫގެ އިތުރު ވާހަކަތައް ވެސް ގެނެސްދޭން މަސައްކަތް ކުރާ ކަމަށެވެ.\nއަދި ބުނީ ދިރާގު ޓީވީން މަސައްކަތްކުރަނީ އޮން ޑިމާންޑް ލައިބްރަރީ ފުޅާކޮށް މުއްސަނދިކޮށް ދިވެހި އަދި ބޭރުގެ ކޮންޓެންޓް ފަސޭހަކަމާއެކު ބެލުންތެރިންނާ ހަމައަށް ފޯރުކޮށްދޭށެވެ.\nދިރާގު ޓީވީގެ އޮން ޑިމާންޑް ޕްލެޓްފޯމަށް ހާއްސަ ޕްރޮމޯޝަނެއްގެ ދަށުން ދިރާގު ޓީވީގެ "އިންޓްރޯ އޮފާ" އަދި "ބޭސިކް ޕެކޭޖް" ގެންގުޅޭ ހުރިހާ ކަސްޓަމަރުންނަށް މި އަހަރުގެ ނިޔަލަށް ހިލޭ ބޭނުން ކުރެވޭނެ އެވެ.\nދިރާގު ޓީވީގެ އޮން ޑިމާންޑް ޕްލެޓްފޯމް ފަރުމާކޮށްފައި ވަނީ ކަސްޓަމަރުން ބޭނުން ކުރަން ފަސޭހަވާނެ ގޮތަކަށެވެ. ދިރާގު ޓީވީގެ "ހޯމް ސްކްރީން" ގައި " އޮން ޑިމާންޑް" ޖަހާފައިވާ ބަޓަނަށް ފިއްތާލުމުން އޮން ޑިމާންޑް ކޮންޓެންޓްތައް ބަލައިލެވޭނެ އެވެ.\nޖިންސީ ގޯނާ ކުރަން އުޅުނު މައްސަލައެއް ބަލަނީ


Covid-19: Dhaulathuge aamdhaneen $446 milllion madhuvedhaane: Raees | Mihaaru\nކޮވިޑް-19 އާ ހެދި ދައުލަތުގެ އާމްދަނީން 446 މިލިޔަން ޑޮލަރު މަދު ވެދާނެ: ރައީސް\nސާކު ގައުމުތަކުގެ ވެރިންގެ ޓެލެކޮންފަރެންސްގައި ރައީސް-- ފޮޓޯ: ރައީސް އޮފީސް\n15 މާޗް 2020 - 18:03\n"ޓޫރިސްޓުން އަންނަ އަދަދު މިހާރު ދަށަށް ދަނީ ވަރަށް ބާރަށް، މިހާރު މިދާ ގޮތަށް ދަންޏާ މި އަހަރު ނިމޭ އިރު 35 ޕަސެންޓްގެ ދަށްވުމެއް އަޅުގަނޑުމެންނާ ކުރިމަތިވާނެ،" ރައީސްް ވިދާޅުވި އެވެ.\n"ވަޒީފާ އުފެދޭ ނުވަތަ އާމްދަނީއެއް ލިބޭ ކޮންމެ އެހެން މަސަައްކަތެއް ސީދާ ގޮތެއްގައި ނުވަތަ ނުސީދާ ގޮތެއްގައި ބަރޯސާ ކުރަނީ ޓޫރިޒަމް އިންޑަސްޓްރީ އަށް،" ރައީސް ވިދާޅުވި އެވެ.\nސާކްގެ ވެރިންގެ ވީޑިއޯ ކޮންފަރެންސްގައި ރައީސް އިބްރާހީމް މުހައްމަދު ސޯލިހު ވާހަކަ ދައްކަވަނީ. އެމަނިކުފާނު ވިދާޅުވީ ރާއްޖޭގެ އާމްދަނީ ވަރަށް ބޮޑަށް ދަށަށް ދާނެކަމަށް.\n"އެހެންވީމާ ފުރިހަމަ، ތަފްސީލް ސަރަހައްދީ ސްޓްރެޓެޖީއެެއް އެކުލަވައިލަން [އިންޑިއާގެ] ބޮޑުވަޒީރު ނަރެންދުރާ މޯދީ ހުށަހަޅުއްވާފައިވާ ހުށަހެޅުއްވުމަށް އަޅުގަނޑު ފުރިހަމައަށް ތާއީދުކުރަން،" ރައީސް ވިދާޅުވި އެވެ.\nސާކް ރައީސް އިބްރާހިމް މުހައްމަދު ސޯލިހް ޕަބްލިކް ހެލްތު ނަރެންދުރާ މޯދީ ހެލްތު މިނިސްޓްރީ\n104 ކޮމެންޓް, 104 ރިއެކްޝަންސް\nލޮކްޑައުން އަކަށް ނުދަންޏާ ތޮޔަށްވުރެންވެސް ގިނަ ޑޮލަރު ގެއްްލޭނެ. ޑޮލަރު މަތިން ހަދާންކޮށް ކަރުނަ އެޅުން ހުއްޓާލަފަައި ރައްޔިތުންގެ ސަލާމަތާއި ރައްކާތެރުކަން ކަށަވަރު ކުރޭ\nކޯޗެކޭ ކިޔާކަށް. ރޯގާ ޖެހިގެން އުޅުނަސް ބޭރަށް ދަނެ މާސްކެއް ނިލިބޭ. ސެނެތައިޒާ އެއް ނުލިބޭ . ނުވީ ތަނަކަ ޕޮލިސް ގަ ވެސް ނެތް އަތް ދޮޗެލަން ބޭނުން ކުތާނެ ސައިބޯނި ކޮޅެއް. އެއްވެސް ރައްކާރެތި ކަމެއް ނެތް ރައްޔިތުންނަށް ދެން ވެސް ކިޔާ ލާރި ލާރި އޭ\nބަލަ ރިސޯޓް ތާކުގަވެސް އެތިބީ ހަ މަ ލޯބިވެތި ދިވެހި ރައްޔިތުން . ޢެ މީހުންގެވެސް ލޯބިވާ އާޢިލާ އެއް އޮންނާނެ. ޢެ މީހުންނައްވެސް ރައްކާތެރި މާހައުލެއް ހޯދާދޭން ޖެހެ .ކުޑަދުވަސް ކޮޅަކައް ނަމަވެސް ގެސްޓުން ގެނައުން މަޑުޖައްސާލަން ޖެހެ . ހުރިހާ އެން މެންގެ ސަލާމަތާ ރައްކާތެރިކަމައް. ޜައީސް މީހާ ވިސްނަން ޖެހެނީ ހަމަ އެކަނި މާލެ މީހުންނާ މެދަކު ނޫން.\nއެކުތިވިސްޓަށް ބުނެލަން ބޭނު މީ ރިސޯޓް މުއައްޒަފުން ޗުއްޓީގަ ތިއްބާވެސް ދާން ޖެހޭ ގޮތަށް ރިސޯްޓްތައް ބަންދު ކޮށް، ވައިރަސް ތެރޭގަ އެ މީހުން ބަންދު ކޮށްފަ އެތިބީ ސަރުކާރު ހެޔޮފުޅުވީ މަހޭ. ޢަދިވެސް ހުއްޓާނުލާ ފަތުރުވެރިން ގެނނަނީ އެހއންވެހޭ. ގެސްޓަކު މާލެ ނާރައިފިއްޔާ ކަލޭ މެންނައް އޯކޭ. ޑޮލަރު ލިބެނިކޮށް.\nވައްކަމޭ ކިޔާގެން އައި ސަރުކާރު ޤައުމު ލޫޓުވާލަނީ އަޅުވެތިކަމުގެ ރަހަ ދިވެހިން ކަރުބުޑުން ލާން ފަށައިފި.\nރައިސް ޔާމިން އެއޮތީ ސަބިތުކޮއްދީފަ. އިންޑިޔާއާ ދުރައްޖެހުނީމަ ރާއްޖެއަށް އައި ތަރައްގީ. އިންޑިޔާ އުޅެނީ ރާއްޖޭގެ ހުރިހާ މުހިމްމު ތަންތަން ނަގާފަ އިންޑިޔާއަ ބަރޯސާ ކުރުވަން. ދިވެހިންނޭ މިނިވަން އިގުތިސޯދެށް ނެތި ރާއްޖެ ކުރިޔަކަށް ނުދާނެ.\nއެހެން ގައުމު ތަކުގެ ރައީސުން ދެނީ އުންމީދު. މިރައީސް ގަންނަވަވަނީ ބިރު.\nރިސޯޓު ބޯއިސް ކެނޑިނޭޅި އަބަދު ޝަކުވާގަ، 80000 ރުފިޔާގެ ސަވިސްޗާޖު ލިބުނުއިރު ވެސް އެވަރުވެސް މަދުވެފަ. އަރާމު އެކޮމޮޑޭޝަނާއި ފެސިލިޓީސްތަކާ ބޭނުން އެއްޗެއް ކެވޭނެ ގޮތް ހަދާދިނިމަވެސް ހަޅުތާޅުގަ. ބައެއްގެ ސިޔާސީ މަންފާއެއް ހޯދަން ޓުއަރިޒަމް ހުއްޓުވާލުމަށް މަސައްކަތްތައް ހުއްޓާލަން ޖެހިދާނެކަމުގެ އިންޒާރު ކެނޑިނޭޅި ދެމުން، އެތައް މިލިއަން ޑޮލަރެއް އިންވެސްޓުކޮށްފަ ހަދާފަ ތިބި ވެރިން ބިރުވެރިކަމުގަ. މިހާރު މިވީ ގޮތް ރިސޯޓުބޯއިސް އަށް ފެނޭތޯ.\nތި ރިސޯޓުގަ ވާޒީފާގަ ނޫޅޭތި ނޭގެނި މި ހާރުވެސް ރިސޯޓުތަކުގެ ވެރިން މިކަ މުންވެސް މަންފާނަގަނި ތި ރިސޯޓެއްގެ ވެރިއެއްތަ ނޫނީ ބާލިބޭ މީހެއްތަ\nމިޤައުމު އަނެއްކާވެސް މިނިވަންކުރަން ޖެހިފަ މިއޮތީ. މި އަނިޔާވެރި ހިންނުބައި ސަރުކާރު އަޒުލްކުރަންޖެހޭ މިނިވަންކަން ނުގެއްލެނީސް.\nމިރާއްޖޭން އިންޑިޔާގެ ނުފޫޒުން ސަލާމައް ވެގެންނޫނީ ރާއްޖޭގެ ކުރިއެރުމެށް ނުލިބޭނެ..


އެންޖެލްގެ: އެރޭގެ އެ ބީހުމުން ( ހަޤީޤީ ހާދިސާ )\n— ފުރަތަމަ ސަފްހާ\nAraamagu Araamagu Advertisment\nހަޤީޤީ ހާދިސާ, ވާހަކަ|ޝާޢިއު ކުރި ތާރީޚް: Monday, February 25th, 2013 09:49 pm GMT +5\tއެންޖެލްގެ: އެރޭގެ އެ ބީހުމުން ( ހަޤީޤީ ހާދިސާ ) މިއީ މި ސައިޓްގެ ކިޔުންތެރިއެއްގެ ރިކުއެސްޓަކަށް އެބޭފުޅާއަށް ދިމާވެފައިވާ ހަޤީޤީ ހާދިސާއަކަށް ބިނާކޮށް ލިޔެފައިވާ ވާހަކައެކެވެ. އަޅުގަނޑު އުއްމީދުކުރަނީ މިވާހަކަ ގެނެސްދީފައިވާގޮތް ކިޔުންތެރިންނަށާއި އަދި ” އާދު ” އަށް ކަމުދާނެކަމަށެވެ. ޝުކުރިއްޔާ…\nއަހަރެންގެ އުމުރަކީ 21 އަހަރެވެ. އަހަރެންނަކީ މީގެ ފަސް އަހަރުކުރިން ލޯބީގެ ބިރުވެރި ކަންތައްގަނޑަކާއި ކުރިމަތި ލައިފައިވާ ޒުވާނަކީމެވެ. އަދިވެސް އެދުވަސްތައް އަހަރެންގެ ހިތުގައި ބިންވަޅުނެގިފައިވެއެވެ. އެއީ ތޯތޯ ވާހަކައެއް ނުނެވެ. އަހަރެންގެ އަމިއްލަ ވާހަކައެވެ. އަހަރެންގެ މި ނާޒުކު ހިތާއި ކުޅެފައިވާ އެ އަންހެން ކުއްޖާގެ ވާހަކައެވެ.\nޑިޔުޓީ ނިންމާލުމަށްފަހު ވަރުބަލިކަމާއި އެކު އަހަރެން އައީ ރޫމަށެވެ. އޭރު އަހަރެންގެ ރޫމުގައި އުޅޭ ދެތިން ސޮރަކު ބޭރުގައި ސިނގިރޭޓް ބޯން ތިއްބެވެ. އަހަރެން ފެނުމާއި އެކު އެކުދިން ހައި ޖަހާލިއެވެ.\n” އޭ އާދު! އާދޭ އިހަށް މިތާ ޖައްސާލަން.. އަބަދު ގެސްޓުންނަށް ހިދުމަތް ކޮއްދިނަކަސް ނުވާނެއްނު.. އާދެބަލަ އަނގަތަޅާލަން.. ” އަކްރަމް މަޖާރާގަކަށް ބުނެލިއެވެ. އަހަރެން އެމީހުން ތިބި ތަނާއި ގާތްކޮއްލީމެވެ.\n” މޯޑު މިހާރު ވާހަކަ ވެސް ކިޔާ… އެނގޭތަ ޑިޔުޓީ ނިމޭ ގޮތަށް އޮންނަނީ ކޮންމެވެސް ސައިޓަކަށް ވަދެ ވާހަކަ ކިޔަން.. މީ އަންހެން ކުއްޖެކޭ ދޯ މޯޑް… ” އަހަރެންނަށް ބަލާލަމުން އަކްރަމް އެހެން ބުނުމުން މޯޑް ހޭންފެށިއެވެ.\n” އަންހެން ކުދިންނެއް ނޫނޭ ވަކި ވާހަކަ ކިޔާނީކީ.. ހަޤީޤީ ހާދިސާތައްވެސް ހިމަނާފަ ހުރޭ… މަ ދެން ލައިކްވާ ކަމެއް ވީމަ ކުރަނީ.. ” މޯޑް ދުންގަނޑު ބުރުވާލިއެވެ. އަހަރެން އެއްމިޔަކަމުން ހީލީމެވެ. ދެން ދަނީއޭ ބުނެ އަހަރެން ރޫމާއި ދިމާއަށް ހިނގައިގަތީމެވެ. އަދި ފެން ނުވަރާ އެނދުގައި އިށީނދެލީމެވެ. ދެލޯ މަރާލުމަށްފަހު ފުން ނޭވާއެއް ދޫކޮއްލީމެވެ. އަހަރެން ތަޖުރިބާ ކޮއްފައިވާ އެވާހަކަތައް އެހެން މީހުންނާއި ހިއްސާކޮއްލުމަށް އަހަރެން ބޭނުމެވެ. އަވަސް އަވަހަށް މޯޑު ކައިރިއަށް ދިޔައީމެވެ.\n” ކޮބަ ކޮބާ؟ މީނަވެސް އެންމެ ފަހުން ކިޔާހިތްވީދޯ..” އަކްރަމް އަހަންނާ ދިމާކޮއްލިއެވެ.\n” އަރާމަގު ޑޮޓް ކޮމް.. ދެން ހަވީރުގަވެސް ސަންގަވެސް ހުންނާނެ…. ” މޯޑް އަވަސް އަވަހަށް ބުނެލިއެވެ. އަހަރެން ކޮޓަރިއަށް ވަދެ ލެޕްނެގީމެވެ.\nތެދެކެވެ. އެކި އެކި ވާހަކަ ލިޔުންތެރިންގެ ވާހަކަތަކެވެ. ލޯބީގެ ވާހަކަ ތަކާއި ހިތާމަވެރި ވާހަކަތަކެވެ. ބިރުވެރި ވާހަކަތަކާއި ހަޤީޤީ ހާދިސާތަކެވެ. އަހަންނަކީ ވާހަކަ ލިޔަން އެނގޭ މީހެއް ނޫނެވެ. އަހަރެން ޖެހޭނީ މިކަމަށް ކޮންމެވެސް ކުއްޖަކު ގާތު އެދޭށެވެ. ކޮމެންޓް ލިޔުމަށް ދޫކޮއްފައިވާ ބައިގައި އަހަރެންނަށް ދިމާވެފައިވާ ހާދިސާއެއް ލިޔެދޭނަންތޯ ލިޔުންތެރިޔާގެ ގާތު އެހުމުން ޖަވާބުގައި ލިބުނީ އަހަރެންގެ ހިތް އުފާވާ ޖުމްލައެކެވެ. މެއިލްގެ ޒަރީޢާއިން އަހަރެންނަށް ދިމާވެފައިވާ ހާދިސާ އޭނައަށް ކުރުގޮތަކަށް ބުނެދިނީމެވެ. ދެން އަހަރެން އިންތިޒާރު ކުރީ އެވާހަކަ ކިޔާލަން ލިބޭނެ ދުވަހަކަށެވެ.\nކޮންމެ ދުވަހަކުވެސް އަޕްލޯޑް ކޮއްފައިވޭތޯ ބަލަމުން ދަނިކޮށް އެންމެފަހުން އިންތިޒާރުގެ ވަގުތު ނިމިއްޖެއެވެ. ހަމަޖެހިލުމަށްފަހު އަހަރެން ވާހަކައިގެ ތެރެއަށް ގެނބިގަތީމެވެ.\n” އެއީ މީގެ ފަސްއަހަރު ކުރިއެވެ. އޭރު އަހަންނަށް ސޯޅަ އަހަރެވެ. އަހަރެންގެ ކިޔެވުމުގެ އެންމެ ފަހު އަހަރެވެ. އޭރުވެސް އަންހެން ކުދިން އަހަރެންގެ ރީތި ހަށިގަނޑާއިމެދު ތައުރީފް ކުރަމުންދާއިރު ބައެއް ފިރެހެން ކުދިން އެކަމާއި ހަސަދަވެރިވެއެވެ. އަހަރެންނަށް އަންހެން ކުދިންނަކީ މާ މުހިއްމު ބައެއް ނޫނެވެ. ވެދާނެއެވެ. އަހަރެންގެ މި ހިތާއި ކުޅެލެވޭ ވަރުގެ ކުއްޖަކު އަދި ނެތީއެވެ. ނޫނީ އެހާ ފުރިހަމަ ސިފައެއް ލިބިފައިވާ ކުއްޖަކު އަހަންނަށް އަދި ނުފެންނަނީއެވެ. ރަށްފުށުގެ އަންހެންކުދިން އަހަންނަށް ކަމަކު ނުދެއެވެ. ހިންދީ އަސަރުގަދަ ލޯބީގެ ހިންދީ ފިލްމުތަކުން ފެންނަ ރީތި ހިމަތޮޅި އަދި ހުދު ދޮންކަން ހުންނަ އަންހެން ކުދިން އަހަންނަށް ވަރަށް ކަމުދެއެވެ.\nއެދުވަހުވެސް އަހަރެން އިނީ ފިލްމެއް ބަލާށެވެ. ހިންދި ފިލްމެކެވެ. އަހަރެންގެ ފޭވަރިޓް ކަރީނާ ކަޕޫރެވެ. އަހަރެން އިނީ މޮޔަވެފައެވެ.\n” އޭ އާދު… ހިނގާބަލަ ދާން އަހަރެމެން ގެއަށް.. މިހާރު މަގޭ ދައްތަ އެބައިން މީރު މަޖާގަނޑެއް މޮޑެގެން……” ނަބީހް އައިސް އަހަރެންގެ ކޮނޑުގައި އެތިފަހަރެއް ޖެހިއެވެ.\n” ހުއް ކަރީނާ ދޯ.. މީނަ އަބަދުވެސް އުޅޭނީ ކަރީނާގެ ފިލްމުތައް ބަލަން… ކުރްބާން… މުޖްސޭ ދޯސްތީ ކަރޯނގީ.. ކަބީޚުޝީ ކަބީޣަމް.. ތަލާޝް.. ކަމްބަތް އިޝްޤް .. ބޭވަފާ….” ނަބީހް އާޓާއި އެކު އަހަންނާ ދިމާކުރަމުންދެއެވެ. އަހަރެން ރުޅިއަންނަކަމަށް ހަދާލީމެވެ.\n” އޭ.. ތިވަރަށް ނުބެވިޔަސް ނޫޅެމޭ ނުދާކަށް.. ކޮންމެހެން ކަރީނާގެ ފިލްމުތައް އިޝްތިހާރު ކުރަން އުޅޭނެކަމެއް ނެތް.. ހިނގާ ދަމާ.. ” ޓީވީ ނިއްވާލަމުން އަހަރެން ތެދުވީމެވެ.\nއަހަރެމެން ތިބީ ނަބީ މެންގޭދަށުގައެވެ. ނަބީގެ ދައްތަ އަޝްކާ ވަރަށް މީރުކޮށް މަޖާމޮޑެދޭނެއެވެ.\n” އަހަރެން ހިތައް އަރާ އަޝްކާ ކަހަލަ އަތްބެއް ލިބޭނެ ނަމައޭ…….” ނަބީހު ބުނެލިއެވެ. އަހަރެން ހެލެބެލި އޮށެއް ބިންމައްޗަށް ވައްޓާލަމުން ހީގަތީމެވެ.\n” މިހާރު އަޝްކާ އާއި އަޅައިގަތީ… އެއީ ނަބީގެ ދައްތައޭ.. އިހަށް އިހުތިރާމް ކޮއްބަލަ..”\n” އޭތް.. އެންމެ ދުވަހެއް ތަފާތު ވިޔަސް ދައްތައަކަށް ނުވާނެ އިނގޭ… އެހެން ނޫނަސް މީ ކަޒިން އޭ.. ކައިވެނި ހަލާލު ވާނެ ދޯ…..” ނަބީ އަޝްކާގެ ފަން އިސްތަށިގަނޑުގައި ފިރުމާލަމުން ބުނެލިއެވެ.\n” ދެން ހެވޭ… ނޫޅެން ނަބީ އާއި އިންނާކަށް..އަދި ތިއުޅެނީ ގްރޭޑް ނައިން ގަ.. އިހަށް ކިޔަވާ…. ބަލާބަލަ އިނާދު މޮޅުކަން… އެހެން ނޫންނަމަ ނަބީވެސް އިނާދު އާއި އެއް ކްލާހެއްގައޭ ހުރީހީ.. ” އަޝްކާ ދިމާކޮއްލިއެވެ.\n” އޭތް.. އެ އެއްނޫން ވީގޮތަކީ.. މަންމަ މެން އަހަރެން މާލެ ގެންގޮސްފަ ގެނައީ އެއްނު.. އާދު އެއީ ދެން މޮޅު މީހެއްވެސް ނުން..” ނަބީ މަޖާވެލާފައި އަހަންނާ ދިމާކޮއްލިއެވެ.\n” ދެން ނިމުނީ ކައި… ” އަހަރެން ފެންބޮމުން ބުނީމެވެ.\n” އައްދެ.. ހާދަ މަދުން ތިކެއީ.. އަޝްކާ މޮޑުނިއްޔާ އާދުއަށް ނުކެވި އެއް ނުހުންނާނެ… މަށަށް މީރުވެގެނެއް ނޫނޭ އެ މޮޑެދިނީ.. އާދު ކުރިން ދުވަހު މީރޭ ބުނީމަ..” ނަބީހް ބެލީ އަޝްކާ ރުޅިއެރުވޭތޯއެވެ. ކައިރީގައި ހުރި ފެންފުޅި ނަބީހް ބޮލަށް އޮއްސާލަމުން އަޝްކާ ދުއްވައިގަތެވެ. ނަބީހްވެސް އަޝްކާ ފަހަތުން ދުއްވައިގަތެވެ. އަހަރެން އިނީ ހޭށެވެ.\nޖެހިގެން އައި ދުވަހުވެސް ކްލާސް ނިމުމާއި އެކު ފޮތްތައް ބަހައްޓާފައި އަހަރެން ނަބީހްމެންގެއަށް ދިޔައީމެވެ.\n” އަބަދު އަބަދު މިގެއަށް އަންނަނީ މަކައިރިއަށްތަ؟ ނޫނީ އަޝްކާ ކައިރިއަށްތަ؟ ” ނަބީހު ފުރަތަމަވެސް އަހަރެންގެ އަނގަ ބައްދާލިއެވެ.\n” ނަބީއަށް އެނގެ އެއްނު އަހަރެން މިއީ އަންހެން ކުދިންގެ ކަމެއް ހުންނަ މީހެއް ނޫންކަން.. ދެން މަށާ އަޅުވާ ނުކިޔާތި އިނގޭ… ” އަހަރެން ސީރިއަސް ވުމުން ނަބީހްވެސް މައިތިރިވިއެވެ. އަހަރެމެން ދެމީހުން ތިބީ ނަބީހުމެންގޭގައި ހުރި ޖަނބުރޯލް ގަސްދަށުގައި އެލުވާފައިވާ އުނދޯލީގައެވެ.\n” ކަލޭ ދެން ޑޮކްޓަރަށް ދައްކަބަލަ.. ލޯބި އެއީ ކޯއްޗެއްކަން ބުނެދޭނެ އެމިހުންވެސް… ނޫނީ މަންމަ ކައިރީ އަހާބަލަ.. މިހާރު ފުރާފުރިހަމަވެ ޓީނޭޖް ކަޓާއިރުވެސް މީހެއްދެކެ ލޯބި ނުވޭ.. ” ނަބީހް ވައްކަޅިން އަހަންނަށް ބަލާލިއެވެ.\n” ސާބަސް ނަބީއަށް… އަދި ނުވެވިފަ ކޮބާތަ؟ “\n” ކިޔެވުން ނިންމާލާފަ މުމްބާއީއަށް ދޭ ކަރީނާ މެން ހޯދަން… ” ހެމުން ހެމުން ނަބީހް ބުނެލިއެވެ.\nއޭރު އަޝްކާ އަންނަތަން ފެނެއެވެ.\n” އޭތް އަޝްކާ.. އާދު މިހުރީ އަޝްކާ ހޯދަން އައިސް…. ” ނަބީހު އަނެއްކާވެސް ދިމާކުރަންފެށިއެވެ. އަޝްކާގެ މޫނުމަތިން ލަދުރަކިކަން އަހަރެން ދުށީމެވެ.\n” ނަބީ…. އަހަރެން ދެން ނަބީމެންނާއި އެކުއެއް ނޫޅޭނަން.. އަބަދު އަބަދު އަޅުވާކިޔަނީ…..” އަޝްކާ ތެދުވިއެވެ.\n” އޭތް މަޑުކޮއްބަލަ އިހަށް… ހިނގާބަލަ އަހަރެމެންނަށް އެއްޗެއް ކިޔާލަދޭން.. ފިޝް ޕްރޮޖެކްޓް ހަދަން ޖެހޭތީ.. ” ނަބީހް ބުނެލިއެވެ.\n” އަޝްކާ އެއީ ދޮގެއް.. އޭނަ އެ އުޅެނީ ކޮންމެވެސް އެއްޗެކޭ ކިޔައިން ހުއްޓުވަން…..” އަހަރެން އެހެން ބުނުމުން ވައްލޯ އަޅާލަމުން އަޝްކާ ދިޔައެވެ.\nއަހަރެމެން ތިންމީހުން އުޅެނީ އަބަދުވެސް އެއްކޮށެވެ. އަހަރެމެން ފޮތްނުކިޔާ އަބަދު ކުޅިވަރުގައި އުޅޭތީ މަންމަ މެންވެސް އެއްޗެހި ކިޔާހަދައެވެ. އެކަމަކުވެސް ކްލާސް ނިމޭ ގޮތަށް ބޭނުންވަނީ މަޖާކުރާށެވެ. ސަކަރާތްޖަހާށެވެ.\n” ސްކޫލްގަ ކިޔަވާފަ ކިހިނެތް ގޭގަ ކިޔަވާނީ.. މިރޭ ފޮތް ކިޔާނަމޭ.. ދުރަކަށްވެސް ނުދަން.. ނަބީ މެންގޭގަ މިތިބެނީ….” އަހަރެން އަވަސް އަވަހަށް ބުނީމެވެ. މަންމަ ރުއްސާށެވެ. މަންމަ އެއްޗެއް ނުބުނުމުން އަހަރެން ބާރު ފިޔަވަޅުގައި ހިނގައިގަތީމެވެ.\n“މިރޭ އެބައޮތް ޝޯއެއް. ކޮންމެވެސް ބަޔަކު އައިސްގެން.. ދާންވާނެއެއްނު ދޯ… ” ނަބީ ބުނެލިއެވެ އަހަރެން ވެސް ވަރަށް ދާހިތްވިއެވެ.\n” އާނ .. ދާންވާނެ.. އަޝްކާ ދާނެބާ؟ ” އޭރު އަޝްކާ އައިސް ހަމަވީއެވެ.\n” އާނ އަހަރެމެން ދަންޏާ ދާނެ.. ” އަހަރެން ޔަޤީންކަން ދިނީމެވެ.\n” ކޮންތާކަށް؟ ” އަޝްކާ މަޑުމަޑުން އަހާލިއެވެ.\n” ޝޯ އަށް.. ދާނަންދޯ.. ” ނަބީހް އިނގިލި ދިއްކޮއްލަމުން އެއްސެވެ. އަޝްކާ ބޯޖަހާލިއެވެ.\n” ޔެސް……” އަހަރެންނަށް މިހާރުވެސް ފޯރި އަރައިފިއެވެ.\n” އޭތް… އާދު އާދޭ އިނގޭ މިގެއަށް.. އެންމެން އެއްކޮށް ދާނީ.. އެތަނުން ފެންނާނެ ދޯ އާދުގެ ބިޓުންތައްވެސް… ގައިމުވެސް މަގޭ ބިޓެއް ނުހުންނާނެ… އިނާ ވީ މާލޭގަ،،، ” ނަބީ ޖަނބުރޯލެއް އުފުރާލަމުން ބުނެލިއެވެ. އޭރު އަޝްކާވެސް މަތި ބަލަމުން ދެއެވެ.\n” މަގޭ ބިޓުންނޭ.. މިހާރު މަގޭގެ އެއްވެސް ރެސްޕޯންސެއް ނުލިބޭތީ ނުކެރޭ ބަލާކަށްވެސް.. ސައިޒުގައޭ ތިބެންޖެހޭނީ… ” އަހަރެން ޖަނބުރޯލެއް ބިނދެލުމަށް ފުންމާލީމެވެ\nއަށެއް ޖެހި އިރު އަހަރެން ހުންނާނީ ނަބީހު މެންގޭގައެވެ.\n” އަޝްކާ ކޮޓަރީގަ ވީ.. ” ދެއަތުގައި ލޯޝަން ލަމުންލަމުން ނުކުންނަމުން ނަބީ ބުނެލިއެވެ. ހަމަ އެވަގުތު އަޝްކާ ކޮޓަރި ދޮރު ހުޅުވާލުމާއި އެކު ރޯޔަލްގެ މީރުވަހުން ގޭތެރެ އެއްވެސް ކޮއްލިއެވެ. އަޝްކާ ހާދަ ރީއްޗޭ މިރޭ އަހަރެންގެ ހިތައްވެސް އަރައިފިއެވެ. އޭނާ ލައިފައިވަނީ ކަކުލާ ހަމައަށް އަންނަ މަޑު ފެހިކުލައިގެ ހެދުމެކެވެ. އުނަގަނޑާއި ހަމައިގައި ބޮޑު ހުދުކުލައިގެ ޓައީއެއް ހަރުކޮއްފައި ވާއިރު އިސްތަށިގަނޑުވަނީ ވަޔަށް ދޫކޮއްލާފައެވެ. އަހަންނަށް ބަލާލެވުނެވެ. އަޝްކާވެސް ބަލާލީ އަހަންނަށެވެ.\n” އެގާރަ ޖަހަންވާއިރަށް އަންނައްޗެ…” ކޮޓަރީގައި އޮވެފައި ނަބީގެ މަންމަ ގޮވާލިއަޑަށް އަޝްކާ އާނ އެކޭ ބުނެލިއެވެ.\nއަހަރެމެން ތިންމީހުން ދިޔައީ ބަނދަރުމަތީގައި ހަދާފައިވާ ސްޑޭޖް ކައިރިއަށެވެ. ރީތި ލަވަތަކަށް ކަޕްލްސް ޕާރފޯމް ކުރަމުންދެއެވެ. އަހަރެމެން އެހިސާބަށް އަރާ ހަމަވި އިރު އިވޭ ލަވައަކީ ” ހާދަ ލޯތްބޭ ހާދަ ޗާލޭ ހިތް ނުދޭނީ ކާކުހޭ؟ ” މިލަވައިގެ އަޑެވެ. އަހަންނަށް ބަލާލެވުނީ އަޝްކާއަށެވެ. އަޝްކާވެސް ނަބީގެ ފުރަގަހުން ވާގޮތަށް އަހަންނަށް ބަލާލިއެވެ. އަހަރެމެން ދެމީހުންގެ މެދުގައި ކޮންމެވެސް ކަމެއް އެބަ ހިނގައެވެ. އެއްގޮތަކަށްވެސް ނޭނގެއެވެ. ވަނީ ކީއްބާވައެވެ؟ އަހަރެމެން ބޭނުންވީ ފޯރިނަގާ މަޖާކުރާށެވެ، ނަމަވެސް އެކަން ހަމަހިމޭންކަމަށް ބަދަލުވެއްޖެއެވެ.\n” އޭ.. ހިނގާބަލަ އަތްޖަހަން.. ހާދަ ކަމެއް ނެތޭ……” ނަބީ އަހަރެމެން ދެމީހުންނަށް ބަލާލަމުން ބުނެލިއެވެ. އަހަރެމެންނަށް އެކަކު އަނެކަކަށް ބަލާލެވުނެވެ.\n” އޭ ނަބީ،.. އާދު.. އާދޭ މިކޮޅަށް………” ޝާޒް ގޮވާލިއެވެ. ކްލާސް ކުދިން ބޮޑު ގުރޫޕެއް ހަދައިގެން މަޖާނަގަނީއެވެ. ނަބީ އެދިމާއަށް ދުއްވައިގަންނަމުން އަހަރެމެން ގާތުވެސް އަންނާށޭ ބުންޏެވެ. ނަމަވެސް އަހަންނެއް ނުދަމެވެ. ޖީބަށް އަތް ޖަހާލައިގެން އަހަރެން ހުރީމެވެ. ކުއްލިއަކަށް އަހަރެމެންގެ ކައިރިއަށް ބޮޑު ގުރޫޕެއް އައެވެ. ރަށުން ބޭރު މީހުންނެވެ. ޝޯ ބަލަން ކައިރި ރަށްރަށުގެ މީހުންވެސް އައިސް އުޅެނީއެވެ. އަޝްކާ އާއި އަހަރެންގެ ފަހަތުގައި މުޅިންވެސް ތިބީ ފިރެހެން ކުދިންނެވެ.\n” އޭ ލޯބި ބިޓެއް މިހުރީ.. ހިނގާބަލަ ޖެހިލަން ކުޑަކޮށް…. ” ފަހަތުން ކުއްޖަކު ބުނެލިއެވެ. އަހަންނަށް ފަހަތް ބަލާލެވުނެވެ. އަދި އަޝްކާއަށް ބަލާލި އިރު އޭނާ ހުރީ އަހަންނަށް ބަލާށެވެ. އަހަރެން ދެ ފިޔަވަޅެއް އަޝްކާ އާއި ކައިރިއަށް އެޅީމެވެ. އަދި އޭނާގެ އަތުގައި ހިފާ އަހަރެންގެ ކުރިއަށް ގެނައީމެވެ. އަޝްކާގެ ބޯ އަރަނީ އަހަރެންގެ މެޔާއި ހަމައަށެވެ. އަޝްކާގެ އުނަގަނޑުގައި އަހަރެން ހިފާލީމެވެ. އަޝްކާ ބަލައިލީ ވަށައިގެންވާ މީހުންނަށެވެ. އެއްވެސް ބަޔަކަށް އަހަރެމެން ފާހަގައެއް ނުކުރެވެއެވެ. އަހަރެން އޭނާ ހިމާޔަތްކޮއްގެން ހުރީމެވެ.\n” އެކުއްޖާގެ ބިޓޭ އެއީ.. ހިނގާ މިތަނުން ދާން.. ބޮނޑިއެއް ލިބިދާނެ.. ” ފަހަތުން ބުނިއަޑު އިވުނެވެ. އެގުރޫޕް ދިޔުމާއި އެކު އަހަރެން އަޝްކާގެ އުނަގަނޑުން އަތް ދޫކޮއްލީމެވެ. ދޫކޮއްލެވުނުކަން ނަސީބެވެ. ނަބީ އައިސް އަހަރެމެން ކައިރިއަށް ހުއްޓުނެވެ.\n” އޭތް… ހިނގާ ދާން.. އެގާރަ ޖަހަނީ…….” ހަޅޭއްލަވާ ލަވާ ނަބީ ހުރީ ވަރުބަލިވެފައެވެ.\n” ހިނގާ…..” އަވަސް އަވަހަށް އަހަރެން ބުނީމެވެ.\n” ހާދަ މޫޑު ކަޓާފަ ދެމީހުންވެސް………” ނަބީ ކޯކް ފުޅިއެއް ކަނޑާލަމުން ބުނެލިއެވެ.\n” އޭނ.. ނޫން.. ކަމެއްނުވޭ.. ކުޑަކޮށް ބޮލުގަރިއްސާތީ……….” އަހަރެން ދޮގުހެދީމެވެ.\n” އާނ… އޭތް މާދަމާ ހެނދުނަށް ގޮވަން ނާންނާތި.. މާދަމާ ބަންދު ދުވަހެއްނު.. ” ނަބީ އަހަންނަށް ޖެއްސުމަށް ބުނެލިއެވެ. އަހަރެން ޒުވާބު ކުރާކަށް ނަހަދަމެވެ. ބޮލުން އާނ އެކޭ ބުނީމެވެ. އަޝްކާ އެއްވެސް އެއްޗެއް ނުބުނެ ހުރުމުން އަހަރެން ބުނީމެވެ.\n” ދެން އަވަހަށް ނިދާލާ ގެއަށް ގޮސް… “\n” އޭނ.. އެއްޗެއް ބުނިންތަ؟ ” ނަބީއަށް އަހަރެން ބުނީ ކޯއްޗެއް ކަމެއް ނޭނގުނެވެ އެއީ ނަސީބެކޭ އަހަރެންގެ ހިތައް އެރިއެވެ.\n” މަ ބުނީ ޝޯ ވަރަށް ސަޅި ދޯއޭ…..’” ނަބީ ދިމާކޮއްފާނެތީ އަނެއްކާވެސް އަހަރެން ދޮގު ހެދީމެވެ. އަޝްކާ އަހަންނާއި ދިމާއަށް ބަލާލިއެވެ. އަހަރެން ދޮގުހެދީ ކީއްވެބާވައޭ އޭނާގެހިތައް އަރާކަން އަހަންނަށް އެނގުނެވެ. އެކަމަކު އަހަރެން ދެވަނަ ފަހަރަށް އޭނަ އާއި ދިމާއަށް ބަލައެއް ނުލަމެވެ.\nނަބީހު ހޭލައިގެން ގަޑި ބަލާލިއެވެ. ގަޑިން މެންދުރުން އަނބުރާ އެކެއް ޖަހައިފިއެވެ. ދެލޯ އުނގުޅަމުން ނަބީހު ބޭރަށް ނުކުތެވެ. އޭރު އޭނާގެ މަންމަ ކާންހަދަން އުޅެއެވެ.\n” މިޔަދު ހަމަ އަމިއްލައަށް ތެދުވަނީ ކިހާއިރެއް ވަންދެންތޯ ބަލާލަން ބޭއްވީ.. މިހާރު ގަޑިން އެކެއް ޖެހީ.. އަޝްކާ ކައިރީގަވެސް މަންމަ ބުނީ ނުގޮވާ ބާއްވާށޭ…” ނަބީހުގެ މަންމަ ސާމިޔާ ބުނެލިއެވެ. ނަބީހު ކާގެ ދޮރުމަތީގައި ހުއްޓިގެން ގައި ކަހަން ހުއްޓެވެ.\n” ހޫމ.. މަންމަ ހާދަ ރަނގަޅޭ.. ކޮންމެ ދުވަހަކުވެސް ތިގޮތަށް އަހަރެން ބާއްވައްޗޭ… “\n” އެހެންތަ؟ ހުންނަ ކަންނެތްކަން… ” ހެމުން ހެމުން ސާމިޔާ ބުނެލިއެވެ. ނަބީހު ބޭރު ބަލާލިއެވެ.\n” މަންމާ… އާދު ނާދޭތަ މިޔަދު؟ “\n” އާނ.. އިނާދު ނާދޭ މިޔަދަކު.. ޔަޤީނޭ ނިދާފަކަން އޮންނާނީ..” ކާންހެދުމަށްފަހު ނުކުންނަމުން ސާމިޔާ ބުނެލިއެވެ. ގިފިއްޔާއި ދިމާލަށް ނަބީހު ހިނގައިގަތެވެ.\nރީތި ވެލައިގެން ނަބީހު ނުކުތީ ބޭރަށެވެ. އޭރު އަޝްކާ ޖޯލީގައި އޮތެވެ. އަނގައިން ބަހެއް ނުބުނެއެވެ.\n” އޭ އާދު.. ތީ ކޮންކަހަލަ މީހެއް.. މަ ނާންނާށޭ ބުނީމަތަ ނައިސް ތިހުރީ.. ހޭލެވުނީ ދެންމެގަ.. ހޭލިތަނުން މަންމަ ބޮޑު ބަޑިއެއް ޖަހައިފި..”\nއަހަރެންގެ އެނދަށް ޖެހިގަންނަމުން ނަބީހު ބުނެލިއެވެ. އަހަރެން ހިނިތުންވެލީމެވެ.\n” އަނގަ ގަދަވެގެން ބުނީނު ނާންނާށޭ… ” އަހަރެން ބޭނުންވަނީ ސަމާސާ ކުރާށެވެ. އަޝްކާ އާއި މެދު ހިތުގައި އުފެދިފައިވާ ނުތަނަވަސްކަން ފިލުވާލުމަށެވެ.\n” އާނ… އޭތް.. ހިނގާ ގޭދަށަށް ދަމާ.. އަހަރެން ކިޔާ ކިޔާ މަޖާގަނޑެއް މޮޑެއެއް ނުދިން… އާދު ބުނީމަ ކޮއްދީފާނެ.. ހިނގާބަލަ……..” އަހަރެންގެ ގައިގައި ޖަހާލަމުން ނަބީހު ބުންޏެވެ.\n” މަވެސް އެހާ ކާހިތެއް ނެތޭ މަޖަލެއް.. ” އަހަރެން އުޒުރުވެރިވީމެވެ.\n” ދެން ހިނގާށޭ…..” ފޫހިގޮތް ދައްކާލަމުން ނަބީހު ބުނެލިއެވެ. އޭނާ ކުރު ނުކުރާނެތީވެ އަހަރެން ތެދުވީމެވެ.\nއަހަރެމެން ނަބީހުމެންގެއަށް ދިޔައިރުވެސް އަޝްކާ އޮތީ ޖޯލީގައެވެ.\n” ދަރިފުޅާ ނަބީހު.. އާދެބަލަ މި ފޯނުބަލާ.. އަޝްކާ އަތަށް ގެންގޮސްދީ.. އަޝްކާގެ ދައްތަ.” ސާމިޔާ ގޭތެރޭގައި ހުރެފައި ގޮވާލި އަޑަށް ނަބީހު ދިޔައެވެ. އަހަރެން ޖީބަށް އަތްޖަހާލައިގެން ހުރެ ޖަނބުރޯލެއް ފެނޭތޯ ބެލިމެވެ. އަޝްކާ އަހަންނާއި ދިމާއަށް ބަލަހައްޓައިގެން އޮތެވެ. ނަބީހު އައިސް އަޝްކާއަތަށް ފޯނު ދިނެވެ.\n” ކީކޭ ދައްތާ..”\n” އަޝްކާ އަންނަންވީނު ދެން މާލެ.. މިހާރު ދެން އަންނަން ވީނު.. ” ދައްތަ ނުރުހުމުގެ ރާގަކަށް ބުނެލިއެވެ. އަޝްކާގެ މޫނުމަތިން ހިތާމައިގެ ކުލަވަރު ފާޅުވިއެވެ. އަހަރެންގެ ހިތް ނުތަނަވަސްވާންފެށިއެވެ.\n” ނޫނެކޭ ދައްތާ.. މާލެ ދާހިތެއް ނުވޭ.. އެގާރަ އަށް ފާސްވިއްޔާ ނޫނީ ނުދާނަން…” އެ ޖުމުލައިން އަހަރެންގެ ހިތައް ފިނިކަމެއް ލިބުނީ ކީއްވެ ކަމެއް އަހަންނަކަށް ނޭނގުނެވެ.އަޝްކާ ފޯނު ބޭއްވުމުން ނަބީހު އެއްސެވެ.\n” ދައްތަ އެއުޅެނީ އަޝްކާ މާލެ ގެންދަން ދޯ.. ” އަޝްކާ ބޯޖަހާލިއެވެ.\n” އަހަރެމެންނަށް ކިޔަވަން ތިކަހަލަ ފުރުސަތެއް ލިބޭނަމަ ނުގޮހެއް ނުހުންނާނަން.. ނަބީ އަށް ފެންނަނީ ދާން..” ނަބީހު އޯގާތެރިކަމާއި އެކު ބުނެލިއެވެ. އަހަރެން އެއްޗެއް ނުބުނަމެވެ.\n” ނަބީހޫ… ދޭބަލަ ރަހުމާނުބޭގެއަށް.. އެގޭގަ ވެއްޖެ މަންމަ ގަނެފަހުރި ކާށި ބަރޯއެއް.. ދޭބަލަ ގެނެސްލައިދޭން..” ސާމިޔާ ގޭގައި ހުރެގެން ބާރު ބާރަށް ގޮވިއެވެ،\n” މަންމަ ވެސް ދެންދޯ… އޭތް އާދު މަ އަންނަންދެން މަޑުކުރާތި.. ” ނަބީހު ބާރު ބާރަށް ހިނގައިގަތެވެ. އަހަންނާއި އަޝްކާ އެކަނިވީއެވެ. ކުރިން މަޖާކޮށް ސަކަރާތްޖަހާ ދެމީހުން މިހާރު އަނގައިންވެސް ނުބުނެއެވެ.\n” ކީއްވެ މާލެ ދާން އެއްބަސް ނުވީ؟ ” އަހަރެން އެހީމެވެ. ސީދާ އަޝްކާގެ ލޮލަށް ބަލަން އިނދެއެވެ.\n” އެއީ… އާދު އާއި ދުރަށް ދާން ޖެހޭތީ…… ” ޖެހިލުމެއް ނެތި އަޝްކާ ބުނެލިއެވެ. އަހަރެން ސިހުނެވެ.\n” އެއީ؟ ” އަހަރެންނަށް ބުނެވުނެވެ. އަޝްކާ އިސްޖެހިއެވެ.\n” އެއީ… އަހަރެން… އަހަރެން ވަރަށް ލަދުވެސް ގަނޭ މިވާހަކަ ބުނަން… އެކަމަކު…. ” އަޝްކާ ހުއްޓާލިއެވެ.\n” ބުނެބަލަ ދެން… އޭރުންނެއްނު އިނގޭނީ…” އަހަރެން ހުރީ އަޝްކާ ބުނާނެ އެއްޗެއްގެ އިންތިޒާރުގައެވެ.\n” އަހަރެން ބޭނުމެއްނޫން އާދުގެ ޖަވާބެއް… އެކަމަކު ވާހަކައެއް ބުނެލަން ބޭނުން.” އަޝްކާ މަޑުމަޑުން ބުނެލިއެވެ. އަހަރެން ހިނިތުންވުމުގައި އިނދެ އޭނާއަށް ބަލަމުން ދިޔައީމެވެ.\n” އަހަރެންނަށް…. އަހަރެންނަށް އާދުދެކެ ލޯބިވެވިއްޖެ… ” އަޝްކާ އަހަރެންނަކަށް ނުބަލައެވެ. އަހަރެން އެއްޗެއް ބުނުމާއި މެދު ވިސްނީމެވެ.\nލަސްލަހުން އަޝްކާ އަނެއްކާވެސް ބުނެލިއެވެ\nއަހަރެން ބަލާލީ ނަބީ އާދޭތޯއެވެ. ނަބީ ފެންނަން ނެތުމުން އަހަރެން އަވަސް އަވަހަށް ބުނީމެވެ.\n” އެއީ މަޢާފަށް އެދެންޖެހޭ ވަރުގެ ކަމެއްތަ؟ އެކަމަކު އެއީ ކޮންމެހެންވެސް އަޝްކާއަށް ޖަވާބެއް ލިބެން ޖެހޭނެ ކަމެއް.. ” އަހަރެން ބޭނުންވީ އަޝްކާ ހިތްހަމަ ޖައްސާލަދޭށެވެ. އަޝްކާ ލަދުން ތެދުވިއެވެ. އޭނާ ބޭނުންވީ އަހަރެންގ ކުރިމަތިން ދާންކަން އަހަންނަށް އެނގުނެވެ. އަހަރެން އަނެއްކާވެސް ބުނީމެވެ.\n” އައި ލަވްޔޫ ޓޫ… ” އަޝްކާއަށް އަހަރެންގެ ޖުމުލަ އިވުނު ނަމަވެސް އޭނާ ދުވެފައި ގެއަށް ވަނެވެ. އަހަންނަށް ހެވުނެވެ.\nއަހަރެން އޭގެ ފަހުން އަޝްކާ ނުފެންނަތާ ދެދުވަސް ވެއްޖެއެވެ. އަހަރެން ނަބީމެން ގެއަކަށް ނުދަމެވެ. އަޝްކާ ލަދުގަންނާނެތީއެވެ. އެކަމަކު އަހަރެންވެސް ލޯބިވާކަމަށް ބުނެ ފިލައިގެން ހުރުމުން އަޝްކާ ހިތައް އަރާނީ ކީކޭ ބާވައެވެ.\n” އާދު.. މިހާރު މުޅިން މަށަށް މިގެއަށް އަންނަން މިޖެހެނީ…ކީއްވެތަ ނުދަނީ؟ އަޝްކާވެސް މިހާރު ސަކަރާތް ޖަހައެއްވެސް ނުހަދަ.. އޭނަވެސް އާދުވެސް ހީވަނީ ލަވްފީވަރ ޖެހިފަތިބިހެން.. ގަނޑުވެފަ.. މަ ހާދަ ފޫހިވެޔޭ.. ވަރަށް ވައި.. ” ނަބީހު އަހަރެންގެ ފޮތްތައް ހާކަން އިނދެ ކިޔަމުންދެއެވެ. އަހަރެން ބޭނުންވީ ނަބީހުއަށްވެސް އެކަން ސިއްރުކުރާށެވެ.\n” އެގްޒާމް އަންނާތީ ބައެއް ފޮތްތައް މުތާލިޔާ ކޮއްލަން ޖެހޭތީ.. މަންމަ އަބަދު ފޮތްކިޔާށޭ ކިޔަނީ… ” އަހަރެން އޮޅުވާލީމެވެ.\n” އާނ.. މަވެސް ދެން ޓެސްޓަށް ދަސްކުރަން ފަށަންވީ.. މި މަސްތެރޭގަ ކޭމްބްރިޖް ނިމޭނެ ދޯ އާދުމެން.. އެކަމު އަހަރެން އަދި އެއް އަހަރު އެބައޮތް.. ވަރަށް ފޫހި.. އާދުމެން މަޖާނަގާއިރު އަހަރެން ސްކޫލަށް ދާންޖެހޭނެތީ ވަރަށް ފޫހި.. ” ނަބީހު ބޭރަށް ނުކުންނަމުން ބުނެލިއެވެ. އަހަރެން މާބޮޑަކަށް އަޅައެއް ނުލަމެވެ،\nއަހަރެން ފޮތަށް ބަލަން އިނަސް ވިސްނެނީ އަޝްކާ އާއި މެދުގައެވެ. އަހަރެން އަޝްކާ އާއި ވާހަކަ ދައްކާލަން ބޭނުމެވެ. އަޝްކާ ބޭނުން ކަމުގައި ބުނަން ބޭނުމެވެ. އޭރުން އަހަރެންގެ މައްޗަށް އަޝްކާގެ އިތުބާރު ލެނބިގެންދާނެއެވެ. އަހަރެން ތެދުވީމެވެ. އަދި ކޮޓަރީގައި ދެކޮޅަށް ހިނގާލަ ހިނގާލަ ހުރީމެވެ. ގަޑިން ފަހެއް ޖެހުމާއި އެކު އަހަރެން ނުކުތީމެވެ. އަދި ނަބީމެންގެއަށް ދިޔައީމެވެ. އެގެއިން އަހަންނާ ފުރަތަމަވެސް ބައްދަލްވީ އަޝްކާ އާއިއެވެ. އަހަރެން ފެނުމުން އޭނާ ލަދުގެންފިކަން އެނގުނެވެ.\n” އާދެބަލަ ޖަނބުރޯލު ގަސްކައިރިއަށް… ” އަހަރެން މަޑުމަޑުން ބުނީމެވެ. ގޭތެރެއަށް ބޯދިއްކުރަމުންނެވެ.\n” ނަބީހުގެ މަންމަ އެބައުޅޭ.. އެތާ ދެމީހުން އެކަނި ތިއްބަ ފެނުނިއްޔާ ހިތްހަމަ ނުޖެހިދާނެ.. އަހަރެން ދަނީ.. ” އަޝްކާ ހިނގައިގަތުމުން އަހަރެން ބުނީމެވެ.\n” މިރޭ ނަބީ މަންމަ ނަމާދަށް ދާ ގަޑީގަ މިގޭ އެފަރާތު ދޮންކެޔޮ ގަސްތައް ކައިރިއަށް އަންނާތި. އަހަރެން ދާނަން… ” އަހަރެން އެހެން ބުނުމުން އަޝްކާ ބޯޖަހާލިއެވެ. އަހަރެން އެއްލޯ މަރާލީމެވެ. އަޝްކާ ހިނިތުންވެލިއެވެ\nއަހަރެން ހުރީ ގަޑި ބަލަބަލައެވެ. ބަންގި ގޮވާ ދުނިޔެއަށް އަނދިރިކަން ވެރިވުމާއި އެކު އަހަރެން ގެއިން ނުކުތީމެވެ.\nއަހަރެން ގޮސް ހުއްޓުނީ ނަބީމެންގޭގެ ވަލުފަރާތުގައި ހުރި ދޮންކެޔޮ ގަސްތަކުގެ ކައިރީގައެވެ. އޭރު މަޑުފިޔަވަޅު ތަކެއްގައި ގެއިން ނުކުމެގެން އަޝްކާ އަންނަތަން ފެނުނެވެ.\nއަޝްކާ އައިގޮތަށް އައިސް އަހަރެންގެ ގައިގައި ބައްދާލިއެވެ. އަހަރެންގެ ނޭފަތުގައި މަޑުމަޑު ސެންޓްވަހެއް ޖެހުނެވެ. އަހަރެންގެ ދެއަތުން އަޝްކާގެ ހަށިގަނޑު ވަށާލީމެވެ.\n” އަޝްކާ! ” މަސްތީ ގޮތަކަށް އަހަރެން ގޮވާލީމެވެ. އަޝްކާ އަހަރެންގެ ތުންފަތުގައި އިނގިލި ޖައްސާލިއެވެ. އަދި އަހަރެންގެ ގަމީހުން ދެތިން ގޮށެއް ނައްޓާލިއެވެ. އެއަށްފަހު އެ އަސަރުކުރުވި ތުންފަތް އަހަރެންގެ މޭގައި ޖައްސާލިއެވެ. އަހަރެންނަށް ލޯމަރާލެވުނެވެ. އަނދިރީގެ ތެރެއިން އަހަންނަށް އަޝްކާގެ މޫނެއް ނުފެނެއެވެ. އޭނާ އަހަރެންގެ ހަށިގަނޑުގައި ބީހެމުންދެއެވެ. އަހަރެންނަށް އަރާމެއް ލިއްބައިދިނެވެ. ކައިރީގައި ހުރި ފާރުގައި އަހަރެން ލައްވެގަތީމެވެ. އަޝްކާގެ ދެކޮނޑުގައި ހިފާ އަހަރެންނާއި ދުރުކޮށްލީމެވެ. އަދި ފަހަތަށް ދޫކޮއްލެވިފައިވާ ފަން ދިގު އިސްތަށިގަޑުން ފަރުދާ ކުރެވިފައިވާ ބުރަކަށި އިސްތަށިގަނޑު އެއްފަރާތްކޮއްލަމުން ކަޝްފުކޮއްލީމެވެ. އަދި އަހަރެންގެ ތުންފަތް ޖައްސާލީމެވެ. މަޑުމަޑުން އަޝްކާގެ ކަނދުރާގައި އަހަރެން ފިރުމާލީމެވެ. އޭނާ އަހަންނާއި ދިމާއަށް އެނބުރުނެވެ. އަދި އަހަރެންގެ އަތް ނަގާ އޭނާގެ މޫނުގައި ޖައްސުވާލިއެވެ. އަހަރެން އަޝްކާގެ އުނަގަނޑުގައި ހިފާ ގާތްކޮއްލުމުން އަޝްކާ ތެޅިގަނެފައި އަހަރެންގެ ގައިގައި ބާރަށް އޮޅުލައިގަތެވެ. އަދި އަހަރެންގެ ބުރަކަށްޓަށް އެ ޖާދުވީ ދެއަތުން މަސްތީގޮތަކަށް ފޮނިއަޅަމުންދެއެވެ. އަހަރެންގެ ދެއަތް ހަރަކާތްކޮއްލީ އަޝްކާގެ ބުރަކަށީގައި އަތް ޖައްސާލުމަށްފަހުގައެވެ.\n” ތީ ހާދަ ކުޅަދާނަ ކުއްޖެކޭ.. މިހާ ދުވަހު އެއްކޮށް އުޅުނު އިރު ކީއްވެތަ ކުރިން އަހަންނަށް ނުވިސްނުނީ… ” އަހަރެންނަށް ލިބުނު އުފަލެއްގެ ބޮޑުކަމުން ބުނެވުނެވެ.\n” އެހާ ގިނަދުވަހަކު އެއްކޮށެއް ނޫޅެން.. އަދި އަލަށް މިރެ އެއްނު މި ދިމާވީވެސް.. އަހަރެންވެސް ހިތައް އަރާ ކުރިން އަހަންނަށް އާދު ފެނުނު ނަމައޭ.. މިހާރު އަހަރެން ބޭނުންވަނީ އާދު އަބަދުވެސް އަހަރެންގެ މީހެއްގެ ގޮތުގަ ހުންނަން.. ” އަޝްކާ ބުންޏެވެ. އަހަރެން ހީލީމެވެ. އަދި އިތުރަށް އަޝްކާގެ ހަށިގަނޑު ބާރުކޮއްލީމެވެ.\n” ތިބުނީ މިގޮތަށް ނޫޅޭވާހަކަ ދޯ.. ދެން އަހަރެން މީ އަޝްކާގެ މީހެކޭ… ” އަހަރެން ލޯތްބާއި އެކު ބުނީމެވެ. އިޝާނަމާދު ބަންގި ގޮވުމާއި އެކު އަޝްކާ ތެޅިގަތެވެ.\n” ދެން ދަނީ… އަވަހަށް އާދުވެސް ދޭ.. ނަބީގެ މަންމައަށް އެނގިދާނެ.. ދެން މިގެއަށް ނާންނައްޗޭ،، އެނގުނީމަ އެހާ ރަނގަޅެއް ނުވާނެ،، އެކަމު މާދަމާރޭވެސް ދެނަމާދު ދޭތެރޭގަ މިތަނަށް އަންނައްޗޭ..” އަޝްކާ އަހަރެން ފޮނުވާލުމަށް މަސައްކަތްކުރިއެވެ. އަހަރެންވެސް ދެކޮޅެއް ނަހަދަމެވެ. އަވަސް އަވަހަށް ހިނގައިގަތީމެވެ.\nޖެހިގެން އައި ދުވަހު އަހަރެން ނަބީމެންގެއަކަށް ނުދަމެވެ. އަޝްކާ ބޭނުންވާ ގޮތަށް ކަންތައް ކޮއްދޭން އަހަރެން ބޭނުންވެއެވެ. އެހެން ނޫނަސް އަހަރެމެން ކިޔަވާ ނިމުމުގެ ކުރިން އެނގުނިއްޔާ ދުރުވާންވެސް ޖެހިދާނެއެވެ.\n” ދަރިފުޅު ކޮންމެ ދުވަހަކު މިސްކިތަށް ގޮސް ހާދަ ލަސްވަނީ މިހާރު.. ޤުރުއާން ކިޔަވަން އިންނަނީތަ؟ ” އަހަރެންގެ މަންމަ އެހިއެވެ\n” ނޫން.. އާނ.. އިޝާނަމާދު ކޮއްލައިގެން އަންނަން މަޑުކޮއްލަނީ.. ” އަހަރެން ދޮގުހެދީމެވެ. އެކަމާ އަހަރެން ދެރަވެސް ވަމެވެ.\n” ދުވާލުވެސް ބައްދަލްވާނެ ނަމަ…… ” އަޝްކާގެ ކަރުދަށުގައި ބޮސްދެމުން އަހަރެން ބުނީމެވެ. އަޝްކާ ހޭންފެށިއެވެ. އެވަގުތު މަތިން ދަތުރު ކުރި ގިނިހިލައެއް އަހަރެންނަށް ފެނުނެވެ.\n” ހާދަ ތިރިންނޭ އޭތި އެދިޔައީ،.. ” އަހަރެންނަށް ބުނެވުނެވެ،\n” އާނ.. އަޅާނުލާ. އަހަރެމެން އެހެން ތަނަކަށް ބައްދަލް ކުރަން ދާންވީނު…” އަޝްކާ ޚިޔާލެއް ދިނެވެ.\n” ކޮންތާކަށް؟ “\n” އާދުގެ ކޮޓަރިއަށް..” އަހަރެން ސިހުނެވެ. އަޝްކާ އެހާ ކުޅަދާނަވާނެބާވައެވެ.\n” މަންމައަށް އެނގުނިއްޔާ ޔޯ..” އަހަރެންނަށް ބުނެވުނެވެ.\n” ނޭނގޭނެ.. ޕްލީޒް……….” އަޝްކާ އާދޭސް ކުރުމުންވެސް އަހަރެން އެއްބަހެއް ނުވަމެވެ. އަތުންފައިން ގޯހެއް ހެދިދާނެކަން ޔަޤީންވާތިއެވެ. މިހާރުވެސް އަހަންނަށް ވުރެން ބޮޑަށް އަޝްކާ އަހަރެންގެ އިހުސާސްތަކާ ކުޅެއެވެ. އަހަރެން އެކަމާ އެއްބަހެއް ނުވަމެވެ.\n” ހެވޭ ދެން.. އެކަމު މިތަނަށް އައުން ހުއްޓާ ނުލާތި…” އަޝްކާ ރުޅިމޫނު ހަދާލުމުން އަހަރެން އޭނާގެ ކޮލުގައި ދަތްއަޅާލީމެވެ. އަޝްކާ ހީގަތެވެ.\nސްކޫލުންވެސް އަހަންނަކަށް އަޝްކާ ދިމަލެއް ނުވެއެވެ. އެތަނުން ބައްދަލް ކުރާތާ އެއް ހަފްތާ ވީ އިރުވެސް އެހެން އެއްވެސް ތާކުން އަޝްކާ ފެންނަ ގޮތެއް ނުވިއެވެ. ޓެސްޓް ފަށައިގެން އުޅޭތީ ނަބީވެސް ސްކޫލުން ދިމަލެއް ނުވެއެވެ. އަހަރެން އެގެއަށް ނުދާތީ ނަބީ ވެސް މިހާރު އަހަރެން ހޯދާކަށް ނާދެއެވެ. ޓެސްޓް ނިންމާލުމަށްފަހު އަހަރެން ނުކުންނަން ހިނގައިގަތް ވަގުތު ނަބީހު ފެނުނެވެ. އަހަރެން ވަރަށް ބާރަށް ގޮވާލުމަށްފަހު ބާރަށް ހިނގައިގަތީމެވެ.\n” އޭތް.. ކޮބާ ކިހިނެތް؟ ” އަހަރެން ނަބީހުގެ ކޮނޑަށް އަތްވައްޓާލީމެވެ.\n” ރަނގަޅު.. އެކަމު އަޝްކާ ވަރަށް ބަލި… ” އަހަރެންގެ ހިތް ހުއްޓުނު ކަހަލައެވެ.\n“ހަފްތާއެއް ވެއްޖެ އެފަކީރު އެނދުން ނުތެދުވާތާވެސް.. ބޮލެއްގަ ރިއްސާ މެ އެއްގަ ރިއްސަނީ.. އާދު ނުފެންނަ ވާހަކަވެސް ބުނި.. ކީއްވެތަ ދެން ނާންނަނީ.. ހިނގާބަލަ އަޝްކާއަށް ގޮވާލަންދާން.. ރައްޓެހިންނޯ މީ… ” ނަބީ ވާހަކަ ދެއްކިނަމަވެސް އަހަރެންނަށް ހުރެވުނީ ފާޑަކަށެވެ.\nއަހަރެން ނަބީ އާއި އެކު އެގެއަށް ވަނީމެވެ. ތެދެކެވެ. އަޝްކާގެ ރީތި މޫނުވެސް ވަނީ މިލާ މޯޅިވެފައެވެ. އަހަރެން ފެނުމާއި އެކު އޭނާގެ ލޮލުން ކަރުނަ ހިލުނެވެ. ނަބީ ދިޔައީ ގިފިއްޔަށެވެ. ފެންވަރާށެވެ. އަހަރެން އަޝްކާގެ އެނދުގެ މަގަތުގައި އިށީނުމުން އަޝްކާ އަހަރެންގެ އަތުގައި ހިފާލިއެވެ.\n” ލަވް ޔޫ ޓޫ އޭ ބުނީ މަޖަލަކަށްތަ؟ އޭގެ ފަހުން ނުވެސް ފެނޭ.. ރުޅިއައިސްފަދޯ ތިހުރީ” އެ ޖުމުލައިން އަހަރެން ސިހުނެވެ. އެކަހަލަ ވާހަކަ އެދައްކަނީ ކީއްވެބާވައޭ އަހަރެން ހިތައް އެރިއެވެ.\n” ނޫން.. ހަމަ ލޯބިވާތީ އެހެން ބުނީ.. އޭގެ ފަހުން ކޮންމެ ރެއަކު ބައްދަލްވެސް ކުރަމެއްނު.. ކީއްވެ ތިހެން ތިބުނީ؟ ” އަހަރެން އަޝްކާގެ ބޮލުގައި ފިރުމާލީމެވެ.\n” ކީކޭ؟ ބައްދަލް ކުރަމޭ.. އަހަރެންނާ އާދު ބައްދަލްވީ ކޮން އިރަކު؟ އެދުވަހަށްފަހު އާދު ނުވެސް ފެނޭ.. އެރޭ ބައްދަލް ކުރަން ބުނީމަ އަހަންނަށް ނުދެވުނީމަ ރުޅި އައީތަ” ލަސްލަހުން އަޝްކާ ވާހަކަ ދައްކަމުންދެއެވެ. އަހަރެން ބިރުގަތެވެ. އަހަރެންނަށް އަޝްކާގެ އަތުން ދޫކޮއްލެވުނެވެ.\n” އެއް ހަފްތާވަންދެން ބަލިވެ އޮތް އިރުގައިވެސް ނުބުނެ .. ކޮންމެ ރެއަކު ދޮންކެޔޮ ގަސްތައް ކައިރީ ބައްދަލްވެސް ކުރޭ.. ދެނަމާދު ދޭތެރޭގަ.. ” ދުރަށް ބަލަން އިނދެ އަހަރެން ބުނީމެވެ. އަޝްކާ މަޑުމަޑުން ތެދުވެލިއެވެ.\n” ހަމަ ތެދަށޭ މިބުނަނީ.. އަހަރެން ނުދަން.. ގެއިންވެސް ނުނިކުންނަން.. ” އަޝްކާގެ ދެލޮލުން އޭނާ އެހަދަނީ ތެދުކަން އަހަންނަށް ހާމަވެއެވެ. އަހަރެން ބިރުގަތެވެ.\nއަނދިރިވުމާއި އެކު އަހަރެން ހިނގައިގަތީމެވެ. އަވަސް ފިޔަވަޅުތަކާއި އެކު އަހަރެން ގޮސް އެތަނުގައި ހުރީމެވެ. ނޭވާ ހިފަހައްޓާލައިގެންނެވެ. އަހަރެންގެ ގައިން ހީބިހި ނަގައިގަތީ ދޮންކެޔޮފީނި ތެރެއިން އަޝްކާ ނުކުތްތަން ފެނުމުންނެވެ. އަހަރެންނަށް ފަހަތަށް ޖެހެވުނެވެ. އެހެން ރޭރޭ އެ މޫނުމަތިން ފެންނަ އުފާވެރިކަމާއި ރޮމޭންޓިކް ކަމުގެ ބަދަލުގައި މިރޭ ފެންނަނީ ހިތާމައިގެ ކުލަވަރެވެ. އަހަރެންގެ ހިތައް ކެތް ނުކުރެވިގެން އަޝްކާ އާއި ދިމާއަށް ހިނގައިގަނެވުނެވެ. އެވަގުތު އަހަރެންގެ ކަންފަތް ތޮޅިލިއެވެ. މިޔަދު އަޝްކާ ބުނިޖުމުލައިގެ އަޑު އިވުނުކަހަލައެވެ.\n” ތީ އަޝްކާ އެއް ނޫނެއްނު… ” އަހަރެންނަށް އަތްދިއްކޮއްލެވުނެވެ.\n” އާނ.. އާދުއަށް އެނގިއްޖެ ދޯ އަހަރެން މިއީ އަޝްކާ ނޫންކަން.. އަހަރެން މިއި އަޝްކާއެއް ނޫން. އަދި އިންސާނެއްވެސް ނޫން.. ” އަހަރެންނަށް އެ ޖުމުލައިން ތެލިގަނެވުނެވެ.\n” ބިރުނުގަނޭ.. އަހަރެން އާދުއަށް ދެރަގޮތެއް ނަހަދާނަން.. އަހަރެންގެ އަސްލު ސޫރަ ދެކެން ބޭނުންތަ؟ ” އޭނާ އަހަންނާއި ދިމާއަށް އަންނަން ފެށިއެވެ.\n” ނޫން… ބޭނުމެއްނޫން… ” އަހަރެން އުޅުނީ ދުއްވައިގަންނާށެވެ. އެހެނަސް ލޯމަތިން އަޝްކާގެ ސިފައިގައި ހުރެފައި އެ އަންހެން ކުއްޖާ އެ ބަދަލުވީ ރީތި ކުއްޖަކަށެވެ. ދުނިޔެމަތިން އެހާ ރީތި ކުއްޖަކު ދުވަހަކުވެސް ނުދެކެމެވެ. ހެޔޮވަރުގެ އިސްކޮޅެކެވެ. ހަމުގެ ކުލަ ދޮނެވެ. އިސްތަށިގަނޑު ބުޅިވެފައި ދިގެވެ. ރީތި ތުންފަތެކެވެ. ދެރަވެފައި ހުންނަ އިރުގައިވެސް އެ މޫނުމަތީގައި ރީތި ގޮތެއް ހުރެއެވެ.\n” އަހަރެން ދޫކޮއްފައެއް އާދު އަކަށް ނުދެވޭނެ..” އެކުއްޖާ ބުނެލިއެވެ.\nއަހަރެން ދުއްވައިގަތީމެވެ. އަހަންނަށް އެނގެނީ އަހަރެންނަށް ނަބީމެންގެ ގެއަށް ވަދެވުނުކަމެވެ. ދެން ވީނުވީ އެއް ނޭނގުނެވެ. އަހަރެން އެންމެން ކައިރީވެސް ބުނީ ބޮލަށް އެނބުރުން އެރީކަމުގައެވެ. ނަމަވެސް ހަޤީޤަތް އެނގޭނީ ހަމައެކަނި އަޝްކާއަށެވެ.\n” އަސްލުގަވެސްތަ؟ ތިކަމުން އަޝްކާއަށް ގެއްލުމެއް ލިބުމުގެ ކުރިން އަހަރެން ބޭނުން އަޝްކާ މިކޮޅަށް ގެންނަން… ” އަޝްކާގެ ދައްތަ ވާހަކަ ދެއްކިއެވެ.\n” އެކަމަކު ދައްތާ… އަހަރެން ބޭނުން އާދު އާއި ގުޅިގެން އުޅެން.. ދައްތަ މިވާހަކަތައް ސިއްރު ކޮއްދޭތި..” އަޝްކާ ޝަކުވާކުރިއެވެ.\n” އަޝްކާ… ތީ ވަރަށް ވަރުގަދަ ކަމެއް.. އެކަހަލަ ކަންކަމުގަ ވާނެ އެޅެން ހުރި ރައްކާތެރިކަމެއް އަޅަން..މީގެ ފަހުން އާދު އާއި ބައްދަލް ނުކުރާތި.. ބިރުގަނެބަލަ..”\nފޯން ބޭއްވުމަށްފަހު އަޝްކާ ގޮތެއް ކަނޑައެޅިއެވެ.\nއަހަރެންނަށް ވީ ގޮތެއް އެކަކަށްވެސް ނޭނގެއެވެ. އަހަރެން އެއްވެސް މީހަކު ގާތު އެވާހަކައެއް ނުބުނަމެވެ. އެކަމަކު ބިރުވެރިކަން ހިތުން ފިލައިގެނެއް ނުދެއެވެ. ޓެސްޓް ނިމުނުކަންވެސް އެއީ އަހަރެންގެ ނަސީބެވެ. ގެއިން ނުކުންނަ ހިތެއްވެސް ނުވެއެވެ. އަހަރެން ވާހަކަ ނުދައްކާތީ މަންމަވެސް ޝަކުވާ ކުރެއެވެ. އަދި ނަބީހުވެސް އަބަދާއި އަބަދު ޝަކުވާ ކުރެއެވެ.\n” އާދު.. އަޝްކާ ފުރައިފި… ” އަހަރެން ސިހުނީ ނަބީ އެހެން ބުނުމުންނެވެ. އަހަރެން ހިތުގައި ޖެހުނެވެ. ދެރަވިއެވެ. އެކަން އެހެން ވާނެކަން އަހަންނަށް ކުރިންވެސް އެނގެއެވެ. އަހަރެންނަށް އިތުރު ގޮތެއް ނެތެވެ. ނަބީއަށް ހުރިހާ ވަހަކައެއް ތެދަށް ކިޔައިދިނީމެވެ. ނަބީވެސް ގަތީ ބިރެވެ.\n” އަނެއްކާ އަހަރެންނަށްވެސް ގޮތެއް ވެދާނެ،،،، ” ނަބީހު ހާސްވިއެވެ.\n” ދެން އެންމެން އަހަރެން ދޫކޮއްލީމަޔޯ..” އަހަރެން ދެރަވެފައި ބުނީމެވެ. އޭރު އަނދިރިވަނީއެވެ. އަހަންނަށް ދުއްވައިގަނެވުނެވެ. ނަބީހުމެންގޭދަށަށެވެ. އަހަރެމެން ބައްދަލުކުރާ ލޯބީގެ މާލަމަށެވެ.\nއެ އަންހެން ކުއްޖާ އަހަންނާ ރަނގަޅަށްވެސް އަޅައިގަނެފިއެވެ. އަހަރެންނަށް އެކުއްޖާ ފެނުމުން އެކުއްޖާ އާއި ދުރުވާހިތެއް ނުވެއެވެ. އޭނާގެ ރީތިކަން ބަޔާންކޮއްދޭނީ ކިހިނަކުން ހެއްޔެވެ؟ އަހަރެންނަށް ފަންޑިތަހެދުމަށް މީހަކު ގެނައެވެ. ނަމަވެސް އެކުއްޖާ އަހަންނަށް އަޅައިގެންފައި ހުރިވަރުން ދުރުކުރުވަން އުނދަގޫ ވާނެކަމުގައިވެސް އޭނާ ބުންޏެވެ. އަހަރެން އަދިވެސް އޭނާ އާއި ބައްދަލް ކުރަމެވެ. ނަމަވެސް ފަންޑިތަ ހަދާ މީހާ އަހަރެމެން ދުރުކުރުވަނީއެވެ. އެކަން މިހާރު އަހަންނަށްވެސް ބޮޑު އުނދަގުލަކަށްވިއެވެ. ރަށުތެރޭގައިވެސް ވަނީ އަހަރެންގެ ވާހަކަ ފެތުރިފައެވެ. އަހަރެންގެ ކްލާސްމޭޓުން އެމީހުންގެ ބިޓުންނާއި ބައްދަލްކުރަން ދާން ފަސްޖެހުނުކަންވެސް އަހަންނަށް އެނގެއެވެ.\nދެނަމާދު ދޭތެރޭގެ ވަގުތެވެ. މިރެއަކީ އަހަންނާއި އެ ރީތި އަންހެންކުއްޖާ ވަކި ކުރާނެކަމަށް ފަންޑިތަހަދާމީހާ ބުނެފައި އޮތް ރެއެވެ. ތެދެކެވެ. މިހާރު އެކުއްޖާވަނީ އަހަރެން ނުފެންނަ ފަށަށް ދުރަށް ގެންގޮހެވެ.އަހަރެންނާ އޭނާ ވަކިކުރީ އޭނާ ރޮއިރޮއި ހުއްޓައެވެ. އަހަރެންނާ ވަކިވިޔަސް އެ ސޫރަ އަހަރެން ހަނދާން ކުރާނެކަމަށް އަހަރެންނަށް އަޑުގެ ކޮޅަށް ގޮވުނު ކަމުގައި ނަބީ ބުންޏެވެ.\nއަހަރެންނަށް ހަމަ ދުނިޔެއަށް އާދެވުނު އިރު އަހަރެންގެ އަޝްކާ ވަނީ އަހަރެންނަށް ގެއްލިފައެވެ. އެކަމުން ސަލާމަތް ވީއިރު އަޝްކާ އަކީ މީހެއްގެ އަތްބެކެވެ. ކުޑަ ދުވަސްކޮޅަކަށް ނަމަވެސް އަޝްކާ އަހަންނަށްޓަކައި މަޑުކޮއްލިނަމައެވެ. ވާނީވެސް އެހެންނެވެ. އަހަރެންގެ ހުރިހާ ލޯތްބަކާއި އުފަލެއް މި ހުރިހާ ދުވަހަކު ދެވުނީ އެހެން ފަރާތަކަށެވެ. އަހަރެންނަށް ޤަބޫލުކުރެވުނެވެ. އިންސާނުންގެ ލޯތްބަށްވުރެން ޖިންނީންގެ ލޯބި ވަރުގަދަވެފައި އަސަރުގަދައެވެ. އެއީ ވަރަށް ލޯބިވެތި ލޯތްބެކެވެ. އޭނާގެ ކޮންމެ ބީހުމަކީ އަހަންނަށް ހަނދާނުން ނުފޮހެވޭނެ ކަންތައްތަކެވެ. އަހަރެން އަސްލު އެ ލޯބި ބޭނުމެވެ. އެކަމަކު އެހެން އެކަން ވާކަށް ނެތެވެ. ގުޅެވޭކަށް ނެތެވެ. އެގޮތަށް ރުހެވޭކަށްވެސް ނެތެވެ.\nވާހަކަ ކިޔާ ނިމުނު އިރު އަހަރެންގެ ހަށިގަނޑުވަނީ ފިނިވެފައެވެ. އަތްފައި ގަނޑުވެފައެވެ. ހީވިއެވެ. އަހަރެން މިހުރީ އޭނާގެ ގާތުގައެވެ. ހިތައް އެރިއެވެ. އަހަރެންގެ މަތިން މިހާރު އޭނާ ހަނދާން ކުރާނެއެވެ. އެދުވަހު އޭނާ މަރައެއް ނުލައެވެ. އޭނާ އަންދައެއްވެސް ނުލައެވެ އެހެންކަމުން އަދިވެސް އޭނާ ދިރިހުންނާނީ އަހަންނަށްޓަކައެވެ. ޖިންނީންގެ ލޯތްބަކީ ވަރުގަދަ ލޯތްބެކޭ ބުނާތީ އަހަމެވެ. އެއީ ވާހަކަތަކުން ބުނާއެއްޗެއް ނޫނެވެ. އަހަރެންނަށް އެކަން ތަޖުރިބާ ކުރެވުނެވެ. އެންމެ ފަހުން ހިޔާލުތަކުގައި އޮވެފައި އަހަރެން ލެޕް ލައްޕާލީމެވެ. ކުޑަދޮރުން ހިޔަންޏެއް ވީހެން ހީވެގެން އަހަރެން ފުންމައިގެން ތެދުވީމެވެ. އޭރު އޭނާ މޫދާއި ދިމާއަށް ދެއެވެ. ހަމަ އެ ހެދުމުގައެވެ. ހަމަ އެ ބުޅި އިސްތަށިގަނޑެވެ. ކުޑަދޮރު ކައިރީ ބަލަހައްޓައިގެން އަހަރެން ހުރީމެވެ. އޭނާ ގެއްލުމުން އަހަރެންނަށް ހިނިތުން ވެވުނެވެ. އަދި ހިތާ ހިތުން ބުނެވުނެވެ.\n” އަހަރެން ކަލާމަތިން ހަނދާންކުރާނަމެވެ. ” ކުޑަދޮރު ލައްޕާލި އިރު ލެޕް އިނީ ހުޅުވިފައެވެ. އަދި އެ ވާހަކައިގެ ނަން އިނީ ބަދަލުވެފައެވެ. ރަތްކުލައިން ލިޔެފައި އިނީ “އަހަރެން ކަލާމަތިން ހަނދާންކުރަމެވެ. ” އަހަރެންނަށް އަނެއްކާވެސް ހިނިތުން ވެވުނެވެ. އަހަންނަށް ޔަޤީނެވެ. އެންމެ ފުރަތަމަ އަހަރެން އޭނާ އާއި ބައްދަލްވިރޭ އޭނާގެ ފަރާތުން އެ ލިބުނު ބީހުން ދުވަހަކުވެސް އެހެން ފަރާތަކުން އަހަންނަކަށް ނުލިބޭނެއެވެ. އެރޭގެ ބީހުމެވެ. އަސަރުގަދައެވެ. ހިތްގައިމެވެ. އެއީ އަހަންނަށް އޭނަ ހާއްސަވާ ސަބަބެވެ.\nTweet ހިއްސާ ކުރައްވާ: ލިޔުންތެރިޔާ: ސަލާ\nhttp://www.facebook.com/pages/Angel-Araamagu/157114861119810 އަޅުގަނޑުގެ ފޭސްބުކް ޕޭޖް އަޅުގަނޑު ދެކޭ ގޮތުގައި މި ރޮނގުން ކުރިއަށް ދިޔުމަށް އެންމެ ބޮޑު އެއްބާރުލުމެއް ލިބެނީ ލޮބުވެތި ކިޔުންތެރިންގެ ފަރާތުންނެވެ. ކޮންމެ ކޮމެންޓަކީވެސް ކުރިއަށްދާން ލިބޭ ހިތްވަރެކެވެ. ކޮންމެ ފާޑުކިޔުމަކީ އިތުރަށް ކަންކަން ރަނގަޅުކުރުމަށްޓަކައި މަގުފަހިވެގެންދާ ބާރެކެވެ . ޝުކުރިއްޔާ\tޚިޔާލު\nޖީސް Monday, February 25th, 2013 10:23 pm GMT +5\nވ ފުރިހަމަ… އެންޖެލް ޔޫ އާ ގްރޭޓް.. ހަމަ ލިބުން އެންމެ މެއިލް އަކުން އޭނާގެ ވާހަކަ ތި ލިޔެލީ…\nކީޕް އަޕް ޔުއާ ގްރޭޓްް ވޯކް… ޔޫ އާ ސޯ ޓެލެންޓެޑް\nރައްދު އެންޖެލް Tuesday, February 26th, 2013 05:11 pm GMT +5\nތޭންކިޔު ޖީސް…. ޖީސް އަބަދުވެސް އެންޖެލް ފޮނިކޮއްލާނެ. ހެހެހހެހެ ލަވް ޔޫ\nރައްދު ލަހާ Monday, February 25th, 2013 11:19 pm GMT +5\nވަރަށް ރީތި މިވާހަކަ…..އަޅުގަނޑުވެސް ބޭނުން ހަގީގީ ވާހަކައެއް ކިޔައިދޭން……..ކިހިނެތް ހަދަންޖެހެނީ؟…\nރައްދު އެންޖެލް Tuesday, February 26th, 2013 05:19 pm GMT +5\nވވ ތޭންކިޔު ލަހާ… އެހެންތަ؟ މަރުހަބާ ކިޔާނަން…ފަހުން ބުނާނަން އިނގޭ ހަދަންވީ ގޮތެއް..\nރައްދު އެންޖެލް Sunday, March 3rd, 2013 05:39 pm GMT +5\nރައްދު ނީން Monday, February 25th, 2013 11:46 pm GMT +5\nއަސްލުވެސް އެއީ ޖިންނި އެއްތަ އަދި މީ އަސްލުވެސް ރަށެއްގެ ކުއްޖެއްތަ\nރައްދު އެންޖެލް Tuesday, February 26th, 2013 05:48 pm GMT +5\nނީން.. މިވާހަކަ އަކީ ކުއްޖަކަށް ދިމާވެފައި ހުރި ކަމެއް.. އެކުއްޖާ ބުނެގެން ސްޓޯރީ އެއްގޮތަށް މިހާދިސާ ލިޔެފަ މިއޮތީ… ހޫމ ހަމަ ރަށެއްގެ ކުއްޖެއް\nރައްދު ނަފް Tuesday, February 26th, 2013 01:41 am GMT +5\nގޯޖަސް.. ލަވް އިޓް ދޫނި.. ވވވ ހަބޭސް ގެނެސް އިން ގޮތް ވެސް.. ވވވވވ ކިޔާހިތުން މިި ކިޔާލީ އެއްކޮށް ވެސް.. ކީޕް އިޓް އަޕް..\nރައްދު އެންޖެލް Tuesday, February 26th, 2013 05:49 pm GMT +5\nތޭންކިޔު ނަފް ދޫނި…. ތޭންކިޔު ސޯމަޗް ލޯބީ\nރައްދު ނިޒޫ Tuesday, February 26th, 2013 01:50 am GMT +5\nވާ ވާ ވާ،،، ތީ ކުޅަދާނަ ލިޔުން ތެރިއެއް އިގޭ!!!!!!!!!!! ނިޒޫއަށް ޔަގީން ނަހޫމެންނަށް ވުރެ އެންޖެލް ސްވީޓީ މާ ކުޅަދާނަވާނެކަން،، އާދު ފޮނުވި މެއިލްއެއްގެ މަށްޗަށް ބިނާކޮށް މިހާ އަސަރުގަދަކޮށް ވާހަކައެއް ލިޔެވޭނީ ހާދަހާ މޮޅު ލިޔުން ތެރިއަކަށް ވީމައޭ،،،، ނިޒޫ ހަމަ ތަލިން ކުޅުހިކިފަ މިހުރީ،،،ބުނާނެ އެއްޗެއްވެސް ނޭގެ،އެހާވެސް ފުރިހަމަ،،ނިޒޫ ވަރަށް އުފާވޭ އެންޖެލްއަށް އެހާ ފުރިހަމަ ކޮށް ވާހަކަ ލިޔަން އިގޭތީ.. އަދި އެހާވެސް ސްވީޓް ސްވީޓް ވާހަކަތަށް ކިޔާލަން ލިބޭތީ…. ނިޒޫގެ ދުޢާއަކީ މިދާއިރާއިން(ރޮނގުން) އެންޖެލްއަށް އަދަށް ވުރެ ފަހިމާދަމައެއް ﷲ މިންވަރު ކުރެއްވުން،،، އަދި މިދާއިރާއިން ގިނަގުނަ ކާމިޔާބީތަށް އެންޖެލްއަށް ލިބުން،، ކީޕް އިޓް އަޕް،، ވީ އާރ އޯލްވޭސް ވިތު ޔޫ،،، ލަވް ޔޫ އެންޖެލް އެން އޯލްވޭސް ބީ ހެޕީ ލައިކް ދިސް ދެން ގުޑް ނައިޓް ވިތު ލޮޓްސް އެން ލޮޓްސް އޮފް ސްވީޓް ސްވީޓް ޑްރީމްސް ޓ.ގ.ކ މިސް ޔޫ ސޯ މަޗް ޓާޓާ ބައި ބައި\nރައްދު އެންޖެލް Tuesday, February 26th, 2013 05:51 pm GMT +5\nތޭންކިޔު ތޭންކިޔު ތޭންކިޔު ނިޒޫ ދޫނީ….. ވަރަށް އުފާވެއްޖެ އަދި ވ ހިތްވަރުވެސް ލިބިއްޖެ އިނގޭ…. މިހާރުވެސް މާ ބޮޑަށްވެސް ކާމިޔާބު ލިބިއްޖެ.. ތި ލޯބި ލޯބި ކޮމެންޓްސް ތަކުން މިހާރު ހިތް ފުރިއްޖެ.. ލަވްޔޫ ދޫނި\nރައްދު ކިޔުންތެރިޔާ Tuesday, February 26th, 2013 12:58 pm GMT +5\nވވވވވވވވވވވވވވވވވވވވވ ރީތި….. ހަަމަ ބުނާނެ އެއްޗެއް ނޭއގިފަ މިހުރީ……. އެންޖަލް ވަރަށް މޮޅު….\nތޭންކިޔު ކިޔުންތެރިޔާ…. ވވވވވވވވވވވވވވވވވވ ހެޕީ ވެއްޖެ\nރައްދު އަންސް Tuesday, February 26th, 2013 01:49 pm GMT +5\nހަމަ އަސްލަށް ވެސް އިންތަ ލެޕްގަ ނޭމް ބަދަލު ވެފަ. ވ ސަޅި\nރައްދު އެންޖެލް Tuesday, February 26th, 2013 05:54 pm GMT +5\nހެހެހެހެ ނޫން … މިއީ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފަ އޮތް ވާހަކައެކެއްނު ދޯ..އެއީ އެންޖެލް އިތުރުކޮށްފަ ހުރި ވާހަކަތައް. އޭރުންނެއްނު ރީތި ވާނީ . ތޭންކިޔު އަންސް.. ހާދަ ދުވަހެއް ވެއްޖެޔޭ އަންސްގެ ހަބަރެއް ނުވަނީ\nރައްދު އަމީން Wednesday, February 27th, 2013 10:43 am GMT +5\nވަރަށް ފުރިހަމަ ވާހަކައެއް… ކުޅަދާނަ ވާހަކަ ލިޔުންތެރިއެއް.. އަބަދުވެސް ތިގޮޮތުގަ ދެމިހުންނާތި… އަމީން ވެސް ބޭނުން ހަގީގީ ހަދިސާއެއް ހިއްސާ ކޮށްލަން، ކިހިނެއް ހަދާނީ ހިއްސާ ކޮށްލަން..\nރައްދު އެންޖެލް Friday, March 1st, 2013 08:42 pm GMT +5\nވަރަށް ބޮޑަށް ތޭންކްޔޫ…. ވވ ހެޕީ އިނގޭ އަމީން…. ފަހުން ދޭނަން މެއިލް އެޑެއް….. މި ސްޓޯރީއަށް ދޭނީ.. ބަލާލާތި އިނގޭ\nރައްދު އެންޖެލް Sunday, March 3rd, 2013 05:38 pm GMT +5\nangelchalaa029@gmail.com މމެއިލްް ކޮއްްލާއނގޭ\nރައްދު ނިޔާ Wednesday, February 27th, 2013 11:55 am GMT +5\nހެއި، ވ ސަޅި މި ވާހަކަ.\nރައްދު އެންޖެލް Friday, March 1st, 2013 08:43 pm GMT +5\nހެއި ނިޔާ… އަނިޔާތަ؟ ވ ބޮޑަށް ތޭންކްޔޫ\nރައްދު ޒީ Wednesday, February 27th, 2013 03:04 pm GMT +5\nވަރަށް ފުރިހަމަ……އެންޖެލް އަސްލުވެސް ވަރަށް މޮޅު އިނގޭ…\nރައްދު އެންޖެލް Friday, March 1st, 2013 08:44 pm GMT +5\nތޭންކްޔޫ ޒީ ދޫނީ\nރައްދު ށިޒޫ..... Wednesday, February 27th, 2013 06:05 pm GMT +5\nވަރަށް ފުރިހަމަ ވާހަކަ އެއް……\nރައްދު އެންޖެލް Friday, March 1st, 2013 08:45 pm GMT +5\nރައްދު ޝަފް Friday, March 1st, 2013 01:44 pm GMT +5\nވ ވ ވ ރިީތި މިވަާޙަކަ\nވވވވ ތޭންކްޔު ޝަފް\nރައްދު އެންޖެލް Friday, March 1st, 2013 08:54 pm GMT +5\nމިއީ ނިޒޫގެ ނަމުގަ ލިބިފައިވާ ކޮމެންޓެއް\nމިބުނީ ވާހަކަ ރީތިވިޔަސް ކޮމެންޓް ކުރާކުދިން އެހާވަރު ވޭހޭ!! އަނެއް ނިޒޫ ހީވަނީ…މީގެކުރިން ރީތި ވާހަކަ އެއް ނުކިޔާ ހުރިހެން ދޯ.. ގުޑުނައިޓާ،.ލޮޓްސް އޮފް ލޮޓަސް މަލާ..ސްވީޓް ސްވީޓް މަލާ ފޮނުވާފަ ހުރިވަރުން މާތްކަމޯ އޭބުނެލީ..\nރައްދު އެންޖެލް Friday, March 1st, 2013 08:57 pm GMT +5\nއެކި ކުދިންނަށް ރީތިވާނީ އެކި ވާހަކަ އެއްނު ދޯ… އެ ނިޒޫ އެއީ ވަރަށް މަޖާ އަނގަ ގަދަ ކުއްޖެއް.. އެއީ ނިޒޫގެ ސްވީޓް ސްޓައިލެއް.. އެހެންވެ އެހާ ސްވީޓްކޮށް ކޮމެންޓް ކުރަނީ.\nރައްދު އެންޖެލް Friday, March 1st, 2013 08:59 pm GMT +5\nމިއީ ނިޒޫ ގެ ނަމުގަ ލިބިފައި އިން ކޮމެންޓެއް\nކާުކުތަ މިހާރު އަނެއްކާ ނިޒޫގެ ނަމުގައި އެ ކޮމެންޓު ކޮށް އެ އޮތީ؟؟؟؟؟؟؟؟؟\n“މާތްކަމޯ….. ހަމަދެން ތިހަވަރު ވާންޖެހޭބާ؟” އެ ކޮމެންޓް އެއީ މިނިޒޫ ކޮށްފަ އިންކޮމެންޓެއްނޫން އިގޭ އެންޖެލް ސްވީޓީ..ނިޒޫ ވެސް ގަބޫލުކުރަން އެއްނަން ކިޔާ ވަރަށް ގިނަ ކުދިން އުޅޭކަން،،އެކަމް އިއްޔެއާ ހަމައަށް ވެސް “ނިޒޫ” މި ނަމުނަމުގައި ކޮމެންޓް މިކުރަނީ އާއިޝަތު ނިޒްމީނާ، (ނިޒޫ) އެކަމް ދެން މިވީ ގޮތުން މިޖެހުނީ ނަން ބަދަލު ކުރަން ދޯ؟؟؟؟؟؟؟؟؟ މަށަކީ އެއް އިރެއްގައިވެސް ލިޔުންތެރިން އެކުރާ ބުރަމަސައްކަތް ބަލައިގަންނަން ނޭގިގެން އެމީހުންނަށް ހަޖޫޖަހާ ފާޑު ފާޑުގެ ފީކަޅާ ކޮމެންޓް ކުރާ މީހެއްނުން،،، އެހެންވީމަ ވަރަށް ރީތިކޮށް މިވާހަކަ މި ބުނެލީ އިގޭ!!!!!!!!!!! މި ސައިޓުގައި ހިމަނާ ވާހަކަތަށް ހުތުރު މީހުން އެވާހަކަތަށް ނުކިޔުން އެއީ ވަރަށް ރަގަޅު ގޮތެއްހެން ހީވަނީ،،އަސްލު މިއަދު މަށަށް މިހެން ބުނަން މިޖެހުނީ މި ގޮތަށް މިކަން ތަކުރާރު ވާތީ… މިވީ ގޮތުން ވަރަށް ފޫހިވެއްޖެ،،، ތަންކޮޅެއް ކުރިން މަގޭގެ ރައްޓެހި ކުއްޖަކަށްވެސް މިކަހަލަ ލަނޑެއް ކޮންމެވެސް މީހަކު ދީފި،،، މީ ދެން ކިހާ ބޮޑު ކަމެއް ދޯ؟؟؟؟ މިކަމަށް ކޮންމެވެސް ހައްލެއް ހޯދައިދިނުމަށް އަރާމަގު ޑޮޓް ކޮމްގެ މެނޭޖްމެންޓަށް ގޮވާލަން،،،، އަސްލުވެސް މަގޭ ވަރަށް ފޫހި ވެއްޖެ މިހެން މިކަން ތަކުރާރު ވާތީ،،، ދެން ނޭގެ މުޅި ރޭ އެއްކޮށް ހަރާބުވެ މޫޑް އޮފްވެއްޖެ\nރައްދު އެންޖެލް Friday, March 1st, 2013 09:01 pm GMT +5\nހިތައްވެސް އެެރި އެހެން މީހެކޭ.. އެހެންވެ ރައްދު ދީފަ އިންނާނީ ސުވާލަކުން.. އެނގޭ ނިޒޫގެ ސްޓައިލެއް ނޫންކަން އެއީ… ހާސްނުވޭ ދޫނީ.. އެކި މީހުން ތަފާތު ވާނެ.. އަޅާނުލާ…\nްތިނިޒޫއަށް ހިޔެއްނުވޭ މި ނިޒޫ އާ އެއްވަރަށް ސްޓޯރީ ކިޔާފަހުންނާނެ ހެންނެށް..ތޭންކިޔު ތޭންކިޔު ތޭންކިޔޫ އެންޖެލް ސްވީޓީ.. ޢެމް އޯލްވޭސް ވިތު ޔޫ…ދެން ގުޑް ނައިޓް ވިތު ލޮޓްސް އެން ލޮޓްސް އޮފް ސްވީޓް ސްވީޓް ޑްރީމްސް ޓ.ގ.ކ މިސް ޔޫ ސޯ މަޗް.. އުމް އުމްމްްމމމވަ، އުމްމްމްވާމމވވވ\nރައްދު އެންޖެލް Friday, March 1st, 2013 09:05 pm GMT +5\nތޭންކިޔު… އެކަމު އަހާލަން ބޭނުންވަނީ ކީޢްވެހޭ ނިޒޫގެ ނަމުން ފުރަތަމަ ކޮމެންޓްކުރ ކުއްޖާ ޔާ ކުޑަކޮށް ދެބަސްވަނީ…. އެހެން ނަހަދާ އިނގޭ… އޭރުން އަހަރެމެންގެތެރޭގަ މިއޮތް ލޯބި ލޯބި އެކުވެރިކަން ފިލާދާނެ.. އެކި މީހުންނަށް ކިޔޭނީ އެކި ވަރަކަށްނު.. އަހަރެން ވަރަށް ވާހަކަ ނުކިޔަން.. ބައެއް ސްޓޯރީ ތައް ނުކިޔާ ލިޔުންތެރިޔާ އަށް ހިތްވަރު ދިނުމުގެ ގޮތުންވެސް ކޮމެންޓް ކޮއްލަން.. ހިތްވަރުލިބޭނީ ކިޔުންތެރިންގެ ފަރާތުންނެއްނު ދޯ.. ޓޭްކް ކެއަރ ނިޒޫ 2\nރައްދު އެންޖެލް Friday, March 1st, 2013 09:06 pm GMT +5\nމިއީ ނިޒޫގެ ނަމުގަ ލިބިފައިވާ ކޮމެންޓެއް.. ނިޒޫ 1\nމަށަށް މަލާމަތް ކޮށްފަ ހުރި މީހާ ހީވަނީ ހަޖަމް ނުކުރެވިގެން އެވާހަކަ ލިޔެލާފަ އިންހެން،،، ދެރަކަމެއްނުން،،،ކަލޭވެސް ބޭނުމިއްޔާ އެ ހުރިހާ އެއްޗެއް ލިޔަން ވީނުން ދޯ؟؟؟؟؟؟؟؟؟؟؟؟ މަގޭ ކޮންމެ އެއްޗެއް ލިޔުނަސް އެއީ ކަލޭއަށް ކޮންބެހޭ ކަމެއް،،، ކަލޭގެ ކޮމްޕު ނޫނީ ލެޕްގައިވެސް ކީ ބޯޑެއް އެބަހުއްޓެއްނުންދޯ؟؟؟؟؟؟ ކަލޭވެސް ދެން ހަމަ ވަރުދައްކަ ދައްކާފަ ލިޔަންވީނުން ދޯ؟؟؟؟ ކާކުތަ ކަލޭ ކައިރީ ނުލިޔާށޭ ބުނީ؟؟؟ލިޔެބަލަ،،މަށަށް ވަރިހަމަ ތިންހަތަރު ޕޭޖްގެ ކޮމެންޓް ލިއުނަސް،، މަގޭ ތަނަތަނަކަށް ވައެއް ނާރާނެ އިގޭ!!!!!!!!!!!ހެހެހެހެހެހެހެހެހެހެހެހެހެހެހެހެ\nރައްދު އެންޖެލް Friday, March 1st, 2013 09:08 pm GMT +5\nނިޒޫ ނިޒޫ ނިޒޫ ހަމަޖެހޭ ދޫނީ.. ދެކުދިން ބަސްއަހާބަަލަ… ލޯބި ނަމެއް ނިޒޫ.. އެހެންވީމަ ތީ ނިޒޫ 1 އެއީ ނިޒޫ ޓޫ.. އޯކޭ އެއްނު ދޯ ދޫނީ….. ޕްލީޒް ޕްލީޒް ޕްލީޒް ލަވްޔޫ\nރައްދު ނިޒޫ Saturday, March 2nd, 2013 05:20 pm GMT +5\nis thisafantasy or something vvv similar, i think itsafake bcox its too complicated\nރައްދު އެންޖެލް Tuesday, March 26th, 2013 08:30 am GMT +5\nއާދު ކިޔާ ކުއްޖަކަށް ދިމާވެފައިވާ ހާދިސާއެއް ކަމަށް ބުނެ އާދު މެއިލް ކުރީ.. އޭނަގެ ޕޮއިންޓްތަކުގެ މައްޗަށް ބިނާކޮށް ލިޔެފައި އޮތް ވާހަކައެއް މިއީ.. އާދު ބުނީ މިއީ ހަޤީޤީ ހާދިސާއެކޭ.. ފިލްމުތަކުންނާއި ވާހަކަ ތަކުންވެސް މިފަދަ ހާދިސާތައް ފެނޭ…. އެހެންވެ ހީވެދާނެ ނިޒޫއަށް ތިހެންވެސް ދޯ…\nރައްދު ޖޭ ގާލް Sunday, March 3rd, 2013 03:36 pm GMT +5\nއެ އެންޖެލް ވަރަށް ސަޅި އިނގޭ ! ޕްލީސް މި ކޮމެންޓް އެޕްރޫވް ކޮށް ދޭތި އިނގޭ\nރައްދު އެންޖެލް Tuesday, March 26th, 2013 08:28 am GMT +5\nއޭ ޖޭ ގާލް ތޭންކްސް އިނގޭ.. މި ކޮމެންޓް އެޕްރޫވް ކޮއްދޭނެ އެއްނު ދެން.. ހެޕީ ތަ\nރައްދު ރިޒް Monday, March 4th, 2013 12:18 am GMT +5\nވާހަކަ ވަރަށް ފުރިހަމަ.. މީ ހަމަ އަސްލުވެސް ހަގީގީ ވާހަކައެއްތަ؟؟؟ ވ. ސަޅި މިވާހަކަ\nރައްދު އެންޖެލް Tuesday, March 26th, 2013 08:27 am GMT +5\nތޭންކްސް ރިޒް ދޫނި.. ހަޤީޤީ ވާހަކައެކޭ ބުނީ….\nރައްދު ައައިޝާ Tuesday, March 5th, 2013 12:50 pm GMT +5\nރައްދު އެންޖެލް Tuesday, March 26th, 2013 08:26 am GMT +5\nވވވވވވވވވވވވވ ބޮޑަށް ތޭންކްސް\nރައްދު ފަޒީލް Thursday, March 14th, 2013 04:40 pm GMT +5\nވަރަށް ސަޅި ވާހަކައެއް އެންޖެލް ވ މޮޅު (:\nރައްދު އެންޖެލް Sunday, March 17th, 2013 07:57 am GMT +5\nރައްދު ނަހޫ Thursday, April 25th, 2013 06:00 pm GMT +5\nހެސްކިޔާފަ ސަޅި އޭ ޑިއާރ……………..ތީ ކުޅަދާނަ ލިޔުންތެރިއެއް………..މަވެސް ބޭނުން ވާހަކަ އެއް ކިޔާދޭން…..ލިޔެދޭނަން ތަ؟\nރައްދު އެންޖެލް Saturday, April 27th, 2013 09:48 am GMT +5\nthanks dear… aslu mihaaru bxy kamun v time nulibey.. miulheny site ah liyaa story ves nuliyevigen .. v lahun up kureveny ves. v v v bodah sorry dhooni\nރައްދު ޚިޔާލު ދެއްވާ\nއީމެއިލް އެޑްރެސް - ޕަބްލިޝްނުކުރާނެ\nމިސައިޓުގައިވާ ލިއުންތަކަކީ، އެލިއުމެއް ލިއުއްވި ބޭފުޅެއްގެ ޚިޔާލާއި ފިކުރެވެ. އަދި އެއާމެދު ޒިންމާވުމާއި އޭގެ އެންމެހައި ޙައްޤުތައް ވެސް ލިބިގެންވަނީ ހަމަ އެބޭފުޅުންނަށެވެ.


ތިބާގެ ރަނގަޅު ނަފްސުގެ ގޮވެލި އަޑު އަހާށެވެ. އަދި ތިބާގެ ހަވާނަފްސުގެ ގޮވުންތަކަށް އިޖާބަ ނުދޭށެވެ. | ޚިޔާލު | ޚިޔާލު\nމިޒަމާނުގައި ޓެކްނޮލޮޖީއަށް އައި ތަރައްޤީއާއި ތަޙުޒީބުގެ ސަބަބުން އިންސާނުން ވަނީ ހަނދަށްވެސް ގޮސްފައެވެ. އެހެންނަމަވެސް މިއަދުގެ ދުނިޔޭގައި އިންސާނުން ވަނީ އެބައިމީހުން ދުނިޔެއަށް އައި ހަގީގީ މަޤްސަދު ހަދާންނެތިފައެވެ. ނިކަން ވިސްނާބައްލަވާށެވެ. އަހުރެމެންވަނީ އަހުރެމެންގޭގެ މަގު ހުރަސްކޮށް މަގުގެ އަނެއްފަރާތުގައި އުޅޭ އަހުރެމެންގެ އަވަށްޓެރިޔާއަށް ޒިޔާރަތް ކުރުމަށް ނުކުޅެދިފައެވެ.\nއަދި ހަމަމިއާއިއެކު އިންސާނުން ހޯދާފައިވާ ކުރިއެރުމުގެ ސަބަބުން ދުނިޔޭގެ އެއްބަރުން އަނެއްބައްރު ހުރަސްކޮށް، ބޭނުން އަމާޒަކަށް ބޭނުން ވަގުތެއްގައި ހަމަލާދީ، މިސައިލެއް ފޮނުވާލުމުގެ ކުޅަދާނަކަން އިންސާނުންނަށް ވަނީ ލިބިފައެވެ. ނަމަވެސް އަހުރެމެންވަނީ ފޮތެއް ކިޔާލުމަށްޓަކައި އަހުރެމެންގެ ދަރިފުޅު ގޮވައިގެން ލައިބްރަރީއަށް ދާނެ ދުވަހެއް އެއްބަސް ވުމަށްފަހު، އެއެއްބަސްވި ވަގުތުގައި އެދަރިފުޅު ގޮވައިގެން ލައިބްރަރީއަށް ދިއުމަށް ނުކުޅެދިފައެވެ.\nމިއަދު އަހުރެމެން ވަނީ މުޢާސަލާތުކުރުމުގެ ވަޞީލަތްތަކަށް އައި ތަރައްޤީގެ ސަބަބުން އީ-މެއިލް، ފެކްސް އަދި ފޯނުގެ ޒަރީއާއިން ވަރަށް ބޮޑަށް ގުޅިފައެވެ. ނަމަވެސް އަހުރެމެންގެ މުޖުތަމައުގެ އަފްރާދުންގެ މެދުގައި އޮންނަންވާ ގުޅުންތައް މިހާރަށްވުރެ ނިކަމެތި ވެފައިވާ ޒަމާނެއް އައިސްފައި ނުވާނެކަން ކަށަވަރެވެ. މިހެންކަމުން ދަންނަވަންޖެހެނީ އަހުރެމެން ވަނީ ވަރަށް ބޮޑަށް އިންސާނިއްޔަތާއި ގުޅުން ކެޑިފައިކަމުގައެވެ. އަދި އަހުރެމެންވަނީ އަހުރެމެން ދުނިޔޭގައި އުޅެމުންދާ ހަގީގީ މަޤްޞަދު އޮޅި މަގުން ކައްސާލާފައެވެ. އަދި ދިރިއުޅުމުގައި އެންމެ މުހިއްމު ކަންތައްތަކާއި މެދު އަހުރެމެންނަށް އުޅެވެނީ ކަޅު އަނދިރީގެ ތެރޭގައެވެ.\nވުމާއެކު ތިބާއާއި މިކުރާ ދެތިން ސުވާލަށް ފުންކޮށް ވިސްނާލެއްވުމަށްފަހު އަމިއްލައަށް އެސުވާލުތަކަށް ދޭނެ ޖަވާބަކާއި މެދު ވިސްނާފިކުރުކޮއްލައްވާށެވެ. އެއީ ތިބާ މަރުވުމުން ރޯނީ ފަހެ ކާކުހެއްޔެވެ؟ ތިބާގެ ސަބަބުން ދިރިއުޅުން އާރާސްތުވެ، އެމީހެއްގެ ދިރިއުޅުމަށް އާރޯޝަންކަމެއް ގެނެސްދިނީ ކިތައްމީހުންގެ ދިރިއުޅުމަށްތޯއެވެ؟. ތިބާގެ މިދުނިޔޭގައި އުޅެ މަރުވެގެން މިދުނިޔެ ދޫކޮށް ދާއިރު ތިބާގެ ސަބަބުން އަންނަން އޮތް ޖީލުތަކަށް ކުރީ ކޮންފަދަ ހެޔޮ އަސަރު ތަކެއްތޯއެވެ. ތިބާ ދުނިޔެ ދޫކޮށް ދާއިރު އަންނަން އޮތް ޖީލުތަކަށް ހަދިޔާކޮށްފަ ދާނީ ކޮންފަދަ ތަރިކައެއްތޯއެވެ.\nހަމަ ޔަގީނުންވެސް އެނގޭއެއްޗަކީ އަހުރެމެން ދުނިޔޭގައި އުޅެމުން ދާއިރު، އަމިއްލަ ދިރިއުޅުމަށް އަމިލައަށް ބާރުފޯރުވައި ރަގަޅަށް އުޅެން މަސައްކަތް ނުކުރާނަމަ، ދުނިޔޭގެ އޮއިވަރުގައި ތިމާޖެހިގެން ހިގައިދާނެކަމެވެ. މިގޮތުގައި ދުވަސްތައް ހަފްތާތަކަށް ބަދަލުވެ، ހަފްތާތަށް މަސްތަކަކަށް ބަދަލުވެ، މަސްތައް އަހަރުތަކަށް ބަދަލުވެގެން ހިގައިދާނެކަމެވެ. އަދި ތިބާގެ އުމުރުގެ ގިނަދުވަސްތައް އެގޮތުގައި ދިއުމަށްފަހުގައި، ތިމާޔަށް އުޅެވުނު ގޮތާއި މެދު ދެރަވެ ހިތާމަ ކުރަންޖެހިފައިވާ ހިތެއްގެ ވެރިއަކަށް ތިބާ ވެގެން ހިގައިދާނެކަމެވެ. ޖޯޖް ބަރނަޑް ކިޔާ މީހަކު އޭނާގެ މަރުތަންމަތީގައި އޮއްވައި، ދުނިޔޭގައި އަދި އެއްފަހަރުއުޅުމަށް އޭނާއަށް ލިބިއްޖެނަމަ ކުރާނީ ކޮންކަމެއްތޯ މީހަކު އޭނާއާއި ސުވާލުކުރުމުން ދެންނެވިއެވެ. އަހުރެން ބޭނުންވަނީ އަހުރެން ވާންބޭނުންވެ އެހެންނަމަވެސް ނުވެވުނު މީހާއަށް ވުމަށެވެ.\nއިންސާނުން ދުނިޔޭގައި އުޅޭއުޅުމުގައި އެކިމީހުން ތަފާތު ވަޒީފާތަކާއި ތަފާތު މަގާމުގައިގައި ތިބިއެއްކަމަކު، އެންމެންވެސް އުޅެން ބޭނުންވާނީ އުފާވެރިކަމާއި އެކު ހިތްހަމަޖެހޭ ދިރިއުޅުމެއްކަމާއި މެދަކު އެއްވެސް މީހަކު ޝައްކެއް ނުކުރާނެވެ. އަދި ކޮންމެ މީހަކުވެސް ބޭނުންވާނީ އެމީހަކު ނެތް ދުނިޔެއެއްގައި، މީސްތަކުން އެމީހެއްގެ މަތިން ހަނދާންކޮށް އުޅޭ މީހަކަށް ވުމަށްކަން ޔަޤީނެވެ. އަދި ހަމައެފަދައިން މަރުވުމުގެ ކުރިން ދިރިއުޅުމުގެ އުފާ ހާސިލް ކުރުމާއި އެކު ދާއިމީ ދުނިޔޭގެ ބާއްޖަވެރިކަން ލިބި ތާއަބަދު އުފަލުގައި އުޅުމަށެވެ.\nވުމާއެކު އަހުރެން ތިބާއަށް ދޭނެ ނަސޭހަތަކީ ތިބާ ދުނިޔެއަށް އައި ހަޤީޤީ މަޤްޞަދު ހަދާން ނައްތާ ނުލުމުށެވެ. އަދި ތިބާ ދުނިޔެއަށް އައީ ނިކަން މާތް މަގުސަދެއްގައި ކަން ހަދާންކޮށް ދިރިއުޅުމުގެ މަޤްސަދު ހެޔޮގޮތުގައި އަދާކުރުމަށެވެ. އަދި ތިމާގެ ޤާބިލިއްޔަތުކަން ބޭކާރުނުކޮށް، އިންސާނެއްގެ މަތިވެރި މަގާމު ހަދާންކޮށް، އެހެން މީހުންނަށްވެސް ތިމާގެ ސަބަބުން ފައިދާތަކެއް ލިބޭފަދަ މީހަކަށް ވުމަށެވެ.\nނަމަވެސް އޭގެ މާނައަކީ ތިމާގެ އަމިއްލަ ވަޒީފާ އާއި ދުނިޔޭގައި ދިރިއުޅެމުންދާއިރު އަމިއްލައަށް ހޯދަންބޭނުންވާ ކުރިއެރުމާއި ފަސޭހަ ލިބުމަށް މަސައްކަތް ކުރުން ހުއްޓާލާ ވާހަކައެއްނޫނެވެ. އެހެނަސް މިދަންނަވާ ވާހަކައަކީ، ތިމާ ބޭނުންވާ ބަދަލުތައް އެހެން މީހުންގެ ފަރާތުން ދެކެން ހުރުމުގެ ބަދަލުގައި ތިމާ އެހެންމީހުންގެ ކިބައިން ދެކެން ބޭނުންވާ ބަދަލުތައް ތިމާގެ ނަފުސަށް ގެންނަން މަސައްކަތް ކުރާވާހަކައެވެ.\nމަހާތުމާ ގާންދީވެސް ވިދާޅުވެފައިވަނީ މިފަދައިންނެވެ. "ތިމާ ދުނިޔެއިން ދެކެން ބޭނޫންވާ ބަދަލުގެނައުމަށް ތިމާގެ އަމިއްލަ ނަފްސުން ފަށައިގަންނާށެވެ."\nނޯޓް: މިލިޔުމަކީ ރޮބިން ޝަރުމާ ލިޔުއްވާފައިވާ 'ހޫ ވިލް ކްރައި ވެން ޔޫ ޑައި" ގައި ހިމަނާފައިވާ ލިޔުމެއްގެ ތަރުޖަމާއެކެވެ. މިލިޔުން ތަރުޖަމާ ކުރުމުގައި އަހުރެން އަމިއްލައަށް ބައެއް ބަދަލުތައް ގެނެސްފައިވާނެއެވެ. އެގޮތަށް ބަދަލު ގެނެއުމުގެ ބޭނުމަކީ، މިފަދަ ލިޔުންތައް އަހުރެމެންގެ ދީނާއި، ދިވެހި މުޖުތަމަޢާއި ގުޅޭނެހެން ލިޔުންތައް ގެނެސްދިނުމުގެ ނިޔަތުގައެވެ. އަދި ބޭރުގެ ލިޔުންތެރިންގެ ލިޔުއްވުންތަކުގައި ހިމަނާފައިވާ އެބައިމީހުން ސަގާފަތާއި، ފިކުރުތަކާއި، އަދި އެބައިމީހުންގެ އަޤީދާގެ ނަޒަރިއްޔާތު ތަކުން ދިވެހި މުޖުތަމަޢު ސަލާމަތްވުމަށް އަހުރެން އެދޭތީއެވެ.


މަސްކައްކާ ހިއްކުމަށް ބޭނުންވާ ފަރާތްތަކަށް ބީލަމުގެ އުސޫލުން ބިން ކުއްޔަށް ދޫކުރުމަށް ފުރުޞަތު ހުޅުވާލުން\nނިލަންދޫގެ ބިނާވެށި ޕްލޭނާ އެއްގޮތަށް 2013 ވަނަ އަހަރު ދޫކުރުމަށް ހަމަޖައްސާފައިވާ ބިންތަކުގެތެރެއިން މަސް ކައްކައި ހިއްކުމަށް ބޭނުންވާ ފަރާތްތަކަށް ބީލަމުގެ އުސޫލުން 10 އަހަރު ދުވަހުގެ މުއްދަތަށް ކުއްޔަށް ބިންދޫކުރާގޮތަށް ހަމަޖައްސައިފީމެވެ. މިފަހަރުގައި ދޫކުރުމަށް ހަމަޖައްސާފައިވަނީ 1750 އަކަފޫޓްގެ 10 ބިމެވެ. ބީލަން ފެށުމުގެ އަގަކީ އަކަފޫޓަކަށް މަހަކު 15/- (ފަނަރަ) ލާރިއެވެ. ކުއްޔަށް ހިފުމަށް އެދޭ ބިމަށް ފަހަރަކު އިތުރުކުރެވޭނީ މަދުވެގެން 02/- ލާރިއެވެ. ރަސްމީ 03 ދުވަސްވަންދެން ޖެހިޖެހިގެން އެއްއަގެއްގައި އެއްބިމެއް އޮވެއްޖެނަމަ އެބިމެއް ހުށަހެޅި ފަރާތަކަށް އެބިމެއްގެ ބީލަން ނިންމާލެވޭނެއެވެ. އެއްބިމެއްގެ ބީލަމުގެ މުއްދަތު ހަމަވާއިރު އެއްއަގެއްގައި އެއްފަރާތަކަށްވުރެ ގިނަފަރާތަކުން ހުށަހަޅާފައިވާނަމަ އެބިމެއްގެ މައްސަލަ ނިންމާނީ އެފަރާތްތަކުގެ މެދުގައި ގުރުއަތުލައިގެންނެވެ. އަގެއް ހުށަހަޅައިގެން ބިމުގެ ބީލަން ނިމޭއިރު، ބީލަން ކާމިޔާބު ކުރި ފަރާތުން އެބިމެއް ދޫކޮށްލައިފިނަމަ ދެން އެބިމެއް ކާމިޔާބު ކުރެވުނު ކަމަށް ބަލާނީ އޭގެކުރިން ހުށަހަޅާފައިވާ ފަރާތްތަކުގެ ތެރެއިން އެންމެ ބޮޑު އަގެއް ހުށަހަޅާފައިވާ ފަރާތަކަށެވެ. އަދި ބީލަން ކާމިޔާބު ވުމަށްފަހު އެބިން ދޫކޮށްލާނަމަ ދޫކޮށްލާކަން މިއިދާރާއަށް ރަސްމީކޮށް އަންގަންވާނެއެވެ. އެގޮތަށް އަންގާ އެންގުންވެސް އަންގަންވާނީ ބީލަން ހުށަހަޅަން ހަމަޖައްސާފައިވާ ގަޑީގައެވެ. ބިންތަކުގެ ބީލަން ނިމުމަށްފަހު ބިމެއް ދޫކޮށްލާނަމަ އެންމެކުރިން ޖެހިގެންއަންނަ ރަސްމީދުވަހެއްގައި މިއިދާރާއަށް ލިޔުމަކުން އެކަން އަންގަންވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 2013 މެއި5ވަނަ ދުވަހުން ފެށިގެން ލިޔުމަކުން މިއިދާރާއަށް ހުށަހަޅުއްވަމުން ގެންދެވުން އެދެމެވެ. އެއްބިމަށްވުރެ ގިނަ ބިންތައް ކުއްޔަށް ހިފުމަށް ބޭނުންވެލައްވާ ފަރާތްތަކުން ހުށަހަޅާ ލިޔުމުގައި ކުއްޔަށް ހިފަން ބޭނުންވެލައްވާ ބިމުގެ ނަންބަރާއި އަގު ސާފުކޮށް އެނގެން އޮންނަންވާނެއެވެ. ބިމުގެ ނަންބަރު ތަރުތީބު ކޮށްފައިވާގޮތް އަންގައިދޭ ޗާޓް މިއިޢުލާނުގައި ހިމެނިފައިވާނެއެވެ. ބީލަންތައް ހުށަހަޅަންވާނީ ބަންދުކޮށްފައިވާ ސިޓީއުރައެއްގައެވެ. ސިޓީއުރައިގެ ބޭރުގައި " މަސްކައްކާ ހިއްކުމަށް ބޭނުންވާ ބިން ކުއްޔަށް ހިފުމަށްއެދި " މިހެން ލިޔެފައި އޮންނާނެއެވެ. ހުށަހަޅާ ބީލަންތައް ބަލައިގަތުން އޮންނާނީ ރަސްމީ ކޮންމެ ދުވަހެއްގެ މެންދުރުފަހު 01:30 ގައި މިއިދާރާގެ ޖަލްސާކުރާ މާލަމް ގައެވެ. ހުށަހަޅާ ބީލަންތައް ކެނޑުން އޮންނާނީ އެދުވަހެއްގައި ބީލަންތައް ހުށަހަޅާ ފަރާތްތަކުގެ ޙާޟިރުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިގަތުމެއް ނޯންނާނެއެވެ. ބިންތައް ކުއްޔަށް ހިފުމަށްއެދޭ ފަރާތްތަކުން ހުށަހަޅާ އެންމެފަހުގެ މަޢުލޫމާތު މިއިދާރާގެ ނޯޓިސްބޯޑުގައި ހަރުކޮށްފައި ބެހެއްޓޭނެއެވެ.\n18 ރަބީޢުލްއާޚިރާ 1434\n28 އޭޕްރިލް 2013


Dharavandhoogai anhen kujjaku foruvai, Bappa ah valhin biru dhahkaifi\nބ. ދަރަވަންދޫ– ފޮޓޯ: އަޒްމީސްޓް\nބ. ދަރަވަންދޫގައި ކުއްޖަކު ލޯބީގެ ގޮތުން ގުޅިގެން އުޅުނު އަންހެން ކުއްޖާ ފޮރުވައި، އެ ކުއްޖާގެ ބައްޕަ އަށް ރޭ ވަޅިން ބިރު ދައްކައިފި އެވެ.\nފުލުހުން ބުނީ ކުއްޖަކު ވަޅިން މީހަކަށް ބިރު ދެއްކި މައްސަލައެއް ރޭ 9:30 ހާއިރު ފުލުހުންނަށް ހުށަހަޅާފައިވާ ކަމަށެވެ. އަދި އެ މައްސަލައިގައި އުމުރުން 16 އަހަރުގެ ފިރިހެން ކުއްޖަކު ފުލުހުންގެ ބެލުމުގެ ދަށަށް ގެންގޮސްފައިވާ ކަމަށް ފުލުހުން ބުންޏެވެ.\nއެ މައްސަލަ އިތުރަށް ތަހުގީގު ކުރަމުން އަންނާތީ އިތުރު މައުލޫމާތެއް ފުލުހުން އަދި ހާމައެއް ނުކުރެ އެވެ.\nދަރަވަންދޫން “މިހާރު” އާ ވާހަކަ ދެއްކި މީހަކު ކިޔައިދިން ގޮތުގައި ގްރޭޑް 10 ގައި ކިޔަވަމުން އަންނަ އެ އަންހެން ކުއްޖާ ރޭގެ ވަގުތެއްގައި ގެއްލިގެން، ކުއްޖާ ހޯދުމަށް ރައްޔިތުން ނުކުތުމަށް ކައުންސިލްގެ އިދާރާ އިން އެދުނެވެ. އެހެންވެ، ގިނަ ބަޔަކު ކުއްޖާ ހޯދަން ނުކުތް ނަމަވެސް އެ ކުއްޖާ ފޮރުވީ އޭނާ ލޯބީގެ ގޮތުން ގުޅިގެން އުޅުނު ފިރިހެން ކުއްޖާ ކަމަށް އެ މީހުން ތުހުމަތު ކުރެ އެވެ.\n“ނަމަވެސް އަންހެން ކުއްޖާ ހޯދުމަށް ކުއްޖާގެ އާއިލާ އާއި ދަރަވަންދޫގެ ރައްޔިތުން ނުކުމެ އުޅެނިކޮށް، އަންހެން ކުއްޖާގެ ބައްޕަ އަށް ފިރިހެން ކުއްޖާ ގުޅައި އޭނާ ހުރި ތަނެއް އެނގެން ބޭނުން ނަމަ، ރަށުގެ ދިގު މަގު ކޮޅަށް ދިއުމަށް އެންގި އެވެ. އެއީ ރަށުގެ މީހުން އުޅޭ ހިސާބާ ވަރަށް ދުރެވެ. އެ ތަނުގައި އޭނާ ހުރީ ވަޅިއެއް ވެސް ހިފައިގެން ކަމަށް ވެ އެވެ،” މިހާރު ނޫހުގައި ވެއެވެ.\nއެރަށު ބައެއް މީހުން ބުނިގޮތުގައި އަންހެން ކުއްޖާ އާއި ފިރިހެން ކުއްޖާ ލޯބީގެ ގޮތުން ގުޅިގެން އުޅޭތާ އެތައް ދުވަހެއް ވެފައިވީ ނަމަވެސް އެކަމަށް މައިންބަފައިން ދެކޮޅެވެ.


ulhenee aburu kathilan: MP Amir\n28 އޮކްޓޯބަރު 2018: މެމްބަރު އާމިރު މަޖިލީހުގެ ގޯތިތެރޭގައި - މުހައްމަދު އަފްރާހް | އަވަސް\nއެމްއެމްޕީއާރްސީގެ ބޮޑު ހިޔާނާތުގައި ބައިވެރިވެފައިނުވާނެ ކަމަށް ކުޑަހުވަދޫ ދާއިރާގެ މެންބަރު އަހުމަދު އާމިރު ވިދާޅުވެއްޖެ އެވެ.\nއެމްއެމްޕީއާރްސީގެ ބޮޑު ހިޔާނާތުގައި މި ސަރުކާރުގެ ބައެއް ވަޒީރުންނާއި މިހާރު ވެސް ތިއްބެވި ބައެއް ފަނޑިޔާރުންނާއި މިހާރުގެ މަޖިލިސް މެންބަރުން ވެސް ހިމެނޭ ކަމަށް ޕީޖީ ބިޝާމް ވަނީ ވިދާޅުވެފަ އެވެ. މަޖިލީހުގެ މެންބަރުންގެ ތެރޭގައި ކުޑަހުވަދޫ ދާއިރާގެ މެންބަރު އަހުމަދު އާމިރު ހިމެނޭ ކަމަށް ބިޝާމް އެދުވަހުގެ ކޮމެޓީ ބައްދަލުވުމުގައި ވިދާޅުވެފައިވާ ކަމަށް މެންބަރުން ވަނީ ވިދާޅުވެފަ އެވެ.\n"އެމްއެމްޕީއާރުސީގެ ޚިޔާނާތާއި ގުޅިގެން ނާޖާއިޒު މަންފާ ހޯދާފައިވާ ކަމަށް މީޑިއާތަކުގައި އެ ދައްކާ ވާހަކަތައް، އަޅުގަނޑާ ބެހޭގޮތުން އެ ދައްކާ ވާހަކަތަކަކީ ކަނޑައެޅިގެން ރޯ ބުހުތާނު ދޮގު. މިހާތަނަށް ރައްޔިތުންގެ މަޖިލީހުގެ ކޮމެޓީއެއްގައި ތަކުރާރުކޮށް، ތަކުރާރުކޮށް އަޅުގަނޑުގެ ނަން ތީގެ ތެރޭ ހިމެނޭނަމަ ހާމަ ކުރުމަށްޓަކައި އެ ވާހަކަ ކަމާގުޅޭ ހުރިހާ މުއައްސަސާތަކުގައިވެސް އެ ވާހަކަ ދައްކަމުން ދަނިކޮށް، ބަޔާންކޮށްފައި ނެތް ވަގުތެއްގައި ވަކި މީހަކު ބުނެގެން މީހެއްގެ އަބުރު ކަތިލުމަށްޓަކައި ކަނޑައެޅިގެން ހާމަކޮށްފައިވާ ހާމަ ކުރުމެއްގެ ގޮތުގައި އަޅުގަނޑު ހަމަ ދަންނަވަން." އާމިރު ވިދާޅުވި އެވެ.\nމަޖިލީހުގެ މިއަދުގެ ޖަލްސާގައި ވާހަކަދައްކަވަމުން އާމިރު ވިދާޅުވީ އެމްއެމްޕީއާރުސީގެ ފައިސާގައި ޖެހިވަޑައިގެންފައިނުވާނެ ކަމަށާ އެކަން ސާބިތުކޮށްދެއްވާނެ ކަމަށެވެ. އަދި މަޖިލީހުގެ ކޮމެޓީގައި ބިޝާމް ހައްދަވާފައިވަނީ ރޯ ދޮގު ކަމަށް ވިދާޅުވި އެވެ.\nއެމްއެމްޕީއާރުސީގެ މައްސަލަ ވަރަށް ރަނގަޅަށް ބަލަންޖެހޭ ކަމަށްވެސް އާމިރު ވިދާޅުވި އެވެ. އަދި ޚިޔާނާތުގެ ފައިސާ ލިބުނު މީހުން ވަރަށް ރަނގަޅަށް އެނގެންޖެހޭނެ ކަމަށް ވިދާޅުވިއެވެ.\nމިއަދުގެ ޖަލްސާގައި އާމިރު ވަނީ ޕީޖީއަށްވެސް ފާޑުވިދާޅުވެފަ އެވެ. އާމިރު ވަނީ ބިޝާމްގެ އިތުބާރު ނެތްކަމުގެ މައްސަލަ ކުރިއަށް ގެންދަން ނުކެރިގެން އުޅެނީ ކީއްވެގެންތޯ ސުވާލު ކުރައްވާފަ އެވެ. އަދި ބިޝާމް ބަހައްޓާފައި ހުރީ ސިޔާސީ މީހުން އަބުރުކަތިލާ، އޭނާގެ ދޫ ބޭނުންކުރަންތޯވެސް އާމިރު ސުވާލު ކުރެއްވިއެވެ.\n"ސިޔާސީ ބޭނުމަށްޓަކައި މިއަދު ޕްރޮސެކިއުޓަރު ޖެނެރަލްގެ މަގާމުގައި ހުރި ބޭފުޅަކު ވަކިކުރަން ނިންމަވާފައި އަނެއްކާ ބައިންދަން.. ޝަރުތަކީ އެއީ އޭނަގެ ދޫ ބޭނުން ގޮތަކަށް ބޭނުންކުރުން ކަމަށްވާނަމަ އެއަކަށް އަދި އިންސާފެއް ނުކިޔޭނެ. އެހެންވީމަ އަޅުގަނޑު ދަންނަވާނީ އަދުލްއިންސާފު ގާއިމު ކުރުމަކީ އެއީ ތެޔޮ ފުޅިއެއްގެ ބޭރުގައި ލިޔާ ނަމަކުން ކުރާ ކަމެއް ނޫނޭ." އާމިރު ވިދާޅުވިއެވެ.\nއާމިރު ވިދާޅުވީ މަޖިލީހުގައި ހޭދަކުރެއްވި މުއްދަތު ވަރަށް ގިނަ ވާހަކަތައް އަޑު އިވިވަޑައިގެންފައިވާ ކަމަށާ ޚިިޔާނާތްތެރިންނަކީ ކޮބައިކަން ބަލާލަން އެ ވާހަކަތައް ދައްކަން ތައްޔާރަށް ހުންނެވި ކަމަށެވެ.\nރައްޔިތުންގެ މަޖިލިސް އެމްއެމްޕީއާރްސީ ޕްރޮސެކިއުޓާ ޖެނެރަލްގެ އޮފީސް + އައިޝަތު ބިޝާމް


Evo flooring: Nan huskoh! flooring varah chaalu\nއީވޯ ފްލޯރިން: ނަން ހުސްކޮށް! ފްލޯރިން ވަރަށް ޗާލު\nއިވޯ ފްލޯރިން ފިހާރަ\nބޭނުންވަނީ ކޮން ބާވަތެއްގެ ފްލޯރިންއެއް ހެއްޔެވެ؟ ބޭނުމީ ކޮން ކުލައެއްގެ ކާޕެޓެއް ހެއްޔެވެ؟ މި ކަމުގައި މިހާރު ސުވާލެއް ނެތެވެ. ދާގޮތަށް ދާންވީ "އީވޯ ފްލޯރިން" ފިހާރަ އަށެވެ. އިއްޔެ ހުޅުވި މި ފިހާރާގައި ކާޕެޓާއި ފްލޯރިން އަދި ތަށިމުށި ވެސް ލިބެން ހުރެ އެވެ.\n"މި ފިހާރާގައި މިހުރީ ޖަރުމަނުގެ އުފެއްދުން ތަކެއް. މި އުފެއްދުންތައް ސީދާ މި ގެންދަނީ ޔޫރަޕުން،" ހެންވޭރު މެހެލި ގޯޅީ (މޫކައި ހޮޓާ ގޯޅީ) ގެ ތެރޭގައި ހުޅުވި މި ފިހާރައިން ވާހަކަ ދެއްކި އޮފިޝަލަކު ބުންޏެވެ.\nއީވޯހޯމް ހިންގަމުން ގެންދާ ކުންފުނިން ހުޅުވި އީވޯ ފްލޯރިން އިން ލިބެން ހުރީ ޖަރުމަނުގެ އެންމެ މަގުބޫލު ފްލޯރިން ބްރޭންޑު ކަމަށްވާ "ޕަރަޑޯ" ބްރޭންޑުގެ ފްލޯރިންނެވެ. މި ފްލޯރިންގެ ތެރޭގައި "އިންޖިނިއަރިން ވުޑް ފްލޯރިން" ގެ ރޭންޖުތައް ވެސް ހިމެނެ އެވެ. އަދި ހާއްސަ ވަރުގަދަ ފަށަލައެއް ދުއްވާލާފައިވާ "ލެމިނޭޓިން ފްލޯރިން" ވެސް ހިމެނެ އެވެ. މި ބާވަތްތަކީ ފާރުގައި ވެސް ފަސޭހަކަމާއެކު ތަތްކޮށްލެވޭ ބާވަތްތަކެވެ. އަދި ޕަރަޑޯގެ ފްލޯރިންއަކީ ތިމާވެއްޓާއި ރަހުމަތްތެރި ބާވަތްތަކެކެވެ.\nއޮފިޝަލް ވިދާޅުވީ އިވޯ ފްލޯރިންއިން ވިއްކާ ފްލޯރިންތަކުގެ އެއް ތަފާތަކީ ހަރު ކުރުމަށް ކްލިޕް ސިސްޓަމެއް މި އުފެއްދުންތަކުގައި ބޭނުންކޮށްފައި ހުރުން ކަމަށެވެ.\n"މި ހުންނަނީ ކްލިޕް ތަކެއް ގޮތަށް ލޮކް ކޮށްލެވޭ ގޮތަށް. މިއީ މީގެ ވަރަށް ހާއްސަ ކަމެއް،" އޮފިޝަލް ވިދާޅުވި އެވެ.\n"ކާޕެޓުގައި ކްލިޕް ހުރުމަކީ ރާއްޖެއަށް އާ ކަމެއް. ކްލިޕް ސިސްޓަމްގެ ބެނެފިޓަކީ، އެއް ޕީސް ހަލާކުވިއަސް ވަކިން ޕީސްއެއް ގަނެލެވޭކަން. މުޅި ކާޕެޓު އެއްކޮށް ގަންނާކަށް ނުޖެހޭނެ،" އޮފިޝަލް ވިދާޅުވި އެވެ.\n"އަގުތައް ވަރަށް ރީޒަނަބަލް ވާނެ. އަޅުގަނޑުމެން ހަމައެކަނި ވިއްކަނީއެއްނޫން މި ގެންގޮސް ހަރުކޮށްދިނުމުގެ ހިދުމަތްވެސް އެޑިޝަނަލް ޗާޖަކާއިއެކު ދެން،" އޮފިޝަލް ވިދާޅުވި އެވެ.


#COVID19: Male' in positive vi meehakaa bahdhaluvi nama 1676 ah gulhuvvai mauloomaathu hissaa kohdhevvaa | dhuvasmv ކޯވިޑް-19: މާލެއިން ޕޮޒިޓިވް ވި މީހަކާ ބައްދަލުވިނަމަ 1676 އަށް ގުޅުއްވައި މައުލޫމާތު ހިއްސާކޮށްދެއްވާ – dhuvasmv\nކޯވިޑް-19: މާލެއިން ޕޮޒިޓިވް ވި މީހަކާ ބައްދަލުވިނަމަ 1676 އަށް ގުޅުއްވައި މައުލޫމާތު ހިއްސާކޮށްދެއްވާ\nކޯވިޑް-19 އަށް މާލެއިން ތިން މީހަކު ޕޮޒިޓިވް ވެފައިވާއިރު އެ ތިން މީހުންކުރެ މީހަކާ ދިމާވެފައިވާ ފަރާތްތަކުން އެކަން 1676 އަށް ގުޅައި މައުލޫމާތު ހިއްސާކުރުމަށް އެޗްޕީއޭއިން އެދިއްޖެއެވެ.\nމާލެއިން މީހަކު ޕޮޒިޓިވް ވިކަން އެޗްޕީއޭއިން އެންމެ ފުރަތަމަ އިއުލާނުކުރީ އިއްޔެ ހެނދުނުގެ ވަގުތުގައެވެ. އެމީހަކީ މ. ޖަރީމާގޭގައި ދިރިއުޅޭ އަންހެނެކެވެ. އެއީ ޕޭޝަންޓް21 އެވެ. އެއަށްފަހު ދެން ޕޮޒިޓިވްވެފައިވަނީ އެ އަންހެންމީހާގެ ދަރިފުޅެވެ. އެއީ ޕޭޝަންޓް22 އެވެ. އަދި އެއަށްފަހު ތިންވަނައަށް ޕޮޒިޓިވްވި ޕޭޝަންޓް23 އަކީ ޕޭޝަންޓް21 އާއި ޑައިރެކްޓް ކޮންޓެކްޓްވި މީހެއް ކަމަށް އެޗްޕީއޭއިން ބުނެފައިވެއެވެ.\nއޭގެން މީހަކާ ދިމާވެފައިވާނަމަ އެކަން 1676 އަށް ގުޅައިގެން އަދި [email protected] އަށް މެއިލްކޮށްގެންވެސް ހިއްސާ ކުރެވިދާނެ ކަމަށް އެޗްޕީއޭއިން ބުނެއެވެ.\nމިއަދު އެޗްޕީއޭއިން ހާމަކުރި މައުލޫމާތަށް ބަލާއިރު ފަސް ދުވަހުގެ ތެރޭގައި ޕޭޝަންޓް21 އާއި ކޮންޓެކްޓްވި 305 މީހަކު ވަނީ އެކަހެރކޮށްފައެވެ. އަދި އެމީހުންގެ ތެރޭގައި ހައި ރިސްކް އަދި މީޑިއަމް ރިސްކްގައި ހިމެނޭ 157 މީހަކު ހިމެނޭ ކަމަށާއި ލޯ ރިސްކް ކެޓަގަރީގައި 71 މީހަކު ހިމެނޭ ކަމަށް ބުނެފައިވެއެވެ. އަދި 89 މީހަކު ގޭގައި އެކަހެރިކޮށްފައިވާކަމަށްވެސް އެޗްޕީއޭއިން ބުނެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ތަރުޖަމާނު މަބްރޫކް ވިދާޅުވީ ޕޭޝަންޓް21 އާއި ގިނަ މީހުން ދިމާވެފައިވަނީ މަސް ދަތުރު ދިޔުމާއި ޕާޓީފަދަ ތަންތަނަށް ދިއުމުން ކަމަށެވެ. އަދި ކުރިންވެސް އެ ފަދަ ކަންކަން ކުރިއަށް ނުގެންދިއުމަށް އިލްތިމާސްކޮށްފައިވާނެކަން މަބްރޫކް މިއަދު ފާހަގަކުރިއެވެ.\nމާލެއިން ކޯވިޑް-19 ފެނުމާއެކު މާލޭގައި އިއްޔެ ވަނީ 24 ގަޑިއިރަށް ލޮކްޑައުން އިއުލާނުކޮށްފައެވެ. އަދި މިއަދު ވަނީ ލޮކްޑައުންގެ ވަގުތު އިތުރު 24 ގަޑިއިރަށް އިތުރުކޮށްފައެވެ.


Shedule Aai Ehgothah AFC Cup Ge Match Thah Raajjeyga Kulheyne - Vaguthu\nޝެޑިއުލަށް އާއި އެއްގޮތަށް އޭއެފްސީ ކަޕުގެ މެޗުތައް ރާއްޖޭގައި ކުޅޭނެ\nރާއްޖޭގައި މިމަހު ބޭއްވުމަށް ތައްޔާރުވަމުންދާ އޭއެފްސީ ކަޕު ފުޓުބޯޅަ މުބާރާތުގެ ޝެޑިއުލަށް އެއްވެސް ބަދަލެއް ނުގެނެސް ކުރިންވެސް އެ މުބާރާތް ބާއްވަން މަސައްކަތްކުރި ތާރީހަށް ބޭއްވުމަށް ނިންމައިފިއެވެ.\nއޭއެފްސީން ޝެޑިއުލަށް ބަދަލު ނުގެންނަން ނިންމީ ރާއްޖޭގައި ކޮވިޑުގެ ހާލަތު ގޯސްވާން ފެށުމާއި ގުޅިގެން މި މުބާރާތް ބާއްވާ ތާރީހު ފަސްކޮށްދިނުމަށް އެދުމުންނެވެ.\n"ވަގުތު" އަށް މައުލޫމާތުދެއްވަމުން އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް ވިދާޅުވީ އޭއެފްސީގެ ނިންމުމަކީ ހާލަތު ގޯސްނުވާ ނަމަ މިހާރު އޮތް ޝެޑިއުލާ އެއްގޮތަށް އޭއެފްސީ ކަޕްގެ މެޗުތައް ރާއްޖޭގައި ކުރިއަށް ގެންދިއުމަށް ކަމަށެވެ.\nބެލެވުނު ގޮތުގައި ރާއްޖޭގެ ގްރޫޕުގެ މެޗުތައްވެސް އޭއެފްސީން ފަސްކުރާނެ ކަމަށެވެ. އެއީ ހޮންކޮން ގައި ބާއްވާ ގްރޫޕުގެ މެޗުތައް މީގެކުރިން ފަސްކޮށްފައިވުމާއި އެކުގައެވެ. ނަމަވެސް އޭއެފްސީން ނިންމީ ރާއްޖޭގައި އެ ތާވަލުކޮށްފައިވާ ގޮތަށް މެޗުތައް ކުޅުމަށެވެ.\nހަރުކަށި އުސޫލުތަކަކާއި އެކުކޮވިޑުގެ ހާލަތާއި ގުޅިގެން އޭއެފްސީން ރާވާ ހިންގާ މުބާރާތްތަކަށް ވަނީ ވަރުގަދަ ގައިޑްލައިނެއް އެކުލަވާލާފައެވެ، އެހެންކަމުން ރާއްޖޭގައި ބާއްވާ އޭއެފްސީ ކަޕުގެ މެޗުތަކަށް ވެސް މި ގައިޑްލައިނަށް އަމަލުކުރާނެ އެވެ. މި ގައިޑްލައިނުގެ ދަށުން މުބާރާތުގައި ވާދަކުރާ ޓީމުތަކުން ދަތުރުކުރެވޭނީ ނެގެޓިވް ޕީސީއާރް ޓެސްޓަކަށް ފަހުގައެވެ.


Raees Solih Modi ah maruhaba dhannavaifi\nރައީސް ސޯލިހު މޯދީއަށް މަރުހަބާ ދަންނަވައިފި\nރައީސް އިބްރާހީމް މުހައްމަދު ސޯލިހު އިންޑިއާގެ ބޮނޑު ވަޒީރު މޯދީ އާއިއެކު--\nއިންޑިއާގެ ބޮޑު ވަޒީރު ނަރެންދްރަ މޯދީ އެ ގައުމުގައި މިހާރު ކުރިއަށްދާ އާއްމު އިންތިހާބުގައި ކުރި ހޯއްދަވާފައިވާތީ ރައީސް އިބްރާހީމް މުހައްމަދު ސޯލިހު މޯދީއަށް މަރުހަބާ ދަންނަވައިފި އެވެ.\nމޯދީ އަށް މަރުހަބާ ދަންނަވާ ރައީސް ސޯލިހު ކުރެއްވި ޓުވީޓެއްގައި ވިދާޅުވީ، އިންޑިއާގެ އާއްމު އިންތިހާބުން ފެނިގެން ދަނީ އިންޑިއާގެ ރައްޔިތުން ބީޖޭޕީއަށް ކުރާ އިތުބާރު ކަަމަށެވެ. އަދި މިހާރުވެސް ރާއްޖެ، އިންޑިއާއެކު އޮތް ގާތް ގުޅުން ކުރިއަށް އޮތް ދުވަސް ތަކުގައި އިތުރަށް ހަރުދަނާ ވެގެން ދާނެ ކަމައުއްމީދު ކުރައްވާ ކަމަށެވެ.\nއިންޑިއާގައި ހަތް ފިޔަވައްސަށް ބަހާލައިގެން ކުރިއަށް ދިޔަ ދުނިޔޭގެ އެންމެ ބޮޑު އިންތިހާބުގައި ވޯޓު ގުނުން ކުރިއަށްދާއިރު، ގިނަ ސަރަހައްދުތަކުގައި ކުރި ހޯދާފައިވަނީ މިހާރުގެ ބޮޑު ވަޒީރު ނަރެންދުރަ މޯދީގެ ޕާޓީ އެވެ.\nއެ އިންތިހާބުގައި ވޯޓުލުމުގެ ހައްގު 900 މިލިއަން މީހުންނަށް ލިބިފައި ވެއެވެ. މި އިންތިހާބު ސިފަކޮށްފައިވަނީ މޯދީއަށް ރައްޔިތުންގެ ފެންނަ ނުފެންނަ ވޯޓެއްގެ ގޮތުގަ އެވެ. އިދިކޮޅު އިއްތިހާދުން ވެސް މުޅި އިންތިހާބު އަމާޒުކޮށްފައިވަނީ މޯދީގެ ނާކާމިޔާބީގެ މައްޗަށެވެ.\nއިންޑިއާ ރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ + އިންޑިއާގެ އިންތިހާބު 2019


Miss World Ah Kurimathilee Reethee Ge Raanee Bodu Ladheh Gai Bedhijje - Vaguthu\nމިސްވޯލްޑަށް ކުރިމަތިލީ ރީތީގެ ރާނީ ބޮޑު ލަދެއްގައި ބެދިއްޖެ\nދުނިޔޭގެ އެންމެ ރީތި ރާނީ ހޮވުމުގެ މުބާރާތް، މިސް ވޯލްޑަކީ ކޮންމެ އަހަރެއްގައިވެސް އެތައް ބައެއްގެ ސަމާލުކަން ލިބިގެންދާ މުބާރާތެކެވެ. މި މުބާރާތައް ކުރިމަތިލާ ފަރާތްތަކުން މިސްވޯލްޑުގެ ތާޖު އެޅުމަށް އެތައް މަސައްކަތެއް ކުރާއިރު، އެހައި ހިސާބަށް ދިއުމަށް ރަނގަޅު ތައުލީމީ ފެންވަރެއް ހުރުމަކީވެސް މުޙިންމު ކަމެކެވެ. ނަމަވެސް ބަންގަލަދޭޝުން މި މަޤާމަށް މިއަހަރު ކުރިމަތިލީ މީހަކަށް މިވަނީ ހިތުން ނުފިލާވަރުގެ ލަދަކާއި ކުރިމަތިވެފައެވެ.\nއެތައް ހާސް ބައެއްގެ ކުރިމަތީގައި ކުރިއަށްގެންދިޔަ ކުއިޒެއްގައި ކުރިމަތި ކުރުވި އާދައިގެ ސުވާލަކަށް އެ އަންހެން މީހާއަށް ޖަވާބު ނުދެވުމުން މިހާރު އޭނާ މިސް ވޯލްޑު ހޮވުމުގެ ބޮޑު މުބާރާތާއި ހަމަޔަށް ދިއުމުގެ ފުރުސަތުވެސް ވަނީ ކުޑަވެގެން ގޮސްފައެވެ.\nކޮންޓެސްޓުންގެ "އިންޓެލިޖެންސް" ބެލުމަށް ކުރިޔަށް ގެންދިޔަ އެ ކުއިޒް ލައިވް ޓީވީންވެސް އެތައް ބަޔަކު ބަލަމުންދިޔައިރު، އެ އަންހެން މީހާ އާއި ކުރެވުނު ސުވާލަކީ "އެޗްޓޫއޯ" އަކީ ކޮން އެއްޗެއްކަން ބުނެދިނުމެވެ. އެ ސުވާލު ކުރުމާއި އެކު ވިސްނަން ވަގުތުކޮޅެއް ވަންދެން ހުރުމަށްފަހު އަލުން ސުވާލު ތަކުރާރުކުރުމަށް އޭނާ ވަނީ އެދިފައެވެ. ދެވަނަ ފަހަރަށްވެސް މި ސުވާލު ކުރުމުން އޭނާ ބުނެފައިވަނީ އެޗްޓޫއޯގެ މާނައަކީ ރެސްޓޯރެންޓު ކަމަށެވެ.\nއެއާއެކު އެ ކޮންޓެސްޓުގައި ސުވާލުކުރަން ހުރި ފަރާތުން ވަނީ އޭނާއަށް އެބަހުގެ މާނަ ތަފްސީލުކޮށް ކިޔައިދީފައެވެ. އެގޮތުން އެޗްޓޫއޯއަކީ ފެނަށް ކިޔޭ ސައިންޓިފިކް ނަން ކަމުގައި އާއި، އެ ނަމުން ފެނުގައި ހިމެނޭ މާއްދާތައް އެނގޭކަމަށް އޭނާ ވަނީ ބުނެފައެވެ.\nނަމަވެސް އެ އަންހެން މީހާ ވަނީ އޭނާ އެ ސުވާލަށް ދިން ޖަވާބު ދިފާޢުކުރުމަށް ވާހަކަ ދައްކާފައެވެ. އެގޮތުން ބަންގްލަދޭޝްގެ ޑާކާގައި އެޗްޓޫއޯ ނަމަކަށް ކިޔާ ރެސްޓޯރެންޓެއް ހުންނަ ކަމުގައި އާއި، އޭނާ އެބަހުގެ މާނަ ދިނީ އެ ރެސްޓޯރެންޓަށް ނިސްބަތްކޮށްކަމަށް ވަނީ ބުނެފައެވެ.\nމިސްވޯލްޑުގެ މަޤާމަށް ބަންގްލަދޭޝުން ކުރިމަތިލުމަށް ތައްޔާރުވަމުން ދިޔަ އެ އަންހެން މީހާގެ ވާހަކަތަކާއި ގުޅިގެން ގިނަ ބައެއްގެ ފާޑުކިއުން މިހާރު އޭނާއަށް އަމާޒުވެފައިވާއިރު، އެފަރާތްތަކުން ބުނެފައިވަނީ، ގްރޭޑު ހަތަރެއްގެ ފެންވަރު ނެތި ދުނިޔޭގެ އެންމެ ބޮޑު އެއް މުބާރާތުގައި ބައިވެރިވުމަށް ކުރިމަތިލުމަކީ ލަދުވެތިކަމެއް ކަމަށެވެ. މި މަންޒަރު ފެންނަ ވީޑިއޯތައް މިހާރު ދަނީ މީޑިއާގައި ދައުރުވަމުންނެވެ.\nއޮކްޓޯބަރ 23, 2018 19:39\nދިވެހިރާއްޖޭގައި މިތިބަ ގިނަ ޝޭޚުންނަށް ވެސް ނޭނގޭނެ އެޗްޓޫއޯ އަކީ ކޯއްޗެއް ކަމެއް. އެކަމަކު އަހަރެމެން ދިރިއުޅެން ޖެހެނީ އެމީހުން ދައްކާ މަގުން\nއޮކްޓޯބަރ 23, 2018 23:09\nދިވެހި ރާއްޖޭގައި އުޅޭ ޝޭޚުންނޭ ކިޔައިގެން މޮޅު ވާހަކަ ދައްކާ ގިނަ މީހުންނަށް ނޭނގޭ ޝޭޚުގެ މާނަ ވެސް އަދި އެ ލަގަބު ލިބެނީ ކިހާ ފެންވަރަކަށް ކިޔަވައިގެން ކަންވެސް،\nމިވަރުންވެސްވޭ ޝޭޚުންނޭ ކިޔައިން އަނގަތަޅަން\nއޮކްޓޯބަރ 24, 2018 02:34\nޝޭހުންނޭކިޔައިގެން މޮޅެތި ވާހަކަދައްކާއިރު ސުވަރުގެ ދެވެނީ އެޗްޓޫއޯ އިގިގެންތަ.\nއޮކްޓޯބަރ 24, 2018 05:51\nކައެ ޝޭހުން ގެ ވާހަކަ ދައްކާ އިރު ނަމާދަކަށް މިއިން ދުވަހަކު އެރިންތަ ަ\nއޮކްޓޯބަރ 29, 2018 06:44\nއޭ ތީ މުސްލިމެްތަ ނޫނީ ޔަހޫދީއެއްތަ.. މަށަށް ހީވަނީ ޔަހޫދީއެއްހެން\nއޮކްޓޯބަރ 23, 2018 23:01\nތިއީ އެހާ ހައިރާންވާންވީކަމެެއްނޫނެވެ. މައުމޫންގެ ވެރިކަމުގައި ވަރަށް ދިގުމުއްދަތެއްގައި ލޭބަރ މިނިސްޓަރކަން ކުރެއްވި ބޭފުޅަކާއި ޓީވީ މޯލްޑިވްސް އިން ކުރި އިންޓަވިއުއެއްގައި ބަނޑުގެ މެދުގައި އޮންނަނީ ކޯއްޗެއްތޯ ސުވާލުކުރުމުން ޖަވާބުދޭކަށް ނޭގުނެވެ. ޕްރެޒެންޓަރ އެއީ ހުސްނޫނު (ނ) ކަމުގައި ބުންޏެވެ. ޢަދި ދެވަނައަށްވެސް އެކަހަލަ ސުވާލެއް އައިކިއު ލެވެލް ޓެސްޓްކުރުމަށްކުރިއެވެ. ޢެ ސުވާލަށްވެސް ޖަވާބެއްނުދެވުނެވެ. މިޒަމާނުގައިނަމަ ސޯޝަލް މީޑިއާގައި އެވާހަކަ ވަރަށް ގަދަޔަށް އޮންނާނެއެވެ. މިދެއްކީ ގައުމެއްގެ މިނިސްޓަރެއްގެ ވާހަކައެވެ.\nއޮކްޓޯބަރ 24, 2018 01:10\nޢިލްމީ އިޞްޠިލާޙުތަކަކީ އެދާއިރާއަކުން އުނގެނިފައި ތިބޭ ބަޔަކަށް ނޫނީ ގިނަފަހަރު ނޭނގޭނެ މަޢުލޫމާތުތަކެއް. ހުރިހާ އިންސާނުންވެސް އުފަންވަނީ ޖާހިލުންގެ ގޮތުގައި، މީހަކަށް އެއްޗެއް ނޭނގުން، އެއީ އެމީހަކަށް ފުރައްސާރަ ކުރަންޖެހޭކަމެއް ނޫން. ކަމަކާ ޙަވާލުވެހުންނަ މީހަކަށް އޭނާގެ ދާއިރާގެ ކަންކަން ނޭނގުން އެއީ މައްސަލައެއް. މިސާލަކަށް: ޢިމާރާތެއްކުރާއިރު ރާނާ މީހާއަށް އެޗު.ޓޫ.އޯ ނޭނގުން އެއީ މައްސަލައެއް ނޫން، އެކަމަކު އޭނައަށް ބުނާވަރަށް ފެން އަޅައިގެން ސިމެންތިގަނޑު ގަށާ ރީއްޗަށް އޮމާންކޮށް ރާނަން އެނގޭނަމަ އޭނާއަށް އޭނާގެ މަސައްކަތް އެނގިފައެހެރީ. އެހެންނަމަވެސް އެޗު.ޓޫ.އޯ ނޭނގޭ މީހުން ޢިމާރާތްކުރާ ގޯތިގެދޮރުގައި އަހަރަމެން އެންމެވެސް މި އުޅެނީ.\nޝައިޚުން، ޢިލްމުގެ އަހުލުވެރިން، ދާޢީން ކިޔަވައިގެން ތިބީ ދީން އަދި އެމީހުން މީސްތަކުންނަށް ކިޔާދެނީ ދީނުގެ ޙުކުމްތައް. ދީނަކީ މީހާގެ މުޅި ދިރިއުޅުމުގެ މަންހަޖު ބިނާކުރާ "ސަމުގާ". ދިރިއުޅުމުގެ ހުރިހާކަމެއް ވާންޖެހޭނީ ދީނުގެ ވާފަށުން ބަނދެވިފައިވާކަމަކަށް، ޝައިޚުން ދައްކަގޮތަށް (ޞައްޙަ ދަލީލުގެ މައްޗަށް) ދިރިއުޅުމުގެ ކަންކަން ބިނާކުރުން މުހިއްމީ އެހެންވެ. ޝައިޚުންނަށް އެނގުން މުހިއްމީ ޙަލާލު ޙަރާމުގެ ތަފާތު، އެޗު.ޓޫ.އޯ އާއި ސީ.އޯ.ޓޫގެ ތަފާތެއް ނޫން.\nއޮކްޓޯބަރ 24, 2018 08:53\nރަނގަޅު ވާހަކަ ކޮޅެއް. ނަމަވެސް އިންސާނާ އުފަންވަނީ ފިތުރަތުގެ ސާފުކަން މަތީ. އޭނާ މަޖޫސީ އަކަށްް ނުވަތަ ޖާހިލަކަށް ވެސް ހަދަނީ އޭނާގެ މައިންބަފައިން.\nއޮކްޓޯބަރ 24, 2018 18:00\nޖާހިލުކަމުގެ މާނައަކީ ތަންެދޮރު ނޭނގުން.\nއޮކްޓޯބަރ 24, 2018 10:03\nއިންސާނާ އުފަންވަނީ އެއްވެސް އެއްޗެއް ނޭނގޭ މީހެއްގެ ގޮތުގައި...މިއީ ޤުރުއާނާއި ޙަދީޘުގައި އެކަން ވާރިދުވެފައިވާ ގޮތް.\nޙަދީޘުގައި އޮންނަނީ ޔަހޫދީއަކަށް ނުވަތަ މަޖޫސީއަކަށް ނުވަތަ ނަޞާރާއަކަށް..."ޖާހިލަކަށް" ނޫން.\nއެގޮތަށް އެވާހާކަ އޮންނަނީ އިންސާނާއަށް ހެޔޮ ނުބައި އަކީ ދަސްކޮސްދޭން ޖެހޭ އެއްޗަކަށް ވާތީ. ދީންވެސް ދުނިޔެވެސް. ފިޠުރަތުގެ ސާފުކަމުގެ މާނައަކީ ކުއްޖާއަށް ދީނާއި ދުނިޔެ ރަނގަޅަށް އެނގުމެއް ނޫން...ނަމަވެސް ކުށެއް ނެތް މައުސޫމުކަމާއި ހެޔޮކަންކަމަށް ލޯބިކުރަނެކަމާއި ނުބައި ކަންކަމަށް ނަފުރަތު ކުރާނެކަމާއި އަދި އެއްކައުވަންތަކަން ފަސޭހައި ވިސްނާ ދެވޭނެކަން


FIFA World Cup: Landuge thfaathun kuri hoadhai groupge evvana team...\nވާރލްޑް ކަޕް: ޖެހި ލަނޑުގެ ތަފާތުން ކުރި ހޯދައި ގްރޫޕްގް އެއްވަނަ ޓީމުގެ ގޮތުގައި ސްޕެއިން ދެވަނަ ބުރަށް\nމޮރޮކޯ އަދި ސްޕެއިން ކުޅުނު މެޗު ނިމިފައިވަނީ 2-2 ގެ ނަތީޖާއަކުން އެއްވަރުވެގެން\nދެވަނަ ބުރުގައި ސްޕެއިން ނުކުންނާނީ ރަޝިއާ އާއި ދެކޮޅަށް\nކ. މާލެ 26 ޖޫން 2018 | އަންގާރަ 02:31 2,939\nސްޕެއިންގެ އިނިއެސްޓާ ބޮލުން ބޯޅައިގައި ޖަހަނީ - މިއަހަރުގެ ގްރޫޕް ފިޔަވަހީގައި ކުޅުނު އެއްވެސް މެޗަކުން ސްޕެއިން ބަލިވެފައެއް ނުވޭ - ފީފާ\nފީފާ ވާރލްޑް ކަޕްގައި މޮރޮކޯއާއި ދެކޮޅަށް ކުޅުނު މެޗު އެއްވަރުވި ނަމަވެސް ޖެހި ލަނޑުގެ ތަފާތުން ކުރި ހޯދައިގެން ގްރޫޕްގެ އެއްވަނަ ޓީމުގެ ގޮތުގައި ދެވަނަ ބުރުގެ ޖާގައެއް ސްޕެއިނުން ހޯދައިފިއެވެ.\nކަލިނިންގްރެޑް ސްޓޭޑިއަމްގައި މޮރޮކޯ އަދި ސްޕެއިން ކުޅުނު މެޗު ނިމިފައިވަނީ 2-2 ގެ ނަތީޖާއަކުން އެއްވަރުވެގެންނެވެ. މިއީ މި ދެ ޓީމުގެ މެދުގައި ކުޅެވުނު ތިންވަނަ މެޗަށްވާއިރު އެންމެފަހުން މި ދެ ޓީމުގެ މެދުގައި މެޗެއް ކުޅެފައިވަނީ 1962 އަހަރުގެ ވާރލްޑް ކަޕް ކޮލިފިކޭޝަން ޕްލޭ އޮފްގައެވެ. ސްޕެއިންގެ ފުރަތަމަ އެގާރައިން މި މެޗުގައި އެއް ބަދަލު ފެނިގެންދިޔައިރު މޮރޮކޯއިން ވެސް ވަނީ އެއް ބަދަލު ގެނެސްފައެވެ.\nފުރަތަމަ ހާފު ފެށިގެން ސްޕެއިންގެ ފަރާތުން ރަނގަޅު ކުޅުމެއް ފެނިގެންދިޔައިރު މޮރޮކޯއިން ކުޅެފައިވަނީ ޑިފެންސަށް ވިސްނައިގެންނެވެ. އެހެން ނަމަވެސް މެޗުގެ ފުރަތަމަ ލަނޑު ޖެހީ މޮރޮކޯއިންނެވެ. ސާޖިއޯ ރާމޯސްއަށް ސާފު ނުކޮށްލެވުނު ބޯޅައެއްގެ ފައިދާ ނަގައިގެން މޮރޮކޯއަށް މެޗުގައި ލީޑު ނަގައިދިނީ ޚާލިދް ބޯޓިބްއެވެ. ސްޕެއިނުން ވަނީ މެޗުގެ 19 ވަނަ މިނެޓުގައި އެއްވަރުކޮށްފައެވެ. މި ލަނޑު އެޓީމަށް ޖަހައިދިނީ މުޅި މެޗުގައި ވެސް މޮޅު ކުޅުމެއް ދެއްކި އިސްކޯއެވެ. ފުރަތަމަ ހާފުގައި އިތުރު ލަނޑެއް ފެނިފައެއް ނުވެއެވެ.\nދެ ޓީމު އެއްވަރުވެއޮވެ ފުރަތަމަ ހާފު ނިމިގެންދިޔައިރު ދެވަނަ ހާފުގައި ސްޕެއިނުން ވަނީ އިތުރަށް ކުރިޔަށް ޖެހިގެން ކުޅެފައެވެ. ސްޕެއިނުން ވަނީ މޮރޮކޯގެ ހާފުގައި ގިނަ ވަގުތު ބޯޅަ ހިފަހައްޓައިގެން ކުޅެ ލަނޑު ޖެހުމަށް ފުރުސަތުތަކެއް ތަނަވަސްކޮށްފައެވެ. ސްޕެއިން ރަނގަޅަށް ކުޅެމުން ދަނިކޮށް އަނެއްކާ ވެސް ލަނޑު ޖަހާ ލީޑު ނެގީ މޮރޮކޯއިންނެވެ. މި ލަނޑު އެޓީމަށް ޖަހައިދިނީ ބަދަލު ކުޅުންތެރިޔެއްގެ ގޮތުގައި ކުޅެން އެރި އެން ނެސޭރީއެވެ. ސްޕެއިންއަށް މެޗުގެ އިތުރު ވަގުތުގެ ތެރޭގައި އެއްވަރުކޮށްދިނީ އިއާގޯ އަސްޕާސްއެވެ.\nމި މެޗާއެކު މިއަހަރުގެ ވާރލްޑް ކަޕްގެ ގްރޫޕް ފިޔަވަހި ސްޕެއިނުން ނިންމާލީ އެއްވެސް މެޗަކުން ބަލިނުވެއެވެ. އެންމެފަހުން އެއްވެސް މެޗަކުން ބަލިނުވެ ސްޕެއިން ވާރލްޑް ކަޕެއްގެ ގްރޫޕް ފިޔަވަހި ނިންމާލީ 2006 ވަނަ އަހަރު އޮތް ވާރލްޑް ކަޕްގައެވެ.\nމި ގްރޫޕްގެ ދެވަނަ މެޗުގައި އީރާނުން ވަނީ 1-1 އިން ޕޯޗުގަލް ހިފަހައްޓާފައެވެ.\nމި ގްރޫޕްގެ އެއްވަނަ ކުޅުނު ތިން މެޗުން ލިބުނު ފަސް ޕޮއިންޓާއެކު ސްޕެއިން ހޯދިއިރު ހަމަ އެ އަދަދަށް ޕޮއިންޓް ހޯދައިގެން ލަނޑުގެ ތަފާތުން ދެވަނަ ލިބުނީ ޕޯޗުގަލްއަށެވެ. ތިންވަނަ ތިން ޕޮއިންޓާއެކު އީރާނަށް ލިބުނުއިރު މޮރޮކޯ ކެޓީ އެއް ޕޮއިންޓާއެކުއެވެ.\nދެވަނަ ބުރުގައި ރަޝިއާ އާއި ދެކޮޅަށް ސްޕެއިން ނުކުންނައިރު ޕޯޗުގަލް ނުކުންނާނީ އުރުގުއޭ އާއި ދެކޮޅަށެވެ.


Liverpool matchun Arsenal ge kurierun engeyne: Emery | Mihaaru\nއާސެނަލްގެ ކޯޗު އުނާއި އެމެރީ.-- ފޮޓޯ: އޭއެފްޕީ\n03 ނޮވެމްބަރ 2018 - 05:49\nލީގުގައި އާސެނަލް ކުޅުނު ފުރަތަމަ ދެ މެޗުން ވަނީ މެންޗެސްޓާ ސިޓީ އާއި ޗެލްސީ އަތުން ބަލިވެފަ އެވެ. އެކަމަކު އޭގެ ފަހުން ކުޅުނު 11 މެޗުން އާސެނަލް ވަނީ މޮޅުވެފަ އެވެ. އަދި އެންމެ ފަހުން ކުޅުނު މެޗުން ވަނީ ރަށުން ބޭރުގައި ކްރިސްޓަލް ޕެލަސްއާ 2-2 އިން އެއްވަރުވެ، މޮޅުވުމުގެ ސިލްސިލާ އަށް ނިމުމެއް އައިސްފަ އެވެ.\n"ލީގުގެ ފުރަތަމަ ދެ މެޗުގެ ހަނދާންތައް އަދިވެސް އެބަހުރި. މި މެޗުގެ (ލިވަޕޫލް މެޗުގެ) ނަތީޖާ މުހިއްމުވާ އެއް ސަބަބަކީ މި ފަދަ މެޗުތަކަށް އަހަރެމެން ޓީމެއްގެ ގޮތުގައި ތައްޔާރުވެފައިވާ މިންވަރު އެނގިގެންދާނެތީ. ބޮޑެތި ޓީމުތަކާ ދެކޮޅަށް އަހަރެމެން އާ ތާރީހެއް ލިޔަންވީ ވަގުތު މިއީ،" ކުރިން ޕީއެސްޖީ އާއި ސެވިއްޔާ އަށް ކޯޗުކޮށްދިން އެމެރީ ބުންޏެވެ.\nލީގުގައި އެންމެ ފަހުން އާސެނަލަށް ލިވަޕޫލްގެ މައްޗަށް ކުރިހޯދުނީ ހަ މެޗު ކުރިންނެވެ. މި މެޗަށް ނުކުންނައިރު އާސެނަލަށް އޮތް އެންމެ ބޮޑު ކަންބޮޑުވުމަކީ އެ ޓީމުގެ ގިނަ ޑިފެންޑަރުންތަކެއް އަނިޔާގައި ތިބުމެވެ. އާސެނަލްގެ ފަހަތަށް ކުޅެމުން އަންނަ ހެކްޓަ ބެލެރިން، ސީޑް ކޮލަސިނަޗް އަދި ސޮކްރަޓިސް ޕަޕަސްތޮޕަލަސް ކުޅުމާމެދު ގޮތެއް ނިންމާނީ މިއަދު ހަދާ ފިޓްނަސް ޓެސްޓްތަކަށް ފަހު އެވެ.\n"މީގެ ތެރޭގައި އެބަތިބި އަހަރެމެން ވަކި މަގާމަކަށް ކުޅުވަން ބޭނުންވާ ކުޅުންތެރިން. އެކަމަކު އެއްވެސް ކުޅުންތެރިއަކު ފިޓްނުވެއްޖެނަމަ އަހަރެމެން ޖެހޭނީ ކުއްލި ގޮތަކަށް އެހެން ކުޅުންތެރިއަކު އެ މަގާމަށް ކުޅުވަން،" އެމެރީ ބުންޏެވެ.\nލީގުގައި މިހާތަނަށް ކުޅުނު 11 މެޗުން ލިވަޕޫލް އަދި ބަލިވެފައެއް ނުވެ އެވެ. މިރޭ އާސެނަލް އަތުން ބަލިނުވެ ފަރުޖައްސާލައިގެން ލިވަޕޫލަށް އެއް ވަނަ އަށް އެރޭނެ އެވެ. ލިވަޕޫލްގެ ކޯޗު ޔާގެން ކްލޮޕް ބުނީ މިއީ ލިވަޕޫލަށް ވަރަށް ރަނގަޅު ޓެސްޓެއް ކަމަށެވެ.\n"އަހަންނަށް އެނގޭ އެމެރީ އާސެނަލް ބަަދަލުކޮށްލާނެކަން. ތިން އަހަރު ތެރޭގައި އަށް ވަރަކަށް ތަށި އޭނާ ހޯދައިފި. މިއީ އާދައިގެ އަދަދެއް ނޫން. އެމެރީ ގެނައިއިރު އާސެނަލް ސަޕޯޓަރުން އެންމެ އުފާ ނުވިޔަސް މިހާރު އެންމެން ތިބީ އުފަލުން. އެހެންވީމަ މިއީ ހުރިހާ ގޮތަކުން ވެސް އަހަރެމެންނަށް އޮތް ޗެލެންޖެއް،" ކްލޮޕް ބުންޏެވެ.\nމިއީ 2016 ވަނަ އަހަރުގެ ޔޫރޮޕާ ލީގު ފައިނަލަށް ފަހު އެމެރީ އާއި ކްލޮޕްގެ ފުރަތަމަ ކުރިމަތިލުމެވެ. އެ ފަހަރު އެމެރީ ކޯޗުކޮށްދިން ސެވިއްޔާ ވަނީ 3-1 އިން ލިވަޕޫލް ބަލިކޮށްފަ އެވެ.\nމި މެޗުގައި ވެސް ލިވަޕޫލްގެ ކެޕްޓަން ޖޯޑަން ހެންޑަސަން އާއި ނަބީ ކެއިޓާ އަނިޔާގެ ސަބަބުން ނުކުޅޭނެ އެވެ. ކްލޮޕް ބުނީ އަނިޔާއިން ރަނގަޅުވަމުން އަންނަ ކުޅުންތެރިން ރިސްކު ކުޅުވައިގެން ކުޅޭ ހާލަތަށް އަދި ލީގު ނުދާ ކަމަށެވެ.\nއާސެނަލާއި ލިވަޕޫލް ކުޅޭ މެޗު ފަށާނީ ރާޢްޖެ ގަޑިން މިރޭ 10:30 ގަ އެވެ.\nއިތުރު ލިޔުންތައް އާސެނަލް އިންގްލިޝް ޕްރިމިއާ ލީގް ލިވަޕޫލް ޔާގެން ކްލޮޕް\nބަދަލު ހިފުމުގެ ރޫހެއް ނެތް: ވެންގާ\n"ސީޒަން ސަލާމަތްކުރަން އާސެނަލް ބަލިކުރުން މުހިއްމު"\n"އެންމެ މޮޅީ ލިވަޕޫލް ކަމަށް އެއްބަހެއް ނުވެވޭނެ"